
Dedicaţii 


Părintelui Teofil Părăian, înțeleptul de la 
Sâmbăta de Sus, izvorâtor de bucurie, ducând o 
viață care a prefațat Raiul. 


Părintelui Calinic Cărăvan cel „zăvorât”, 
de la Mănăstirea Lainici, mare ascet, de anver- 
gura pustnicilor de altădată. 


Părintelui Petroniu Tănase de la Sfântul 
Munte Athos, kalos gheros = bătrân frumos; slă- 
vitor și sever păzitor al pravilelor vieţii înălțate. 


Râvnitorilor de la Centrul de practică isi- 
hastă, din București și din ţară, care au audiat 
aceste rostiri, în ani, și au descoperit în asceţi, în 
isihaști, în Filocalia repere ale salvării. 


V.A. 


Prolegomene 


Isihasmul azi 


Isihasmul este redescoperit. Lumea află despre el, se 
apropie de el, vrea să practice. Acest interes sporit se con- 
stată mai ales în spațiul ortodoxiei, unde isihasmul este 
„la el acasă”. Catolicismul recuperează și el isihasmul, 
Vaticanul dă un îndemn la integrarea acestei practici în 
viața spirituală. Astfel, în anii noștri, încetează definitiv o 
polemică veche. 

Polemica isihastă a început la 1341, între două perso- 
nalități simbol: ortodoxul Grigorie Palamas de la Muntele 
Athos, adept al contemplaţiei și apărător al isihaștilor, și 
dominicanul Varlaam din Calabria, adversar al contem- 
plaţiei, adversar al rugăciunii isihaste, adept al autorităţii 
sacramentelor, al celor 7 taine. 

Polemica aceasta, discutată cu obidă de unii teologi, 
trebuie apreciată ca un catalizator formidabil: grație ei, 
isihasmul a câștigat contur precis, fundamentare teologică 
și filosofică, transformându-se — din exerciţiu individual 
izolat (datând din paleocreștinism), — în curent spiritual 
structurat. 


Atunci, în secolul XIV, s-a mai petrecut un fapt însem- 
nat: isihasmul s-a extins dincolo de pustie, dincolo de chilie, 
captând interesul larg al căutătorilor de îmbunătățire. 

La această extindere a contribuit atunci nu doar Gri- 
gorie Palamas (1296-1359), ci, poate mai eficient, Grigorie 
Sinaitul (1255-1346). Acesta, călugărit la Sinai, a fost ini- 
tiat în Rugăciunea inimii de către isihastul Arsenie de pe 
insula Creta. Apoi Grigorie Sinaitul vine pe Athos, pe la 
1300, și-i învață pe discipoli procedeul vechi și „aproape 
uitat” (cum scrie un cercetător) al rugăciunii neîncetate. 
Grigorie Sinaitul, adept al isihasmului incluzând și laici, 
a trimis la Salonic pe Isidor, ucenic însemnat, pentru a fi 
un „isihast orășean” și pentru a fi „călăuzitor al unui cerc 
de mireni”. 

Pe la 1333, Grigorie Sinaitul merge în Bulgaria unde 
întemeiază un focar isihast (la Paroria), cu practicieni 
multi-etnici. 

Mitropolitul bucovinean Tit Simedrea (cel care are ideea 
primei tabere isihaste, la Cernăuți, în 1943) demonstrează că 
între ucenicii lui Grigorie Sinaitul, la Paroria, s-au aflat și ro- 
mâni — munteni și moldoveni — isihaști care au adus practica 
aceasta în Ţările Române înaintea lui Nicodim de la Tismana. 


Prioritatea practicii 


Redescoperit astăzi, isihasmul rămâne totuși prea puțin 
cunoscut, chiar printre cei preocupați de practici spirituale. 
Am avut ocazia să constat aceasta și în România, și în 
pelerinaje. 

Se publică acum lucrări care fac istoricul și descrierea 
acestei mișcări înnoitoare, se publică teze de doctorat sau 

dezbateri pe teme filocalice. Toate acestea sunt binevenite, 
ca, fapte de cultură și de climat spiritual. 

Dar cunoașterea isihasmului presupune inițiere, urmată 
de practică stăruitoare. Isihasmul nu se învață la Facultate, 
și nici din manuale. Singura cunoaștere o dă practica în- 
drumată. 

Chiar volumul de față, care a fost elaborat în paralel 
cu o practică neîntreruptă de mulți ani, nu poate învăța pe 
nimeni isihasmul, dar poate fi un material ajutător. 


O experiență românească 


Despre ce experiență este vorba? Relansarea în mediul 
laic a practicii contemplative isihaste care, prin tradiţie, a 
aparținut ascezei monahale. Lucrarea cu mirenii, articularea 
acestei practici la cotidian, la trăitul în lume. 

Primele întâlniri mirene de practică isihastă, episo- 
dice, au putut fi iniţiate în 1985, la București și la Sibiu, în 
semiclandestinitate, în condiţiile prohibiţiei spirituale din 
România. Atunci am numit procedeul Rugăciunii inimii 
prin termenul latinesc „Oratio mentis” (am folosit uneori 
și termenul grecesc „Noera proseuche”), pentru a ne sustrage 
rigorilor cenzurii. 

Tot atunci am publicat în presa culturală articole pe 
această temă, folosind, la fel, termenul „Oratio mentis”, 
pentru a ocoli cenzura. Așa a fost posibil să public ese- 
uri filocalice într-o vreme de control ideologic maxim. 
Unele eseuri au apărut în volumul Viază și semn, editat 
înainte de Revoluţie. Dacă aș fi folosit termenul „Rugă- 
ciunea minții în inimă”, acele articole nu puteau să apară. 
Termenul „Oratio mentis”— corect de altfel, întâlnit și-n 

scrieri patristice — a sunat „științific”, deci „neprimejdios” 
cenzorilor vremii. Așa am putut vorbi, în acele condiții 
coercitive, despre ascetismul românesc. Evident, la stra- 
tegia termenilor s-a adăugat și un tact filologic, și statutul 
de scriitor cu vreo zece cărți publicate. 

După liberalizarea spirituală din 1990, am mai păstrat 
o vreme termenul „Oratio mentis”, care devenise familiar 
primilor practicieni, și care, ziceam, numește corect pro- 
cedeul. Treptat, am folosit termenii acreditați prin tradiția 
românească, și anume: Rugăciunea inimii, Rugăciunea lui 
lisus, fără a renunța complet la termenul latin și la cel grec, 
folosiți ca referință de universalitate. 

Din 1990, întâlnirile de practică isihastă au funcțio- 
nat la lumina zilei. Am întemeiat Centrul Naţional de 
Practică Isihastă, înregistrat juridic în 1994, cu sediul în 
București și cu filiale în orașele mari din țară. 

Programul curent al cercurilor de practică isihas- 
tă conţine două aspecte: (1) aprofundarea prin studiul 
colectiv al tezaurului spiritual numit Filocalia; (2) de- 
prinderea procedeului Rugăciunea minții în inimă, și a 
modului de vieţuire isihast. Și altele bune ni se adaugă 
lucrând. 

Spre aceste cercuri s-au îndreptat tot mai mulți oa- 
meni — de ordinul sutelor, iar în timp, de ordinul miilor. 
La stagiile curente, sau în taberele isihaste, s-a constatat 
o prezență mare a tinerilor și a vârstnicilor, dornici de 
căutare spirituală, dornici de a face loc în viața lor unei 
practici de îmbunătăţire. 

Participanţii la aceste cercuri și lucrări, începători 
sau avansați, nu se numesc deloc „isihaști”, ci „râvnitori”. 

A dobândi isihia 

Cuvântul îsihia (de la grecescul esychia) înseamnă 
liniște lăuntrică, liniște luminată. Este liniștea bunătății și 
a sănătății. Este liniștea minţii clare. 

Procedeul „oratio hesychasta”, Rugăciunea inimii, care 
conduce pe cel vrednic și pe cel hărăzit, la isihia, provine 
din tradiția ascetică-contemplativă a primilor creștini 
(sec.III-IV ), relansat mereu de marii părinți (sec.VI-XI), 
și structurat (în sec. XIV) ca un curent spiritual distinct. 

Este singurul procedeu complet de concentrare, intro- 
specție, meditație și /heosis elaborat pe terenul creștinismului. 
El are anvergura și eficiența marilor metode din alte spații 
geografice. 

Dar practica isihastă nu se reduce la procedeu. Ea este 
un mod de viață. Ea presupune în prealabil Zespăzimirea; 
și iertarea semenului, ca treaptă a despătimirii. Ea presupune 
schimbarea minții. 


Uz și abuz 


Astăzi la noi se face uz și abuz de termenul „isihasm”, 
aplicându-l la tot ce are atingere cu rugăciunea. Ca metaforă 
cu „bună aromă” poate fi folosit oricât și de oricine. Dar 
fără iluzionarea că știi ce vorbeşti. 

Aflu recent de două teze de doctorat despre...isihasm! 
în realitate compilații cuminţi și stereotipe, bune poate la 
promovări sau la orgolii. 

Nu tot ce are atingere cu rugăciunea este isihasm, 
decât poate metaforic, ziceam. Părintele Teofil Părăian 
spunea: „Nu știu să existe isihaști”, el știa ce spune: între 
altele, că există o diferență de „treaptă” între isihasm (do- 

bândirea isihiei) și rugăciunea de toată vremea (imperativ 
soteriologic general monahicesc) . 

Un ascet îi spunea ucenicului: „Isihasmul nu-i ceea ce 
gândești”. Prin aceasta, îi făcea o dublă avertizare: și despre 
lipsa de cunoaștere în materie, și despre tăcerea gândurilor 
în faza contemplativă. 


Isihasmul este tainic și personal 


El presupune transmiterea de la părintele spiritual la 
ucenic. Părintele spiritual trebuie, la rândul său, să fie un 
practician; și trebuie să fi primit taina de la un isihast. 

Este personal și nu se practică în grup, ci individual. 
În grup se poate face doar deprinderea procedeului. Întâlnirile 
periodice în grup sau în tabere sunt folositoare pentru 
consolidarea simțului de familie spirituală, pentru studiul 
Filocaliei, și îndeosebi pentru deprinderea procedeului 
isihast, a exigențelor practicii. 

A dobândi isihia este o lucrare de amploare, presu- 
punând stăruință, metodă, chemare. 

Filocalia oferă procedee, experiențe și modele „care 
arată cum se poate omul curaţi, lumina și desăvârși”. 

Efectele acestei practici sunt profunde și transfor- 
mă viața practicianului, și în cotidian, și în perspectiva 
soteriologică. Și nu în sensul scoaterii omului din me- 
diul social sau familial, ci al integrării sale depline, aici 
și acum. 


Riscul și replica 


În România, ca-n toate țările din Estul Europei, se 
crease un vid de practică spirituală. Un vid cauzat ele 

ateismul agresiv și de cenzura politică ce interziceau acele 
discipline care pregăteau o eliberare lăuntrică. 

Acum, după liberalizare, vidul de practică absoarbe 
orice practică. Așa s-a creat premisa de penetrare a unor 
practici străine, vechi sau recent elaborate, așa-zisele religii 
acvariene. Unele „școli/curente” vag orientale atrag prin 
promisiunea unor iniţieri „în astral” sau „în absolut”. 
Omul vulnerabil este superstițios și gata să plăsmuiască 
mitologii pentru fricile sau himerele sale. Adepţi fantaști 
se predau îndrumătorilor fantaști contra miraje psi. Noi 
știm că efectele psi sunt ușor de produs, și destui se pricep 
să inducă stări modificate de conștiință. Pentru practicieni 
acestea sunt capcane. Pot fi și urmări nefaste, pe care mulți 
le ignoră: de-reismul și iluzionarea. 


Contra acestor tendinţe există o replică naturală, de 
bun simţ, dar și una controlată. Cea naturală ţine de firea 
românului. Știm că românii au, din fire, o prudență „fi- 
losofică” de a se angaja: au o rezistență înnăscută în fața 
invaziilor sectare. 

Inerţia noastră de protecţie este proverbială. Adică ro- 
mânul se apucă repede de o practică de import care pro- 
mite marea cu sarea; dar tot atât de repede se lasă (sau se 
delasă) de ea! Asta ar fi replica naturală la „oferta” străină. 

Chiar cu această inerție de protecţie există riscul unei 
entropii spirituale, căci multe din practicile „acvariene” 
(numite și „noua paradigmă”) au forța lor de seducţie și, 
mai ales, mizează pe nevoile spirituale ale omului, acope- 
rind un gol, când acest gol nu-i umplut cu ceva mai bun. 

În acest context, practica isihastă oprește tendințele 
împrăștierii. Poate fi un stabilizator spiritual. În genere, 

nu polemizăm cu cercurile de practici diverse, ci propunem 
ceva mai eficient. Propunem o soluţie: lucrarea isihastă. Pe 
vidul de practică, sau pe aspiraţiile egotiste la puteri miracu- 
loase, sau la improvizaţiile inițiatice contemporane, practica 
isihastă vine cu o metodă milenară, simplă, universală. 

Reperul hristic, codurile simple și nesofisticate ale 
Rugăciunii inimii, destinaţia soteriologică/mântuitoare 
aduc o lumină decisivă privind meșteșugul și finalitatea 
meditației. 

In legătură cu meditaţia, în cercurile bucureștene de 
practici sapienţiale sunt multe confuzii și improvizări. 
Cine știe ce este meditaţia? Mai ales că meditaţia nu se 
poate învăţa și nu există rețete sau predanii pentru aceasta. 
Cel mult, concentrarea se poate învăța: și numai de la un 
maestru spiritual. 

Unii îndrumători autodidacţi sau fantaști încurajează, 
la elevii lor, stări hipnogene și le confundă cu „contemplația”; 
alții confundă transa cu extazul, sau lunecările halucinatorii 
cu viziunea... 

Experienţa isihastă „Oratio mentis” îi scoate pe cei 
exaltați din starea de „science fiction” și-i aduce în realul unei 
practici de viață îmbunătățită cu repere ferme. Principiul 
de bază al meditaţiei isihaste este nepsis, adică trezvia sau 
sobrietatea. 


Ascetism grecesc, rusesc, românesc 


Nu-i întâmplător că extinderea isihasmului pe teren 
laic se petrece în România. Vom înțelege mai bine acest 
lucru dacă vom puncta specificul ascetismului românesc, 
nuanțele distinctive față de cel athonit și cel rusesc. 

Ascetismul grecesc, athonit, este foarte aspru. De altfel, el 
este focarul de iradiere a practicii contemplative creștine. 
Modelul grecesc rămâne totuși definit prin asprime excesivă 
și, în fundamentare, este influențat de raționalismul filoso- 
fiei grecești antice. 

Modelul rusesc ar fi altă extremă: cea pietistă. Și acolo 
sunt dese cazurile de asceză dură, de mortificare. 

Cele două curente citate mai sus au dreptatea lor. 
Doar că duritatea ascezei este numai o soluție individuală, 
în funcție de temperamentul practicianului și în funcție 
de rezistența personală în lucrarea metanoică. Fiecare își 
forțează limitele ființei după chemare și îndrumare, fiecare 
se poate mobiliza adecvat. Asprimea ascezei (mortificatio) 
este cel mult o alegere individuală. Ca soluţie de obște 
nu-i aplicabilă. 

Practicianul pățit ştie că o asceză de 36 de ani petrecuți 
pe un stâlp nu garantează o mântuire mai certă decât un 
gest spontan și total de ofrandă. 


Modelul ascetic românesc, deși fidel celui apostolic, 
reflectă psihologia românului, înclinat spre măsură. 

În accepţie spirituală, biblică, cuvântul măsură are un 
sens cantitativ („canon”) și altul calitativ („bine-dăruit”). 

Cuvântul măsură este o noțiune cheie. Se spune și „cale 
de mijloc” care, în sens sapienţial, înseamnă moderație. 
„Nici atașare, nici rejectare”: căci ambele sunt încărcate 
afectiv, sunt încărcate de dorință și voință, adică împăti- 
mire, durere. 

Simţul măsurii și depășirea extremelor (anularea lor) 
vine și din formularea adecvată a țintei. Ea, ţinta lucrării, 
la români n-a fost obsesia iluminării, ci viața îmbunătățită. 

Nu-i o problemă de termeni, ci de atitudine: iluminarea 
nu-i altceva decât aspectul cantitativ, vizibil al îmbunătățirii. 
Iluminarea nu-i un scop în sine, ci este o premisă a îmbu- 
nătățirii, a salvării. 

Idealul ascetismului românesc dintotdeauna este omul 
cu viaţă îmbunătățită. Acest ideal orientează bine nu nu- 
mai asceza, ci și trăirea lumească. Așa se face legătura de la 
religie la viață. Isihasmul se implică astfel în cotidian. 

lată de ce devine lesne, acum, extinderea practicii 
isihaste în mediul laic. 

De altfel fenomenul nu este nou. În câteva etape, în 
istorie, în spațiul creștin și în cel românesc, au existat ela- 
nuri de extindere a acestei practici spre laici, spre mireni. 

Vom aminti un asemenea moment: la mijlocul se- 
colului XX, la București s-a structurat gruparea „Rugul 
Aprins” (1943-1947), cerc de renaștere spirituală, întru- 
nind clerici și laici: monahi, studenți, scriitori, profesori, 
oameni simpli. 

Acest fenomen românesc a fost însă curmat cu o 
cruzime neînchipuită de către regimul comunist instalat 
la putere după război. Lotul „Rugul Aprins” a fost arestat 
în 1958 și protagoniștii săi osândiți la ani grei de temniță. 
Iniţiatorul acestei mișcări, scriitorul Sandu Tudor — devenit 
părintele Daniil — a fost torturat și a murit în închisoarea 
de la Aiud, în 1963. Ioan cel Străin (sau Ivan Kulâghin), 
cel care a pus o amprentă inițiatică decisivă pe grupul de 
la Antim, a fost încarcerat la Odesa și a murit la scurt 
timp după aceasta. 

Au urmat decenii când isihasmul a fost practicat 
tainic, dar fără întrerupere. Un exemplu. Părintele Cali- 
nic Cărăvan de la Mănăstirea Lainici, el însuși primind 

„șocul inițiatic” de la Cuviosul Ioan cel Străin, a avut în 
deceniile dictaturii o viață retrasă și silențioasă. El a avut 
câțiva ucenici mireni, care nu s-au numit pe față ucenici, 
la sfatul bătrânului, pentru protecție. Și cuvântul lui, și tă- 
cerea lui, mi-au fost pilduitoare. Când ieșeam din chilia 
sa, la ușa chiliei, cineva, vag vizitator, vag observator, mă 
întreba insistent ce canon mi-a dat bătrânul și în genere ce 
„canoane” îmi dă când îl vizitez. Era felul aceluia de a intra 
în vorbă „creștinește”. Asemenea „cenzură” putea fi contra- 
carată. Spuneam: lucrarea isihastă a continuat în Carpaţi și 
în condiţiile controlului ideologic riguros al acelor ani. 


Numele mărgăritarului 


Practica isihastă cu laicii nu-i o „mișcare” autonomă 
de ortodoxie, ci rodind în aceasta. Lucrul nostru stă pe un 
temei patristic, pe taina personală a unor sfinți sau mistici, 
cu privire la calea urmată de ei, de la Palamas și Simion 
Noul Teolog la românii Teofil Părăian și Calinic Cărăvan, 
invocaţi de noi „pentru că ei au demnitatea unei surse 
vii” (expresia lui André Scrima). Modul de transmitere: 
Isihasmul nu se face pe stradă, nici în grup, ne repetăm: 
în grup se face doar deprinderea procedeului, deprinderea 
metodei, transmisia fidelă şi destăinuirea unor aspecte care 
nu-s scrise în cărți ci le știe doar îndrumătorul care a primit 
taina de la un isihast. (Aș zice: de la un isihast de altădată...) 

O precauţie: în grupuri se destăinuie doar faza „lu- 
crătoare” a rugăciunii minţii (și nu faza „văzătoare”). Se 
impune atenție, pentru că în grupurile mari, eterogene, se 
vor nimeri şi destui mal-sevraţi, și dizarmonici, cărora nu 
se cade să le dai mărgăritarul... 

La conferinţe deschise, există și riscul acesta, riscul să 
nu știi cui arunci mărgăritarul. Dar în grupurile structurate 
se petrece o bună selecție. Pe principiul junimist: „Intră 
cine dorește, rămâne cine râvnește” (mărgăritarul). 

Așadar, în grup se face doar deprinderea meșteșu- 
gului. În rest, fiecare lucrează la casa lui, la loc retras, 
urmând canonul, ţinând legătura cu îndrumătorul. Și, 
după ani de practică, am constatat că numai câțiva, 
foarte puţini, perseverează; cei mai mulți se lasă treptat. 
Păstrând însă măcar „aroma bună” a rugăciunii de toată 
vremea. 

Şi tot pornind de la grup (care a devenit tot mai mare) 
se face ceea ce am numit „psihoterapie isihastă”. Mai mult 
de jumătate dintre cursanți vin chiar pentru aceasta: să-și 
rezolve probleme emoționale, afective, tulburări episodice 
sau structurale. l 

După Maxim Mărturisitorul, sunt 3 categorii de „bine 
lucrători”: căutătorul simplu; învățăcelul; și apostolul. Cău- 
tătorul simplu are credință. Învățăcelul are credință plus 
practică isihastă, contemplativă. Apostolul are credință, 
plus practică, plus acțiunea de îmbunătăţire a altora, și de 
mărturisire. 


Necesitatea îndrumătorului spiritual 


Mulţi Părinți sporiți în rugăciunea inimii au spus, cu 
autoritatea lor, că această practică este și pentru monahi, 
şi pentru mireni. Dar s-a vădit că lucrarea este mai bună 
în singurătate. Mirenii care se angajează pe acest drum, ei 
înșiși devin altceva decât mireni. Ei lasă măcar lumescul, 
dacă nu și lumea. 

Există mireni care au introdus în viaţa lor curentă 
Rugăciunea inimii. Unii în mod sistematic, dar foarte rar 
urmând exigența meditaţiei. Alții au introdus-o frecvent, 
dar o fac ca o rugăciune pastorală, și mai puţin kenotică. 
Chiar și așa, ei au cunoscut o îmbunătăţire a vieţii lor, pe 
toate palierele sale. 

Atât monahii cât și mirenii care practică au nevoie 
de un îndrumător spiritual, sau un părinte spiritual. Indi- 
ferent dacă îl faci la pustie sau în lume, isihasmul se face 
cu îndrumare. 

Lucrul nu-i simplu. Chiar monahii au o dificultate de 
a găsi mari practicieni care să-i îndrume. Nu orice cleric, 
nu orice duhovnic poate îndruma Rugăciunea inimii, ci 
doar acela care el însuși a primit taina de la un mare prac- 
tician, el însuși a practicat stăruitor și hărăzit. Ori asta e 
foarte rar. Știm că Paisie Velicikovski a căutat mult pe 
Athos un îndrumător; și negăsindu-l, a practicat singur 
cu ce primise de la îndrumătorul său din Carpaţi, Vasile de 
la Poiana Mărului. Dacă Paisie n-a găsit pe Athos îndru- 
mător, cu atât mai puțin un mirean poate găsi unul. Paisie 
a practicat singur, dar el fusese inițiat de stareţul Vasile. 
Raritatea îndrumătorilor face ca Rugăciunea lui lisus să 
fie practicată mai ales ca „paza minţii”. Și totuși, dacă vei 
căuta perseverent, vei găsi îndrumător. 

Un părinte a fost întrebat: „De ce nu există azi du- 
hovnici mari și îndrumători mari?”. El a răspuns: „Pentru 
că lipsesc ucenicii mari!”. 

Îndrumătorul este cel care urmărește și despătimirea 
practicianului, echilibrul său psihic, purificarea mentalului 
de reziduuri lumești, dar și de „vedenii”. 

În lipsa unui îndrumător, practicianul (monah sau 
laic) este îngăduit să facă doar „faza lucrătoare” a rugăciunii 
inimii. Evident, și pentru faza lucrătoare el trebuie să cu- 
noască o inițiere adecvată, adică să aibă măcar un contact 
episodic cu un îndrumător spiritual. 

În acest context spunem că practica isihastă are mai 
multe stadii de complexitate. În mare, se disting două etape: 
rugăciune lucrătoare și rugăciunea văzătoare. 

Numai primul stadiu, ziceam, poate fi practicat de ori- 
cine. Există așadar o fază „pentru toți”. Și pentru cei ce 
practică sporadic în lume, și pentru cei ce se consacră. 

Părintele Vasile de la Poiana Mărului insistă pe această 
fază „elementară”, el o recomandă și monahilor, și mire- 
nilor. Este faza când stihul isihast se repetă simplu, fluent, 
păstrând trezia (nepsis), evitând orice „vedenie”, orice 
„aprindere” psihică ce ar putea semăna cu extazul. Starețul 
Vasile de la Poiana Mărului spunea că el a practicat toată 
viața doar „faza lucrătoare”, evitând „faza văzătoare” zisă 
și „isihasm harismatic”, chiar dacă aceasta, în cazul său, 
survenea spontan. 

Mai sunt și îndrumări privind asceza exterioară și asce- 
za interioară. De aici începe nevoinţa. Pe lângă procedeul 
care pare ușor de stăpânit, mai există și zaina, în care cel 
râvnitor pătrunde „când va voi Duhul”, dar numai după o 
lungă, îndrumată, stăruitoare lucrare. 

Partea I 


v 


ASCEZA EXTERIOARA 


vV 


ŞI CEA INTERIOARA 


Ucenicul: În cât timp pot afla ce este isihasmul? 


(Tradiţia) 


t timp îţi trebuie pentru a-l păstra. 


Avva: Astăzi poți afla ce este. Depinde de tine, 
însă, câ 


Concentrarea monologhică 


Esenţa practicii liniștirii este repetarea monologhică, 
repetarea unei singure noțiuni, a unei formule de mare 
concizie: stihul isihast. 

Varsanufie: „Nu luptăm cu gândurile, ci fixăm atenţia 
asupra altui lucru (repetarea monologhică) și gândurile dispar”. 

Monologhistos: Expresie folosită de loan Scărarul 
pentru Rugăciunea lui lisus în forma ei scurtă. 

Prin repetarea monologhică, primul rezultat pozitiv 
este calmarea agitației mentale, oprirea „atacurilor” sim- 
țurilor. 

Al doilea rezultat este concentrarea, statornicirea 
atenţiei, fixarea și menţinerea ei într-un punct de existență. 

Survin deci purificarea și golirea (Zenosis), premise 
ale iluminării (fozisis sau epibolais). Survine introspecția 
sau privirea înăuntru sau oglindirea lăuntrului. Aceasta 
produce extinderea conștientului. Aceasta mărește tre- 
zia (nepsis). Orice abatere de la trezie (cum ar fi: transa, 
dedublarea, survolări în astral, vedenia sau efecte para- 
normale) sunt erori și înșelăciuni, trebuie contracarate, 
restabilind trezia. 

Formula consacrată, sau sfi/u/, care se repetă în Rugă- 
ciunea minţii este „Doamne Iisuse Hristoase, miluiește-mă”. 

Se practică mult și formula mărită: „Doamne Iisuse Hris- 
toase, Fiul lui Dumnezeu, miluiește-mă pe mine păcă- 
tosul”. S-a zis: „Stihul isihast se micșorează pe măsura 
progresului”. 

Se poate repeta și simplu, cuvântul „lisus”. Sau 
„Doamne” sau „Kyrie eleison”. În timpul practicii, nu se 
schimbă stihul isihast. Se păstrează stihul primit de la în- 
drumător precum și modul de a-l sincroniza cu respirația. 

Cuvântul „miluieşte-mă” e resimţit la început ca im- 
plorare, rugăminte; la mijloc, ca mulțumire și recunoștință; 
la sfârșit, ca dragoste și comuniune. 


Facem deosebirea între rugăciunea de toată vremea 
(pentru paza minții) și rugăciunea isibastă (pentru schim- 
barea minţii: metanoia). Prima ajută pe a doua. Prima o 
prefaţează și o relansează pe a doua. 

Amândouă folosesc același stih, aceeași formulă. Doar 
că exigenţele și condiţiile repetării stihului sunt diferite și 
rezultatul este calitativ diferit. 

a) Rugăciunea de toată vremea se poate spune oricând 
și oriunde, pe stradă sau în metrou, oricând, ca o protecţie a 
minții de invazia lumescului, a agresiunii stradale, a zarvei 
interioare și exterioare. 

b) Rugăciunea isihastă, contemplaţia (în grec. zZeoria) 
nu se practică oricând și oriunde, ci respectă exigenţe de 
climat psihic, loc, timp; și se face numai cu îndrumare. 


Metoda are o evidentă simplitate. Dar efectul se 
realizează numai dacă urmezi reguli privind: așezarea, 
sincronizarea stihului cu respirația, evitarea reprezentărilor 
mentale, coborârea minţii în inimă. Dar și: pregătirea 

minţii prin iertarea de toți, pregătirea corpului prin post 
și alimentaţie adecvată. 

Dificultatea cea mai mare o reprezintă însă regula 
stăruinţei: hotărârea de a repeta zilnic, la aceeași oră, fără 
a omite nici o zi. Să împlinești regula stăruinței şi toate 
celelalte vin de la sine. 


Cât timp și de câte ori se repetă stihul isihast încre- 
dințat ţie de îndrumător? 

Nu există o rețetă. Pelerinul rus repeta stihul „Doam- 
ne Iisuse Hristoase, miluiește-mă” de 3000 de ori pe zi la 
început; apoi, cu permisiunea îndrumătorului a crescut 
numărul la 6000 de ori pe zi, și mai mult, la 12000 de 
ori pe zi. Apoi a observat că mintea a intrat în stare de 
rugăciune necontenită, și n-a mai avut nevoie să „recite” 
stihul. 

Părintele Symeon din Essex ne vorbește despre re- 
citarea în grup a rugăciunii isihaste (repetarea în grup nu 
este o practică generalizată, dar se întâlnește). Ne spune 
că dânșii, la mănăstire, repetă de 150 x 8 = 1200 de ori. 

Laicii (sau „mirenii râvnitori”), care nu au posibilitatea 
unei îndrumări constante, pot practica numai faza zisă 
„rugăciunea lucrătoare”, simplă și trează (niptică), despre 
care vom vorbi în alt capitol. 


Meșteșugul liniștirii (jaloane) 


Metoda isihastă, „care duce pe lucrătorul ei la limanul 
nepătimirii, la purificare și iluminare”, cum spune Nichifor 
din Singurătate, poate fi arătată numai pentru cel care a 
avut sau va avea îndrumător. Astfel: Alege un loc retras și 
linistit. Îndrumătorul îţi va spune de la cele simple: k/ssis 

gonathon, stasis sau așezarea pe scăunelul isibast, până la 
cele niptice. Adică de la informaţional la revelatoriu. Și 
procedeul filocalic: Trăgând aer în piept, să spui „Doamne, 
Iisuse Hristoase”, și expirând să spui „miluiește-mă”. „Și 
silește-te ca în loc de orice gând, să strigi mereu înăuntru 
aceste cuvinte”. (Filocalia, vol.VII). Când spui: „Doamne 
Iisuse”, să simți prezența Lui. Mereu prezenţa Lui, nu 
imaginea Lui. Trăire, nu imaginaţie. Ţine ochii deschişi, 
mereu deschiși, dar lasă-i în jos, capul rămânând drept. 
Păstrează trezia (nepsis) și claritatea minții. 

Dacă survine transa, alung-o și restabilește trezia. 
Evită extremele posibile: moțăiala și exaltarea; păstrea- 
ză trezia, claritatea mentală. Dacă survin modificări 
de ritm cardiac sau stări neînțelese, oprește lucrul și 
întreabă-l pe îndrumător. Repetă stihul isihast simplu, 
fluent, nesacadat. 


După aceasta, un scurt timp, păstrează mintea com- 
plet curată și transparentă, complet golită de gânduri, de 
griji, de chipuri, de imagini, de cuvinte. 

„Când mintea e simplă sau goală de orice înțeles, ea 
se mută întreagă în lumina dumnezeiască.” (Simeon Noul 


Teolog, Filocalia, vol.VI). 


Vei învăța apoi cum se încheie lucrarea, cum se iese 
din ritmul contemplativ și se reintră în ritmul diurn. 

Durata lucrării: 15 minute, maximum 20 minute, di- 
mineața și seara. Respectarea orei precise, zilnic, fără a 
omite nici o zi, este mai important decât „intensitatea”. 
Prelungirea duratei rugăciunii isihaste se face numai cu 
cercetarea și încuviințarea îndrumătorului. 

a) 


E AvPle Ioy XPICTE - t 
ji CREHCON Me A E 


Stihul isihast, în grecește: 


„Kyrie Iisou Hriste, eleison me”. 


Caligrafie de la Muntele Athos. 


EAA 

Etapele practicii, pas cu pas 


Bine este a nu îngădui minții să zăbo- 
vească în cele trupești și în patimi. Căci 
„nu culegi din ciulini smochini”, adică 
din patimi virtuţi; „nici din scaieți stru- 
guri”, adică din trupesc, conștiința care 
dă bucuria. 

(După Maxim Mărturisitorul”) 


Marile doctrine religioase și-au propus să îl conducă 
pe om „de la întuneric la lumină, de la moarte la viață”, 
spre Salvare. 

Salvare în imediat (realizarea fericirii aici și acum); 
salvare în Veac: desăvârșirea, mântuirea. 

Cum să ne salvăm de la nefericire? Sediul suferinței 
este trupul fizic. Câtă vreme persiști în identificarea cu 
trupul fizic, cu simțurile, cu nevoile corporale — te paşte 
suferința. Trecerea de la simțuri (trăire în trup, griji obse- 
sive, trebuinţe), la Duh — acesta este pasul salvator. „Nu 
stingeți Duhul”, spune Sf. Pavel. Dar cum să-l aprinzi? 
lată. Să relansezi acel primordial îndemn: „Meranoeize” 
(Matei, 3:2; 4:17). Care-i lucrarea? 

Fazele nevoinţei 


Sunt două faze în lucrarea cea înaltă: faza ascetică și 
faza mistică. Asceza (askesis) înseamnă în grecește: exer- 
cițiu, antrenament spiritual, nevoință. 

Noi suntem abia la „începutul ascezei”; adică faza 
mistică nici n-ar intra în discuţie! Și totuși, vom vorbi 
despre ea. Ce înseamnă stadiul mistic, /heosis? Înseamnă 
comuniune între om şi Dumnezeu prin purificare şi iubire. 
„Om și Dumnezeu se unesc, însă își menţin personalitatea 
distinctă, realizându-se desăvârșirea omului.” 

Experiența mistică înseamnă pătrunderea misterului 
divin cu privire la mântuire Ce plan are divinitatea cu 
noi? Planul acesta — enigma mântuirii — a fost revelat de 
Hristos. Mântuitorul ne-a dezvăluit și planul dumnezeiesc 
și Calea. Deci taina nu mai este taină; a fost arătată. Totuși, 
deşi a fost arătată, ea este greu de înţeles. De aceea, e nevoie 
de un îndrumător, un model și o „nevoinţă”. 

Au românii înclinație mistică? Prin fire, sunt mai 
aproape de mistică, decât de asceză (care cere un efort și 
o consecvență prea mari!). Starețul Efrem de la Vatope- 
du zicea: „Românii sunt un popor de isihaști”. Altădată, 
însă, el critica apatia/lenea unei obşti românești! Dincolo 
de humori, românul are o înclinazie spre reverie, care, bine 
gestionată, ar conduce spre isihie... 

De la natura contemplativă a românului tradițional să 
trecem la /ucrarea contemplativă a celor care i se consacră. 


Mistica e mai greu comunicabilă către cei mulți. Dar 
asceza face ca experienţa spirituală să treacă imediat în 
beneficiul lumii. 

Părintele Mar Osthathios, indian ortodox, ne spunea 
că Hristos nu a vrut mistică, ci slujire! Dar amândouă sunt 
convergente. 

Faza ascetică este importantă, este hotărâtoare. De 
altfel, între cele două faze nu există separare. Mistica nu 
survine după asceză, ci prin ea. Asceza nu prefațează mis- 
tica, ci o menține. 


Etapele, pas cu pas 


Cum lucrăm zilnic? Părinţii niptici (practicieni ai 
treziei) au lansat reguli de viață îmbunătăţită. Cu aceste 
reguli știm ce avem de făcut ca „încălzirea ascetică” produsă 
aici să nu descrească la zero. Chiar dacă nu va rămâne la 
100% clocot, să nu descrească de tot. 

Cum menţinem temperatura înaltă? 

Reamintim paradigma oratio mentis (rugăciunea minții 
în inimă), asceza exterioară și interioară: 

1. Klisis gonaton = plecarea genunchilor. 

„Plecarea genunchilor” (metania mică și mare) este 
ea însăși „rugăciune”, are semnificație spirituală. Rugăciu- 
nea la început se numea chiar îngenunchere, nu altceva. 
Între îngenuncheri se repetă „Doamne Iisuse Hristoase, 
miluieşte-mă”. Cu semnul crucii. La un moment dat s-a 
confundat rugăciunea (asceza, exercițiul), cu îngenunche- 
rea. Azi s-a ajuns la o despărțire păgubitoare a unui act 
contemplativ unitar. 

2. Stasis = aşezarea. Tot rugăciune sau meditaţie este. 

Vă așezați pe scăunelul isihast și în minte spuneți-vă 
aceasta: sfasis este rugăciune. Așa cum plecarea genunchilor 
este rugăciune. Szasis, adică așezarea cea bună, stabilitatea 
trupului urmată de stabilitatea minţii. Aflăm că Simion 

Noul Teolog a dobândit extazul stând nemișcat în rugă- 
ciune. „Nemișcat ca un munte”. În szasis trupul nostru are 
altă consistență. 

3. Concentrarea. (=Euche monologhistos). Euche, pro- 
nunțat „efche”, înseamnă rugăciune. După un bun szasis, 
începe concentrarea: repetarea celor cinci cuvinte. O nu- 
mim „monologhică” pentru că e vorba de o singură idee: 
„Doamne Iisuse Hristoase, miluiește-mă”. Repetăm rar, 
cât mai rar cu putință. 

Concentrarea e chiar miezul acestei lucrări. Din ea 
decurge faza următoare. 

4. Coborârea minţii în inimă. Ca gest ajutător, ţine 
mâna dreaptă pe piept, în zona inimii. Atenţia minții este 
pe inimă. Unde este atenţia, acolo este și mintea. 

5. Purificarea. Steresis şi Catharsis. Tac gândurile — ca 
să vorbească Dumnezeu. Se produce starea Kenosis, golire 
de orice imputritate, de presiunile egoului. 

6. Ofranda. Darul de pace, sănătate și har; ocrotire, 
hrănire și mărturisire. Daruri oferite mintal direct fami- 
liei, cunoscuţilor, lumii întregi. În aparență ofranda este 
simbolică, dar în esență este obiectivă. Încununarea stării 
de „isihia”, de mental adamic. 

7. Klisis gonaton sau goniklisia. În încheiere: tot 
un moment dinamic, cu dublă semnificație: în plan sim- 
bolic: actualizarea învierii; în plan fiziologic: ieșirea 
din starea contemplativă și restabilirea ritmului cerebral 
diurn. 


PG 


Pravila părintelui Teofil Părăian, adresată mirenilor 
râvnitori: 

1. Rugăciunea dimineața și seara. 

2. Lectura zilnică a două capitole din Noul Testament. 

3. Paza minții prin rugăciunea „de toată vremea”. 

4. Participare la Biserică. 

5. Postirea. 

Părintele Teofil insistă pe participarea la biseri- 
că. Aveţi duhovnic? Câţi au duhovnic bun? E o trufie 
să te lauzi că ai un duhovnic mare! Câţi au un du- 
hovnic pe ei îl îmbunătăţesc? Nu-i o simplă impresie 
că poţi să-i impui duhovnicului un plus de exigență. 
Cum îţi alegi un duhovnic? Mergi întâi la preotul care 
e cel mai aproape de casă! Poate fi bun, poate fi doar 
confortabil. Dar el, când vede un om cu fervoare spre 
căutarea înaltă, se mobilizează: nu te poate include 
în acea „mecanică” a spovedaniei! Aţi văzut cum în 
preajma Paștelui, preotul spovedeşte în viteză oamenii 
care stau la coadă unul după altul, zeci! Ei bine, de ce 
spun că vă îmbunătățiți duhovnicul? Cu voi nu se poa- 
te petrece o spovedanie formală de două minute. Veţi 
impune exigența. 


Ce constatăm în cele cinci cerinţe ale părintelui 
Teofil? Ce predomină? Isihasmul? Mai puţin. Aceste 
reguli dânsul le-a dat pentru mireanul râvnitor care 
vrea sau trebuie să practice „paza minţii”, nu isihasmul. 
Este o diferență. Știind cât de împătimiţi sunt mirenii, 
părintele insistă pe aspectul pastoral. E bun? Este bun, 
mai ales când lipsesc îndrumătorii care pot să facă un 
pas de la pastoral la contemplativ. Părintele Teofil știe 
ce zice. lar cel ce caută isihia, o va găsi. 

Regula părintelui Arsenie Boca. Formulare lapidară: 

1. Oxigen 

2. Glicogen 

3. Hormoni (sau paza endocrină) 

4. Somn. „Somnul este o faptă bună”, a adăugat și 
părintele Teofil. Două fapte bune spunea părintele Teofil 
că a făcut în viața lui: „somnul și fapta bună”. Dacă faci 
acestea două, te-ai asigurat de mântuire! zicea dânsul cu 
umor și realism. 

5. Concepții de viață creștină. Este un punct foarte 
important. Cum pune intelectualul problema credinței în 
Dumnezeu? Cum crede intelectualul în Dumnezeu? 

Îndrumarul concepției creștine: Simbolul credinței, 
Crezul — „Cred într-Unul Dumnezeu, Tatăl Atotţiitorul, 
Făcătorul cerului și al pământului, văzutelor tuturor și 
nevăzutelor...”. 

Părintele Arsenie Boca spunea că cei care nu cred în 
Dumnezeu sunt alienaţi. Ce înseamnă alienare? În primul 
rând înseamnă însfrăinare. („Alienus” în latinește: străin, 
ostil). Înstrăinare de natura umană, adică scindare, rupere. 
Mens aliena înseamnă „minte dușmănoasă”. În grecește, a 
scinda se spune schisein; deci scindare înseamnă schizoidie. 
Părintele Arsenie Boca are dreptate. lată de unde ar veni 
trăsătura schizoidă a omului contemporan: de la îndepăr- 
tarea de Dumnezeu. 


Calea Proniei și calea Judecății 


Cum crede omul în Dumnezeu, după toate desacra- 
lizările veacului nostru? 

Sunt două moduri de a simți prezenţa lui Dumne- 
zeu: Calea Proniei, sau perceperea directă a prezenței Sale, 

prin purificare și dragoste. Dumnezeu este Pronie, este 
dragoste, este destin. Cine trăiește în Pronie dobândeşte 
pă 3 5 

realizarea și daruri suprafireşti. 

Calea a doua: a Judecăţii: să-L pricepi pe Dumnezeu 

» 

prin atributele Sale, prin Legea Sa. Mai ales intelectualul 
îl înțelege pe Dumnezeu sub forma universalității Legii. 

E] (3 

Calea aceasta a Judecătii este numită de omul temător 

E] 
„Calea Pedepsei”. Noi răbdăm, noi facem asceză în numele 
> 
dreptății, pentru că n-o putem face în numele dragostei. 
UL 

Cum întrezărim prezența lui Dumnezeu? Unde se 
poate afla El? Unde ne putem întâlni cu EI? Fericitul 
Augustin spunea că L-a găsit în minte, în memorie. 

? 

Şi părintele Arsenie: „Cred că cea mai deformată 

ființă în capul oamenilor este Dumnezeu”. 
» 

Părinţii asceţi spuneau că pe Dumnezeu îl afli în 

miezul rugăciunii. Acolo li poți simţi prezența. 

Moduri corporale în isihasm 


În Occident, am auzit spunându-se că Isihasmul este 
o „Yoga creștină”. Este o afirmaţie superficială și nedreaptă. 
Chiar dacă unele asemănări există (nu din influențe, ci din 
universalitatea rugăciunii), Isihasmul diferă de orice altă 
practică, atât prin atitudine mentală, cât și prin procedeu 
sau finalitate. 

În Isihasm, postura corporală nu joacă un rol deter- 
minant; Grigorie Palamas o consideră cu totul secundară. 
Totuși, indicaţiile corporale nu sunt complet neglijate. 
„Nu numai mintea, ci și trupul este izvor de sfințenie”, 
observă un teolog, scrutând taina înzrupării lui Hristos. 
Trupul este purtător de Duh și Lege divină; iar Legea 
(voia Sa) se manifestă în fiecare atom al trupului. 


Exerciţiile trupului sunt bune 
pentru începători... 


Oratio mentis, sau rugăciunea minții în inimă, în- 
cepe printr-o fază dinamică: 10-15 mătănii. Duminica 
sau în zi de sărbătoare este îngăduită numai metania 
mică. 

Ioan Scărarul zice că exerciţiile trupului sunt bune 
pentru începători, pentru „cei prunci duhovnicește”. Găsim 
scris la el: „Osteneala trupului este foarte folositoare celor 
începători și nedesăvârșiți la vârsta duhovnicească. (...) 
Cei prunci duhovnicește au nevoie de metanii și de în- 
delungata întindere a mâinilor și de starea în picioare de 
toată noaptea și de altele ca să se obișnuiască mintea la 
rugăciunea împreună cu trupul”. 


...Dar și pentru asceti 


Așadar, și întinderea mâinilor, și alte mișcări știute de 
asceți sunt suporturi de adecvare între trup și rugăciune. 

Nu numai începătorii, ci și isihaști vestiți (aflăm din 
Pateric) făceau mișcări corporale, uneori excesive. Sfânta 
Macrina avea genunchii răniți și sângerând de înge- 
nunchieri și de aspră nevoință, fapt care s-a descoperit 
numai la moartea sa, căci ținea tainic aceasta. 

Dar,spuneam, faza corporală, ca și tehnicile respira- 
torii, nu sunt de primă importanță în isihasm. Solicitarea 
corporală se rezolvă aici prin muncă, prin „ascultări”. Rugă- 
ciunea minții e alternată cu perioade de muncă, principiul 
fiind „ora et labora”, adică roagă-te dar și lucrează. 

Cât despre controlul respirației, starețul Ignatie Brian- 
cianinov recomandă: „Tehnica respirației să fie înlocuită 
la începători prin rostirea fără grabă”. 


Stabilitatea fizică atrage stabilitatea minţii 


Modul de așezare, în oratio mentis, respectă regula 
stabilităţii. Este o regulă generală. Diferenţele pot apărea 
individual, din cauză că nu se știe cu precizie cum se ruga 

Hristos, cum stătea El în rugăciune, și a fost reprezentat 
în icoane rugându-se în moduri diferite. 

S-a constatat însă că efectul bun al contemplației 
decurge din menţinerea trupului liniștit și stabil. 

Stabilitatea fizică atrage stabilitatea minții, ușurează 
ștergerea agitației mentale. 

Unii vor adăuga că au citit că un ascet se concentra cu 
capul aplecat spre stânga. E un caz singular, negeneralizat. 
Sau altul, se ruga cu capul aplecat spre inimă. Este o ac- 
centuare a simbolului „coborârea minţii în inimă”. Este 
un caz individual. Alții spun să-l imităm pe proorocul Ilie 
care, pe muntele Carmel, s-a rugat cu capul pe genunchi. 
Dar nu ştim dacă Ilie se ruga astfel de regulă, sau doar în 
acel moment consemnat în Cartea Regilor. 

Alţii zic: am văzut un călugăr meditând cu spinarea 
curbată! Dar acela se afla la faza când rugăciunea „se ţine 
de om”, adică el a devenit una cu rugăciunea, și atunci nu 
se mai pun probleme de precauții corporale. La practicia- 
nul mirean, rugăciunea încă nu se ţine de el, ci el se ține 
de rugăciune. 

Și mai important decât orice meșteșug, este mutarea 
minţii în Duh: umplerea minţii cu Numele lui Dumnezeu. 
Mutarea minții de la lume spre Nume. 

Moduri ascetice rare 


Procedeele corporale sunt secundare în isihasm. Ele 
au fost totuși practicate pentru trezia trupului trândav, pentru 
șocarea inerțiilor omenești, pentru extinderea controlului 
și pentru a învăța trupul limitat să suporte rugăciunea ne- 
limitată. 

Practici curente sunt metania și îngenuncherea. Ele de- 
vin „practici rare” când sunt făcute excesiv („mortificația”). 
Iacob, episcopul Ierusalimului, se ruga numai îngenunchind, 
devenindu-i genunchii „vârtoși ca pielea cămilei”. 

Metania este o practică corporală canonică, să zicem 
așa, conținând elemente de solicitare fizică și de travaliu 
corporal intens. În același timp, ea are un bogat conţinut 
ritual, simbolic, euharistic. Chiar numele ei înseamnă 
„transformare” (vine din grecescul mezanoia). Românii au 
fost divin inspirați folosind termenul metanie (mătănii) 
acolo unde alte nații spun „prosternare”. Ca simbol, metania 
înseamnă moarte și naștere din nou, la viață adevărată. 

Râvnitorii la Cercul de practică isihastă Oratio 
mentis încep lucrarea printr-o serie de mătănii întru 
schimbarea atitudinii mentale; și apoi, după secvența 
esențială de repetare a stihului, termină printr-o serie de 
mătănii, pentru a realiza simbolul „anastasis” (înviere din 
moartea păcatului) și pentru a restabili ritmul diurn. 

Stâlpnicii 

La asceții din vechime s-au întâlnit și practici corporale 
chinuitoare, pentru a zgudui împietrirea trupului, pentru 
a șoca instinctele și a muta atenția spre înalta lucrare. Sunt 
moduri dure de trezie: Flagelarea, îndelunga rămânere în 
picioare, expunerea la toate intemperiile. 

Asceţii fără nici un adăpost sunt numiți „hypaitrioi”. 

Asceţii în arbori sunt numiți „dendriții”. 

Asceţii de pe stâlp sunt numiţi „stylioții”. 

Simeon Stâlpnicul (t 459) a practicat ciudatul proce- 
deu, asceza pe stâlp, ani mulți. Simeon mânca o dată pe 
săptămână, se ruga neîncetat, bătea 1000 de mătănii pe 
zi, uneori făcea exerciţii ciudate. Theodoret, discipolul 
său, spune că Simeon se plia și ajungea cu bărbia până 
la picioare... Unii l-au socotit „fachir”, alţii l-au certat 
„că de ce nu merge pe calea părinților”. La urmă, toți au 
văzut că preacuviosul dobândise mult har de la Dum- 
nezeu, și, prin sfat puternic, a întors la credință un mare 
număr de necredincioși, și a sporit vrerea a 4 împărați 
bizantini. 

Alt stâlpnic: Simeon de la Muntele Minunat (507-592). 
Din lunga lui viață de 85 de ani, a petrecut 66 de ani pe 
stâlp, în asceză aspră, fără somn, meditând neîncetat. A 
primit de la Dumnezeu puterea de a vindeca toate bo- 
lile prin rugăciunea sa. Acest ascet nu avea nevoie nici de 
hrană pământească. 

Alte ascultări rare. Maica Teodora (sec. XIII) era în- 
drumată de duhovnicul ei Isaia ca, după apusul soarelui, 
să alterneze cântarea Psalmilor și rugăciunea cu 400 de 
mătănii, în 4 serii de câte 100. 

Acești oameni petreceau ani mulți într-un mod „mai 
presus de fire, exercitându-se în viețuirea întocmai cu a 
îngerilor și în modul de viață mai presus de om”. 


mobilitatea și golirea minţii 


Staza (în grecește „stasis”) înseamnă: păstrarea imobi- 
lități totale, în picioare sau în genunchi sau în altă așezare, 
timp îndelungat. 

Unii practicau szasis în locuri aride sau primejdioase, 
pe culmi prăpăstioase, sau în ploaie, ca să dubleze efectul 
efortului, purificarea cărnii de pofte și de trândăvie, să os- 
tenească răul încuibat în om. 

Un părinte sketic, la o exorcizare, a preluat de la victi- 
mă programul satanic (pericol care-i paşte pe exorciști!). 
După aceasta, ascetul exorcist a practicat 12 ani sfasis și 
kenosis (golirea minţii de orice imagini și reprezentări), 
muncind/ostenind duhul care „se petrecea” cu dânsul, 
supunându-se deci la o auto-exorcizare, și biruind după 
12 ani de lucrare dură. 

Iacob, viitor episcop de Nisibe, a practicat îndelung 
staza însoțită de rugăciunea inimii. 


Meșteșug și taină 
? Li Li 


Stasis, păstrarea imobilităţii, deși nu-i exhibată în 
pravilele de seamă, este mereu subînțeleasă ca necesară, 
ca sine qua non. 

Este evident că practica liniștii lăuntrice (isihia) înce- 
pe prin stabilitatea corpului, care antrenează stabilitatea 
minții, iar păstrarea stabilității minții aduce trezia. 

L-aș cita aici și pe Meister Eckhart care, atunci când 
a fost întrebat: „Frate, cine ne aduce sfințenia?”, el a răs- 
puns: „Stăruinţa de a sta așezat în tăcere, cu gândurile 
înălțate, unite cu Dumnezeu”. 


Dar toți marii asceți știu că, oricât de intense ar fi prac- 
ticile corporale, ele nu te sfințesc. Ele pot aduce doar un 
gen de „iluminare naturală” (una care se învață, deci prima 
din cele patru). Dar iluminarea harică, zisă și supranaturală, 
nu se obține prin efortul omului, ci prin înlesnire divină. 
Vine mai târziu sau mai devreme, totul este să lucrezi 
continuu pentru ea. Și ea vine ca un dar suprafiresc, când 
terenul minţii e pregătit și când te-ai făcut vrednic de ea. 

Coborârea minţii în inimă 


Pravila lui Nichifor din Singurătate 


Cea mai cunoscută metodă (pravilă) a rugăciunii isi- 
haste este cea sintetizată de Nichifor din Singurătate. 
Nichifor a trăit în secolul XIII, a fost italian, catolic, dar 
a trecut la ortodoxie și s-a sporit pe Athos. A fost atacat 
vehement de anti-athonitul Varlaam, dar a fost apărat cu 
strălucire de Grigorie Palamas. 

A dobândit iluminarea prin noera proseuche, a iubit 
singurătatea, pustia, retragerea totală, cum arată și numele; 
dar a ieșit adesea din singurătate pentru călăuzirea altora, 
și chiar a organizat pe Athos un „seminar” cu doritorii de 
a cunoaște rugăciunea minții în inimă. 


Atenţia inimii sau „cardoscopia” 


Procedeul lui Nichifor insistă pe „coborârea minții în 
inimă”, adică pe concentrarea atenţiei pe zona inimii. Mutarea 
atenției asupra inimii, și menținerea atenției acolo. Indicația 
practică este rezumată astfel: 


„Iu deci șezând şi adunându-ți mintea, împinge-o 
și silește-o pe calea nărilor pe care intră aerul, să coboa- 

re împreună cu aerul inspirat în inimă. Și intrând acolo, 
nu-ți vor mai fi fără veselie și fără bucurie cele de după 
aceea. (...) Mintea când se întâlnește cu sufletul, se 
umple de o bucurie și o veselie de negrăit. De aceea, fra- 
te, obișnuiește-ți mintea să nu iasă degrabă de acolo. (...) 
Dar trebuie să știi și aceasta că, ajungând mintea acolo, nu 
trebuie să tacă și să stea după aceea degeaba. Ci să aibă 
ca lucru și îndeletnicire neîncetată rugăciunea: „Doamne 
Iisuse Hristoase, Fiul lui Dumnezeu, miluiește-mă!” Să 
nu mai contenească niciodată din aceasta. Căci aceasta, 
ținând mintea neîmprăștiată, o face să nu poată fi prinsă 
și atinsă de momelile vrăjmașului și o ridică la dragostea 
și dorul dumnezeiesc în fiecare zi”. 


Inima e partea cugetătoare a omului 


Tot Nichifor, preluând observaţii ale contemplativilor 
vechi, spune că: „partea cugetătoare a fiecărui om este în 
piept”. | 

Și poți ajunge acolo repetând sfihu/ isihast cu atenția 
îndreptată spre inimă. „Iar ținând aceasta mai multă vre- 
me, ți se va deschide și intrarea inimii, fără nici o îndoială, 
cum am cunoscut și noi prin cercare.” (Filocalia, vol. VII). 

În mod practic, aceasta se realizează menţinând atenția 
spre inimă: „căci unde este atenţia, acolo este și mintea”. 

Pentru începători este indicat, ca suport concret, să țină 
mâna dreaptă în direcția inimii: apăsând ușor spre partea de 
sus a inimii, căci atenţia are tendința să lunece în jos. 

Mai amintim că Serafim din Sarov se ruga ținând 
mereu mâna dreaptă în direcția inimii, spre a vizualiza 
mai bine locul. Evident, locul inimii poate fi vizualizat și 
fără asemenea sprijin concret. 

Sediul personalității 


Cercetări moderne probează că anticii nu se înșelau 
când fixau sediul personalității în inimă. Așadar, referința 
la inimă nu este doar simbolică, ci are o concretețe probată. 
Există realmente un centru „gânditor” localizat în inimă, 
în formațiunile nervoase care împânzesc inima și la nivelul 
celulelor specializate ale inimii. 

S-a constatat că, în cazul transplantului de inimă se 
petrece și un transplant de... personalitate! Persoanele „pri- 
mitoare” încep să manifeste trăsături de personalitate noi: 
trăsăturile persoanei de la care provine inima (donatorul). 

Coeficientul de inteligență este determinat de zonele 
cerebrale, de sintezele cerebrale. 

Dar coeficientul de personalitate și caracterul (care este 
nucleul personalității) sunt determinate de inimă și își au 
sediul în inimă. 

Există o „conştiință” în afara conștiinței cerebrale: la 
nivelul unor formațiuni nervoase specializate și, mai pro- 
fund, chiar la nivelul celular. Inima este purtătoarea unor 
trăsături de personalitate. 


Ipoteza „conștiinței cardiace” 


Concentrarea pe zona inimii — prin mutarea atenției 
pe inimă — într-o primă fază activează acest palier foarte 
important al personalităţii. La nivelul „conștiinței cardiace” 
este mai putin egou, mai puţină agresivitate, mai puțină 
posesivitate. Egou/ este determinat la nivel de plex Pipogastric 
(în ceea ce priveşte puterea lui ancestrală) și la nivel cortical, 
evident: sinteza conștientă a Eului. 

La nivelul conștiinței cardiace este mai multă partici- 
paţie la colectivitate, la speța umană. 

De aceea, rugăciunea cu atenga îndreptată spre inimă 
dezvoltă capacitatea de participare colectivă, iubirea seme- 
nului, expulzarea egoului, compasiunea, smerenia. Prin 
această concentrare se extinde mult conștiința persoanei, 
punându-se în acord rațiunea cu empatia, intuiţia. Dispare 
starea duală. Se dezvoltă înțelepciunea, trezia. 


Alți centri ai fiinţei 


De la diferiţi practicieni ştim că în timpul repetării 
stihului isihast, atenția poate fi îndreptată spre trei zone 
de putere: fruntea (în special locul glandei pituitare, al 
hipofizei); inimă; și plexul solar sau zona ombilicală. 

Așa au apărut trei noțiuni importante: frenoscopie 
(privirea în minte); cardoscopie (privirea în inimă, îndrep- 
tarea atenţiei spre inimă), și omfaloscopie (îndreptarea 
atenţiei spre ombilic). 

Practicienii ultimei categorii au fost adesea ironizați. 
Știm că Varlaam din Calabria, adversarul contemplaţiei 
isihaste, în atacurile sale, îi numea ironic (pe toți isihaștii) 
„omfalopsihici”, adică: cei ce caută sufletul în ombilic. Foarte 
puţini au practicat acest al treilea aspect. 


Efecte energetice și efecte harice 


În isihasm este importantă evocarea neîntreruptă a 
numelui lui Iisus, în stihurile știute. Importantă este atitu- 
dinea lăuntrică isihastă: mintea mutată de la veacul acesta 
la „alt veac”. Îndreptarea atenţiei spre o zonă anume este 

necesară doar la începutul practicii. Procedeul concentrării 
(menţinerea atenţiei într-un punct), are efecte energeti- 
ce, nu harice. Adică produce activarea energiei din zona 
respectivă, și acea „iluminare naturală”. Procedeul a fost 
limpezit mai ales în Orient, în disciplinele inițiatice orien- 
tale, unde este practicat sistematic, vizându-sc activarea 
„roților” energetice. 

În isihasm, modelul hristocentric dă o dimensiune 
specifică unificării minte-simţire. Aceasta înlesnește mai 
firesc debordarea compasiunii și dragostei față de toți seme- 
nii: trăsătură care face trecere de la mistică (fapt individual) 
la înțelepciune (fructificarea practică a oricărei progresii 
spirituale). 


Inima este mintea fără gânduri. Aceasta este o posibilă 
definiție spirituală a inimii... În sensul că unificarea con- 
templativă se produce când gândurile dispar. 


Referinţe medicale 


În zilele noastre, când s-au evaluat consecințele me- 
dicale ale rugăciunii, s-a constatat că în faza când atenția 
e fixată pe partea de sus a inimii, repetând stihul isihast 
ținând atenția mereu în acel loc, se produce o activare 
benefică a plexului cardiac. Glanda endocrină asociată cu 
plexul cardiac este żimusul. Ca atare, în acest proces, se 
activează timusul, glandă ațipită la adulți. 

Timusul este centrul sistemului imunitar. Plexul cardiac 
este centrul protecției corpului. În timpul concentrării pe 
inimă, timusul sintetizează mai lesne un hormon specific, 
timozina, care acționează împotriva infecțiilor. Timozina 
este și un corector energetic. 

Dr. Patrick Drouot, în cartea Vindecarea spirituală 
şi nemurire, unde sintetizează aceste informaţii medicale, 
întrezărește aici și o terapie în boli imunitare, în SIDA. 
Urmarea benefică a cardoscopiei este activarea /i7mfocife/or 
T, producând molecula inzerfzron, care stopează proliferarea 
celulelor canceroase. 

Vom mai observa că procedeul este eficient și împo- 
triva fricii, în remedierea fobiilor, a anxietății și împotriva 
stresului. 

Precizăm că atunci când practicăm meditaţia isihastă, 
nu ne gândim la aceste efecte medicale, și nu urmărim în 
mod expres scopuri terapeutice, căci ele vor surveni de la 
sine. Când medităm, nu ne propunem scopuri imediate, 
ci lăsăm mintea liberă iar scopurile se vor realiza de la 
sine, cu mai multă generozitate decât prin voia personală. 
În Evanghelie scrie: „ Caută numai împărăția şi toate cele- 
lalte ţi se vor adăuga tie” 

Iar orice informaţie științifică despre lucrarea isihastă o 
lăsăm deoparte când medităm. Luăm cunoștință de acestea 
în prealabil, ca să aflăm că terenul meditaţiei isihaste nu 
este aburos și abstract, ci este concret și minunat. Aflăm 
astfel că inima nu este doar loc simbolic, ci este și unul 
ținând realmente de personalitate și har. Este organul 
„respirației și al gândirii”, am zice. Locul de îngemănare 
corp-spirit. 

Obstacole în calea 
contemplaţiei 


Există contraindicaţii? 


Părerea generală este că „rugăciunea nu face rău nimă- 
nui” și că, în orice condiții, ea este vindecătoare. 

Dar rugăciunea isihastă este o rugăciune specială: este 
o practică contemplativă, este o experiență cu efecte psihi- 
ce și spirituale profunde. De aceea, ea pune în fața noastră 
exigențe speciale. 

Nu se recomandă această practică persoanelor cu labili- 
tate emoțională sau cu personalitate dizarmonică, scindată. 
Persoanele cu debuturi psihotice trebuiesc îndrumate întâi 
să-și rezolve problemele psiho-emoţionale. 

Rugăciunea poate ajuta în unele cazuri de dizarmonii; 
dar să facem deosebire între „rugăciune” și practică „isihas- 
tă”. Persoanele cu probleme emoţionale sau cu probleme 
somatice vor face Oratio mentis ca pe o rugăciune „de toată 
vremea”, evitând ispita experienței mistice! 

Pentru persoanele cu debuturi psihotice și cu dizar- 
monii de personalitate, se recomandă „dezlegarea” adecvată, 
despătimirea. 

„Boala” amânării 


Chiar la personalele normale emoţional pot surveni 
obstacole în practica perfecțiunii. Primul mare obstacol 
este tendinţa omului de a renunța sau de a amâna. Se 
spune că diavolul a inventat, ca amăgire supremă, amânarea 
mântuirii. Adică te face nu să rejectezi nevrotic religia, ci să 
amâni mântuirea, să spui: „Încep de mâine sau de săptă- 
mâna viitoare să mă salvez”... iar asta înseamnă renunțare 
deghizată. 

Unii încep lucrarea cu înflăcărare, apoi renunță trep- 
tat. Sau continuă trași de mânecă de îndrumător. Cineva 
spunea că românii sunt delăsători. Dar asta este o boală 
ascunsă a speței întregi, nu numai a românilor. „Boala” 
aceasta se numește akedia (langoare, lâncezeală), sau setea 
de repaus. Sindromul akedia ține de pulsiunile morții și de 
tendința stagnării. 


Dependenţa, boala copilăriei 


Unii își cunosc viciul amânării și, ca să-l contracareze, 
se agaţă de un îndrumător. 

Relaţia cu maestrul trebuie să fie de ascultare, nu 
de agățare. Evident că agățarea de un îndrumător este 
un leac împotriva delăsării, și cei care practică pasiv, 
atârnați de poala maestrului, sunt mai câștigați decât cei 
care amână sine die mântuirea lor. Dar se arată la aceștia 
alt obstacol în calea evoluţiei: dependența de maestru. 
Dependenţa de o condiţie exterioară. Condiţionarea. 
Dependenţa psihică înseamnă regresie la copilărie, re- 
gresie la protecția maternă, la pacea intrauterină. Știind 
acest risc, începi sevrajul. 

Genul agitat 


Inversul delăsării este efervescența mentală, agitația, 
fuga gândurilor. Aceasta risipește multă energie. Gândul 
săltăreț a fost comparat cu o maimuță, iar gândul leneș cu un 
elefant. Statistic vorbind, genul agitat, genul „maimuţă” 
este mai frecvent. Omul agitat are în medie 11.000 de 
gânduri pe zi. S-a măsurat asta, observând blocurile de- 
celabile, în timpul travaliului electric al creierului. Asta, 
ziceam, risipește energia omului. Concentrarea oratio 
mentis reduce total acest bruiaj al gândurilor. 


Obiectul dorinței 


Cum poate fi depășită, în timpul meditaţiei, o obsesie 
ca aceea a banilor, de exemplu? Căci este astăzi o temă 
realmente obsedantă și ea poate tulbura practica liniștii. 
lată o sugestie de îndreptare psi. Amintește-ţi adevărul 
(fondat pe observaţie) că atunci când ai depășit obsesia, 
obiectul dorinței vine mai lesne spre tine. 

Se zice și chiar se constată: Banii încep să vină spre cel 
care a scăpat de obsesia banilor. Dragostea vine la cel care a 
scăpat de obsesia dragostei. Puterea vine spre cel care n-are 
obsesia puterii. Spunem aceste lucruri nu pentru a naște o 
nouă iluzie, ci pentru recâștigarea echilibrului psihic. 


Soluţii de criză 


Uneori îndrumătorul indică teme-speciale de medi- 
tație în funcţie de tema obsesivă a discipolului, în funcție 
de obstacol. Un terapeut a observat că cei agresivi se 
temperează dacă se concentrează, 10 minute, dimieaţa, pe 
crucificare sau pe înviere. 

Agresivitatea ţi-o poţi constata dacă ai conflicte cu 
semenii, cu familia, cu mediul. Dacă ai reacții imediate, 
stridente. Sau dacă ești depresiv, mâhnit; depresia este o 
agresivitate îndreptată împotriva ta: însuți. Un mod de a 
tempera agresivitatea este și consumul de vegetale. 

Cei obsedaţi erotic vor fi conduși să mediteze pe ri- 
dicarea energiei ancestrale din zona bazală spre inimă sau 
spre minte. Dar mai sunt îndemnați spre o alimentaţie 
alcalină sau spre postire. 

„Sublimarea” energiilor instinctului înseamnă trans- 
formarea acestora „în sublim”. Repetarea stihului isihast, 
sublim, preschimbă clocotul emoţional în putere mentală, 
în liniște. 

Cei bântuiți de setea puterii vor fi orientaţi spre 
compasiune, spre ofrandă. Stimularea ofrandei diminuează 
egoismul. Căci ego-ul este simbolizat prin obiecte. Oferirea 
obiectelor micșorează ego-ul. 


Isihasmul, o mistică a treziei 


Un obstacol de multe ori plăcut: vedeniile, viziunile. 
Sau savurarea unor efecte psi survenite în timpul practicii. 
Unele viziuni sunt însemnate ca purificări, ca arderi lăun- 
trice, ele provin din istoria corpului grosier. la cunoștință 
de ele, fără teamă și mai ales fără încântare; apoi lasă-le să 
treacă! Restabilește trezia! 

De aici reiese clar că un îndrumător, un maestru 
spiritual este necesar în această căutare. În lipsa unui 
îndrumător, Oratio mentis poate fi practicat doar ca o 
rugăciune zisă „lucrătoare”, „de toată vremea” sau puri- 
ficativă. Dar și aceasta are nevoie de îndrumare. Așadar 
cel mai mare obstacol este absența unei îndrumări. 

Medeor, adică a vindeca 


„Rugăciunea este o gândire. 
Meditaţiunea nu este o gândire.” 
(Tit Simedrea, Cernăuţi, 1943) 


Specificul procedeului: meditaţie 
sau rugăciune? 


Noera proseuche/Oratio mentis este singura practică 
contemplativă elaborată pe teren creștin. Termenii „pro- 
seuche” „oratio” se traduc prin „rugăciune”. Dar ținem cont că 
nu este vorba de rugăciune de cerere, nici de implorare, nici 
de laudă sau de venerare. O definire adecvată a termenului 
„rugăciune” în acest caz este: Convorbire cu Dumnezeu după 
ce au tăcut gândurile. 

Vom folosi termenii „rugăciunea minții” și „rugăciu- 
nea lui lisus” (și nu „meditaţie”) când vrem să-i marcăm 
specificul. Sau s-o ferim de secularizare. În Orient, multe 
practici meditative care s-au desprins din religii au deve- 
nit complet secularizate, au devenit „tehnici” sau terapii. 
Așadar, continuăm să folosim pentru „oratio mentis” ter- 
menul de „rugăciune”, pentru a-i păstra legătura cu tot 

contextul creștin din care a provenit ea. Dar ea poate fi 
numită și „practică meditativă.” 


Medeor 


Etimologic, „meditație” provine din verbul latinesc 
„medeor”, care înseamnă: a vindeca, a mântui. 

Din medeor provin doi termeni: medicină (tămăduirea 
trupului) și meditatie (tămăduirea sufletului). 

Esența meditații este suspendarea fluxului gândurilor. 
Suspendarea agitaţiei mentale. Purificarea minţii de griji, 
obsesii, urme lumești. 

Un foarte tânăr participant a întrebat: „Dar la ce te 
gândești când nu te gândeşti la nimic?” 

Întrebarea este rezonabilă. La ce „te gândești” ca să 
întrerupi operațiunea minții cu imagini, chipuri, amintiri? 

lată ce facem. Repetăm stihul isihast: „Doamne Iisuse 
Hristoase, miluiește-mă”. 

În realitate, nu poți învăţa pe cineva să mediteze. Dar 
îl poți învăţa să se concentreze. 

Concentrarea este poarta de intrare în contemplare. 
Pentru „mirenii râvnitori” acest stadiu este cel mai impor- 
tant: Concentrarea. Repetarea stihului isihast se cheamă 
chiar „concentrare monologhică”. Repetarea stihului, în 
condiţiile știute, linişteşte mentalul, îl purifică, îl stabilizează. 


De ce trebuie să tacă gândurile 


Oare gândurile nu sunt tocmai podoaba speciei umane? 
De ce trebuie ele să tacă? Iată răspunsul. Trebuie să tacă 
pentru că gândurile nu sunt gânduri. Ele sunt o podoabă 
doar la cei (mulți-puţini?) care trăiesc la o mare înălți- 

me spirituală și creativă. Dar la chinuiții lumii, la atâția 
contemporani necăjiţi, gândurile nu sunt gânduri. Ci sunt 
bruiaj senzorial, sunt tendințe agresive, sunt dorințe și 
pofte, sunt „rumegarea necazurilor”, sunt griji. Sunt ma- 
nifestări ale egoului. Sunt „crampe mentale”, cum zicea 
un logician. Sunt regresii în trecut, obsesii despre viitor: 
sunt risipă energetică. 

Stopând gândurile, noi curățim mentalul de tot balastul 
numit mai sus. Concentrarea monologhică, adică repetarea 
stihului isihast, creează un teren mintal curat, liniștit, 
puternic. 


Rugăciunea lucrătoare și fenomenele Psi 


Încep să tacă gândurile. Apare o stare nouă, pe care 
o numim contemplatie. Starea de după tăcerea agitației 
mentale. Rodul concentrării: purificarea, pacea, liniștea. 
Isihia: acea liniște lăuntrică, premisa bunătății și a sănătății. 
Dacă repetăm fie și câteva minute stihul isihast, se așează 
starea contemplativă. Dacă continuăm repetarea stihului, 
stabili și fermi, prelungind starea aceasta, rezultatul se 
fixează, se intensifică. Liniştea și puritatea devin tot mai 
cuprinzătoare. 

O dată cu aceasta, pot apărea și fenomene Psi. Mo- 
dificări de percepţie corporală, modificări de conștiință. 
Apare, mai întâi, o stare de extensie corporală, senzația 
de dilatare, senzaţia decorporalizării. Unii se complac 
în starea aceasta, crezând că asta este „meditația”. Ori- 
ce efect psihic, orice eveniment psi, care apare în cursul 
concentrării isihaste, trebuie alungat. Trebuie lăsat să 
treacă. 

Știm că aceste efecte sunt normale, apar la toți 
contemplativii. Doar că nu trebuie să le păstrăm. Nu 
ne temem de ele. Le lăsăm să treacă. Restabilim trezia. 
Nepsis, sau trezie, este o preocupare permanentă. 

Fără nepsis nu există meditație, ci excitaţii fabulatorii. 

Survin la unii senzaţii de dedublare, călătorie în 
astral. Le alungăm. Luăm cunoștință de ele și le lăsăm 
să treacă. Restabilim „trezia”. Fără încântare. Sobru și 
treaz. Cu mintea transparentă, curată. Restabilim trezia 
repetând formula isihastă. Dacă un fenomen Psi nu trece, 
întrerupi concentrarea, te ridici, baţi 10-15 mătănii, ca să 
restabilești trezia. Purificarea mentală şi iluminarea tre- 
buiesc înţelese ca fructe ale treziei. 


Oricine poate face Oratio mentis? 


Faza „lucrătoare”, despre care am vorbit mai sus, o 
poate face oricine. Dar timp limitat, întrerupând când 
nu-și poate controla efectele Psi; și consultându-se pentru 
aceasta pe îndrumătorul său. 

Condiţiile practicării procedeului Orzzio mentis sunt 
două: 1) dorința fierbinte de rugăciune și 2) despătimirea. 
Cei doi „D” ai drumului isihast. Dorința puternică de ru- 
găciune este ea însăși o „metodă”. Iar despătimirea este 
îngăduirea metodei. 

Ce este împătimirea, cum se manifestă? Împătimirea 
se manifestă ca nevroză, ca psihopatie, ca viciu, ca mânie, 
ca egoism. 

Chiar unii oameni normali pot face episoade nevro- 
tice (mânie, furie, depresie) și asta înseamnă că au patimi. 

Împătimiţi întâlneşti și pe Sf. Munte Athos, deși 
acolo ajung oameni cu vocație contemplativă și mistică. 

Acolo ei au însă condiția despătimirii: cadrul liturgic, as- 
cultările, tăierea voii. Până nu vădește despătimire, monahul 
athonit nu primește îngăduința să facă exclusiv meditaţie 
isihastă, ci este ținut în cadrul cenobitic, în viața de obște, 
și duhovnicul îi prescrie „ascultări” specifice. 

Această categorie, împătimiţii, au îngăduința să facă 
numai rugăciunea lucrătoare, adică prima fază a rugăciunii 
isihaste (cea descrisă de noi mai sus): concentrarea, asociată 
cu „ascultările”. 

Cu atât mai mult, pentru mirean, se recomandă numai 
stadiul „rugăciunea lucrătoare”. 

Plecăm de la premisa că tot mireanul este expus îm- 
pătimirii. El poate face Oratio mentis, faza concentrare, 
adică repetarea stihului isihast, în condiţiile știute, cu 
observarea fermă a treziei. 

Îndrumătorii sunt rari. Dar şi mai rari sunt „ucenicii” 
cu adevărat râvnitori. Căci mulți încep, puţini continuă. 
Dar cei care perseverează au mare răsplată în împlinirea 
fiinţei lor. 

Experienţa spirituală 
și experienţa mistică 


A pătrunde taina contemplației creștine 


Reluăm întrebarea cu care încheiam capitolul pre- 
cedent: Poate oricine să practice procedeul isihast Oratio 
mentis (rugăciunea minții în inimă)? 

Când omul aude că procedeul constă în repetarea 
unei propoziții din cinci cuvinte („Doamne Iisuse Hristoase, 
miluiește-mă”) el crede că este simplu și se instituie opinia 
că oricine și oricum o poate face. Este această rugăciune 
pentru toți? lată cum stau lucrurile: Există o rugăciune 
pentru toți, și mai există una pentru cei care se consacră. 
Să le definim pe amândouă. 


Rugăciunea pastorală și cea isihastă 


Când veţi deschide „Micul dicţionar biblic” veţi găsi 
următoarea definiţie a rugăciunii: „Mod de a exprima 
veneraţia faţă de Dumnezew”. În primul rând, rugăciunea 
este venerație. Cel mai lesne și cel mai productiv raport 
între om și divinitate este venerația. În aceeași categorie 
includem rugăciunea de implorare și cerere. Omul simplu 

venerează pe Dumnezeu ca să smulgă un beneficiu. Omul 
mereu cere de la Dumnezeu ceva: cere bunuri materi- 
ale și spirituale, cere reușită la examene, sănătate, avere. 
Se înfurie când nu primește nimic, laudă și mulţumeș- 
te când primește. De aici: rugăciunea de mulțumire, de 
laudă și preamărire. Când nu cere nimic, cel ce venerează 
primește putere mentală, conștiință lărgită, iar asemenea 
daruri chiar îi rezolvă problemele existenţei. Rugăciunea 
pastorală are un caracter universal, este larg răspândită, 
este pentru toată lumea. Se numește și rugăciune cultică, 
atunci când se adaugă și jertfa euharistică. Ea se face cu 
o atitudine filială. În latinește acest tip de rugăciune se 
numește rogatio. 

Oratio mentis este al doilea tip de rugăciune, care în- 
seamnă altceva decât „venerare”: înseamnă convorbire cu 
Dumnezeu. Termenul oratio vine tot din latină. Latinii 
marcau prin termeni diferiți cele două tipuri de rugăciu- 
ne. Cea îsihastă sau mistică este convorbire, contopire cu 
Dumnezeu. 

Această disociere se deschide spre înțelegerea isihas- 
mului. Rugăciunea isihastă, Oratio mentis, este o convorbire 
cu Dumnezeu, când tac gândurile. 


Trecerea de la informație la revelație 


Modul de a face această trecere, șocul inițiatic poate 
fi scurt sau definitiv, depinde de vrednicia ta și de anvergura 
îndrumătorului. Părintele Teofil Părăian a fost iniţiat în 
20 de minute în rugăciunea inimii, și nu a părăsit-o toată 
viața. Dar el era părintele Teofil! Și primise taina de la pă- 
rintele Arsenie! În alte cazuri, deprinderea rugăciunii este 

mai îndelungată. Ideea este aceasta: un îndrumător trebuie 
să-ți spună cum vei reuși această „convorbire”. Cum vei 
auzi glasul Lui. În esență, ca să auzi glasul Lui, trebuie să 
faci să tacă gândurile tale. Câtă vreme nu tac gândurile, 
nu vei auzi altceva decât pe tine însuți. 

De ce trebuie să tacă gândurile? Orice gând conţine 
impurități carnale, bruiaje senzoriale. Gândul este fono- 
grama ta și a negativităților tale din abisal. 

Gândurile nu pot tăcea la comandă. Ci trebuie să le 
oprești punând altceva în loc: rugăciunea isihastă. De aici 
începe lucrarea cea însemnată: concentrare, contemplare, 
iluminare. 

În limbaj consacrat, vorbim de sferesis, de catharsis 
(purificare) și de kenosis (golire de gânduri). 


Experiența mistică 


Discuţia se deschide spre un gen de experiență aparte, 
deosebită de experiența „spirituală”. Experiența spirituală 
e posibilă oricui. Dar experiența mistică se întâmplă foarte 
rar într-un veac. 

Multă vreme, la noi, acest cuvânt a speriat. Începând 
cu anii 50, cursul de Mistică a fost scos din programele 
Facultăţii de Teologie. A fost reintrodus după 1990. Deci 
multe promoţii de preoți nu au făcut acest curs. Cuvântul 
„mistică” a speriat pe ideologii dictaturii din cauza încăr- 
căturii sale de putere. Mistica te face liber în fața oricărei 
constrângeri pământene. 

Ce-nseamnă „mnistic™? Înseamnă tainic, ascuns. Myste- 
rion: Planul salvării omului e necunoscut de către om... 
Nici planul general al mântuirii, nici cel individual, nu 


59 


sunt cunoscute. „Îniţierile” antice (unele din ele traumatice, 
prin cunoașterea pragului de moarte) permiteau neofitului 
să ia cunoștință cu o altă realitate, cel mai ades psihic-abisală. 

Creștinismul aduce o mare lumină: Planul mântuirii, 
nedezvăluit omului multă vreme, iată, devine dezvăluit. 
Dar, deși a fost dezvăluit, el rămâne neînțeles. Pentru 
că, spun scrisorile pauline, rațiunea nu-l poate cuprinde. 
Deci e nevoie de o extensie a posibilităților ființei, ceva 
mai cuprinzător decât rațiunea. Așa, monahismul primitiv 
a început să experimenteze comuniunea corectă cu divini- 
tatea, prin rugăciunea isihastă, care este „convorbire cu 
Dumnezeu prin tăcerea gândurilor”. 


Rugăciunea isihastă nu este o „cerere”, nu este formu- 
larea unor dorințe. Sintagma „miluiește-mă” nu înseamnă 
o cerere. Ea înseamnă o stare de suflet, care seamănă cu 
mulțumirea, cu recunoştinţa, cu descoperirea lui Hristos în 
inima ta. Stihul isihast la început este o vibraţie, o tăiere 
a gândurilor, o umplere de atribute divine. Nu te adresezi 
unui chip divin, ci Îi simţi prezența. Apoi, sensul noțional 
este depășit, mintea devine liberă de noțiuni, forme, imagini. 
„Tac gândurile”. 

Deși practicianul laic se apropie de această taină și 
întrezărește această măreție, noi, la Cercul „Oratio mentis” 
nu urmărim „destinul mistic”. Ci doar primele daruri filoca- 
lice: purificarea, claritatea mentală, trezia. Căci destinul 
mistic este o căutare individuală și se întâmplă foarte rar 
în secol. 

Cum scapi de mintea 
vechiului Adam 


La cercul de practică isihastă vin de regulă trei categorii 
de oameni: 1) curioșii; 2) oameni cu probleme emoţionale 
sau de sănătate; 3) râvnitorii sau ucenicii isihiei, adică cei 
dornici cu adevărat să producă o schimbare în mentalul 
lor și-n viața lor. 

Când lucrăm cu ușile deschise, în săli mari și pline, 
înseamnă că nu ținem cont de aceste categorii și le tratăm 
oarecum egal. 

În primii ani de la constituirea Centrului de practică 
isihastă „Oratio mentis”, între 1990-1994, la Casa stu- 
denţilor București sau la Universitatea Dalles, s-a lucrat 
„cu ușile deschise”. A fost faza de informare filocali- 
că, pornind de la intenţia de a face cunoscută Filocalia 
— îndreptar de viață îmbunătățită în genere și de viață 
contemplativă în special. 

Această atitudine — de tratament nediferențiat față de 
cele trei categorii — înseamnă minimalism ascetic. Se bazea- 
ză pe principiul: ceva tot rămâne până la urmă! 

Condiţiile practicii 

Oricât de optimist ar fi principiul minimalist, pilda 
semănătorului te îndeamnă să pregătești mai bine rodul. 
Din anii '94-'95 s-a structurat un nucleu relativ statornic. 
Atunci noii veniți au primit, firește, acele întrebări de 
întâmpinare, cu privire la seriozitatea angajării. Unii le 
numesc „test”. Nu sunt întrebări prohibitive sau elimi- 
natorii. Ci sunt întrebări de luare de cunoștință, de orien- 
tare a energiilor spre purificare și iluminare. Notăm aceste 
întrebări: 

„Care din cele trei condiţii ale practicii isihaste le 
îndepliniți în prezent: a) Despătimirea? b) Dorința/stăru- 
ința puternică de a face? c) Despuierea de prejudecăți și 
superstiții? 

Care din obstacolele semnalate de Sf. Efrem Sirul 
le-aţi depășit: Duhul trândăviei? Al grijii de multe? Al 
iubirii de stăpânire peste alții? Al grăirii în deșert?” 

Nu este un test, ci o auto-evaluare. O semnalare a 
nivelului de exigență în isihasm. O analiză a etapei de 
viață la care te afli. 


Indreptarea comportamentului nevrotic 


Pentru cei care rămân în lume, despătimirea e foarte 
grea. Pornim de la premisa — sau de la constatarea — că 
toți sunt expuși împătimirii, care se manifestă mai ales 
prin dependență de plăceri, dependență de instincte, lipsă 
de stabilitate emoţională, mânie, invidie și gelozie, depresie 
şi tulburări de personalitate, comportament nevrotic. 

Părintele Petroniu, de la schitul românesc Prodromu de 
pe Athos, ne spunea: 

„Pentru cei din afara mănăstirii, pe primul loc stă 
împlinirea Poruncilor. Mulţi cunosc cuvinte de învățătură, 
dar nu le ţin. Toţi se plâng că n-au duhovnic mare. Dar ur- 
mează ei ce spune duhovnicul? Tot poporul are Biblia, tot 
poporul știe cele două porunci. Dar cine le aplică zilnic? 

Și atunci ce caută ei? De ce caută reguli? Întâi trebuie 
să repare „mașina”, altfel, cum să pornească mașina? Puterile 
lor sufletești sunt scăzute. În suflete au idolul păcatului. 
Toate funcţionează după legile păcatului... unii n-au nici 
măcar orientarea creștină — ce să mai vorbim de cea du- 
hovniceasca! De aceea, se începe cu despătimirea”. 

Împătimiţii, oameni cu comportament nevrotic și cu 
labilitate emoţională, nu pot face exercițiul mistic. Ei pot 
începe însă cu stăruința, cu faza ascetică, lucrătoare. Chiar 
așa se numește rugăciunea minții în prima fază (singura 
fază îngăduită cu omul împătimit): rugăciunea lucrătoare, 
concentrarea monologhică. 

Cei cu personalitate scindată au nevoie în prea- 
labil de tratament: medical, când este cazul, nu numai 
duhovnicesc. 


Demontarea gândirii superstițioase 


Toţi oamenii au urme de gândire animistă sau de 
gândire magică. Important este să le conștientizăm, să le 
demontăm superstiții, prejudecăți, înclinație spre magie. 

bată J bată 7 
Sau concepțiile eronate despre iluminare, sau căutarea 
ÎI bă 
puterilor paranormale. 

După eșecuri repetate, mulți devin superstițioși; în eșe- 
curi, ei văd cauze oculte și nu văd carenţele lor de caracter, 
de adaptare. 

Gândire animistă are și preotul care-i înspăimântă pe 
enoriași cu scenarii diabolice şi cu imaginea unui Dum- 
nezeu pedepsitor. Sunt clerici care își traumatizează 
enoriașii punând pe seama lui Dumnezeu intenţii de 
suprimare, sau slobozind blesteme. Gândirea animistă/ 
magică este o premisă de /egare şi de scindare a perso- 
nalității. 


Mintea vechiului Adam 


Când întâlneşti, chiar pe Athos, un călugăr mânios și 
superstițios — te cuprinde uimirea. Dar părintele Teoclit 
Dionisiatul îți zice, ca să-ți treacă uimirea: 

„Să nu vă faceţi vreo impresie... Sunt și ei oameni, 
fii ai lui Adam cel vechi. Omul în general este o făptură 
nefericită, chiar dacă trăiește o viață absolut duhovni- 
cească. Neputând să neutralizeze prin smerenie veninul 
din Eden care curge prin venele noastre, el urmărește să 
se afirme, să se facă auzit, să se manifeste, suferind ca un 
copil, chiar și acolo unde e numai ridicol. E de ajuns să se 
manifeste superioritatea lui, fie și numai cu un praz puţin 
mai gros decât acela pe care îl mănâncă fratele meu în 
Hristos comesean... Nu fiţi uimiţi, frații mei. Sunt lucruri 
omenești, mult prea omenești...” 

„Omenești, dar nu creștinești, părinte!” răspunde în- 
soțitorul uimit. 

„Creștinul fără smerenie, zici, nu are nici un înțeles? Dar 
eu vă voi spune ceva mai mult: creștinismul în întregime 
este un mister. Crezi că ești virtuos? Eşti de fapt vicios 
(pentru că te crezi iubitor de virtute). Plângi ca păcătos? 
Eşti astfel aproape de Dumnezeu. Aduni lucruri bune? Te 

îmbogățești (...) Fiindcă toate cele bune sunt din mila lui 
Dumnezeu și niciodată binele nu este de la noi”. 


Paza celor cinci simţuri 


Despătimirea se practică sub supravegherea unui 
îndrumător, după cum însănătoșirea se face cu un tera- 
peut. Îndrumătorul deturnează tendințele pătimașe de 
la distrugere spre viață. Terapeutul deturnează pulsiunile 
negative de la distrugere, spre investire slujitoare sau spre 
arderea urmelor tanatotropice. 

Soluţii: Separarea de sursa răului. Să nu rămâi în con- 
tact cu păcatul. „Să nu vezi, să nu auzi, să nu-ți amintești 
de păcat”. Așa urmele păcatului slăbesc. 

Să rupi contactul cu tulburarea. Cu factorii turbu- 
lenți Când nu poți îndigui răul, oprește-te de la contactul 
cu răul. „Păzeşte cele cinci simţuri”, zicea Nicodim 
Aghioritul. Ferește mintea de imaginea scenelor erotice, 
ca să nu te aprinzi. Erosul este, la mulți, potențat de 
imaginație. 

Opreşte imaginația senzuală debordantă. „Erosul meu 
s-a răstignit!”, zicea Ignatie al Antiohiei. 

Oprește calea amintirii scenelor obsedante, rele. 
Oprește radioul, televizorul. Cum să păstrezi „schimbarea 
minţii” cu televizorul deschis? 

E drept că rugăciunea, Oratio mentis, poate deveni ea 
însăși un instrument pentru despătimire. Dar oprește-te 
când contemplaţia conduce la vedenii. „Viziunea” omului 
împătimit are multă înșelare. De aceea, mirenii râvnitori 
vor practica numai „faza lucrătoare”, concentrarea mono- 
loghică, purificarea. 

Mintea noului Adam 


„Mintea noului Adam” este o sintagmă prin care 
Maxim Mărturisitorul denumește ultimul stadiu spiritual 
al minții. Acest ultim stadiu este dobândirea minţii lui 
Hristos. Contemplativul, misticul, după ce parcurge suișul 
desăvârșirii, dobândește „mintea lui Hristos”. 

Mintea nouă este fără imagini și fără imaginaţie, fără 
cuvinte și fără noţiuni, fără chipuri și fără forme. Dar mai 
ales este fără spaime și fără grăuntele mortii (thanatos) al 
minţii celei vechi. 

Cum era mintea vechiului Adam? Era mintea sufe- 
rinţei, a grijilor, a traumelor moștenite (păcatul originar) 
și dobândite: traume intrauterine, traume familiale, sociale. 
Vechiul Adam era marcat de patimi și de tristeţea că se 
întoarce în țărână. 

Noul Adam nu are asemenea obsesii și dependențe. 
Nu are tristețea că se întoarce în țărână, căci știe că urmează 
învierea. 

„Cel din urmă vrăjmaș care va fi nimicit este moartea.” 
În grecește: „Eschazos ekthros katharghete o thanatos.” (| Cor. 
15:26) 

Noul Adam știe că destinul omului este învierea. Sau, 
mai precis, de două ori învierea: 

Una, posibilă în plan cotidian: învierea din moartea 
păcatului, prin rugăciune, prin ofrandă și prin viață îmbu- 
nătățită: învierea cea din fiecare dimineață. Învierea cea 
după modelul Zaheu. (Vezi și cartea Exerciţii de înviere, 
de pr. dr. Teodor Damian, ed. Universalia, 2009) 

Și alta, învierea finală, a Judecăţii. Frica de moarte 
este dizolvată, definitiv. „Amintirea morţii”, de care vorbesc 
toate pravilele isihaste, nu înseamnă revenirea la obsesia 

morții, nici tristețea „mortifer”. Amintirea morţii înseamnă 
să-ți rânduiești bine priorităţile vieţii, să te debarasezi de 
mărunțișuri, să te consacri vieții superioare, în Duh. Se zice 
și „tristia secundum Dei”, adică tânjire după Dumnezeu. 

Mutându-se într-un prezent continuu — prezentul 
liturgic — mintea noului Adam face experienţa veșniciei, 
este liberă și imună la erodările timpului, este invulnerabilă. 
Nu-i din lume, dar este o binefacere pentru lume. 

Prelungirea vieţii și înfrângerea 
morții 


Sunt două moduri de învingere a morţii. Primul, calea 
exterioară sau cantitativă: prelungind viața. Al doilea, ca- 
lea interioară: experimentând ieșirea din timpul subiectiv/ 
astronomic și intrarea în „prezentul liturgic” sau prezentul 
continuu. 

Amândouă aceste căi sunt importante. Prima caută 
sănătatea, a doua propune salvarea. Și textele biblice, și 
practica înțelepciunii se preocupă de amândouă: de sănătate 
și de salvare. (În latineşte: sanitas şi salutis.) 

Într-un veac secularizat și pragmatic, calea exterioară 
are mai multă trecere: învingi moartea prelungind capaci- 
tatea de divizare a celulelor, până la programul lor natural 
de diviziune, care ar asigura 120 de ani de viață. Acest 
program natural de longevitate se obține și prin disciplină 
personală, și prin medicină. 


Substanțe psihedelice, paradisuri artificiale 


Unii vor Raiul prin calea exterioară. Lor li se pare 
că-i mai ușor să ia o substanță psihedelică decât să facă 

un exercițiu de concentrare sau de oratio mentis. Omul 
vrea în genere efecte rapide, modificări spontane; omul 
este grăbit — culmea ironiei, au apărut și Biblii pentru oa- 
meni grăbiţi. În loc de o disciplină a vieții, unii ar prefera 
să ia un elixir de viață lungă, o pilulă fermecată pentru 
nemurire. 

S-au experimentat substanțe psihedelice care produc 
modificări de conștiință, percepție extrasenzorială, stări 
ca și vizionare. Dar s-a constatat că majoritatea celor care 
au luat asemenea substanțe au obținut trăiri inferioare, 
transe sau stări halucinatorii, derute spiritiste. Riscul este 
foarte mare. Nici un maestru autentic nu-și îndeamnă 
ucenicii la adjuvante psihedelice. Din câte știu, în anii noștri, 
un singur maestru, provenind dintr-o cultură străveche, 
folosea (după testări speciale) o substanță psihedelică na- 
turală, o ciupercă halucinogenă; dar o folosea o singură 
dată, nu pentru a-l învăța pe ucenic iluminarea, ci pentru 
a-i da un reper mnemotehnic: să-i dea imaginea de o clipă a 
„altei lumi”, ca ucenicul să știe cum arată așa ceva... Acest 
maestru însă dezaproba el însuși acest procedeu, știind 
riscurile. 


Premisa longevităţii: liniștea lăuntrică 


Și longevitatea, și iluminarea sunt valori umane. Ru- 
găciunea împărătească Tażăl nostru este și pentru longe- 
vitate, și pentru iluminare. Prima parte din Rugăciunea 
Domnească este iluminatorie, conduce spre trei revelații 
esențiale: Numele divin, taina Împărăției și Thelema Su = 
Voia Ta, Legea divină. Partea a doua a Rugăciunii Domnești 
se referă la sănătate, la păstrătorii vieții. 


69 


Amândouă aceste căi au o sursă comună: liniștea 
sufletească, numită îsihia. Cele patru reguli ale vieții lungi 
sunt: mâncare sănătoasă, mișcare, muncă, mulțumire. Dar 
cel mai important între acestea este multumirea, ca atitu- 
dine mentală și emoțională pozitivă, stabilă. Mulţumire 
care la țăranul român înseamnă moderație în trebuințe și 
linişte filosofică. 


Fraţii Porfir 


Am observat, într-o familie tradițională, cinci frați. Nu- 
mai unul din ei a prins o viață lungă cât veacul (nonagenar, 
încă trăiește și lucrează). M-am întrebat de ce numai unul 
din cinci? Că toţi au trăit într-un mediu sănătos, în Bu- 
covina — despre care se spune că are un privilegiu ecologic 
și spiritual. 

Așadar i-am observat pe toți cinci, timp de câteva de- 
cenii. Toți aveau o frumusețe lăuntrică, și o candoare care, 
ele însele, constituie victorii asupra morții. Fiecare biruise 
moartea în felul lui, dar nu prin longevitate. Unul dintre 
ei se antrenase în stări modificate de conștientă, și între- 
zărise ceva din marginile veșniciei. Dar era un împătimit 
și asta i-a scurtat viața. A murit relativ tânăr: la 60 de ani. 
Altul făcuse războiul mondial, luptând pe ambele fron- 
turi, și la răsărit, și la apus... Scăpase cu viață din război, 
iar aceasta a fost propria sa victorie împotriva morții. 
Dar a făcut o nevroză de război, incurabilă, și a murit în 
putere, la 74 de ani. Altul fusese artist, și acela a gustat 
poate ceva din veșnicie, prin intensitatea emoțiilor, dar 
și-a disprețuit trupul și n-a avut grijă de el și s-a stins 
tânăr, spre 57 de ani. 

La cel care a prins o- viață cât veacul, am constatat: 
linişte lăuntrică, moderație, cumpătare; n-a înjurat nicioda- 
tă; nu s-a mâniat niciodată pe consoartă (nici după 67 de 
ani de căsătorie); nu a purtat pică nimănui; începea ziua şi 
sfârșea ziua cu închinare. 

O referință științifică. Citim că hormonul vieţii a 
fost descoperit, el este secretat de hipofiză/glanda pineală 
în condiţiile unei perfecte liniștiri mentale; el se distruge 
la agitație mentală, în stări de anxietate și depresie. Așa- 
dar isihia favorizează producerea acestui păzitor al vieții. 


Longevitatea se învață sau se moștenește? 


Ceea ce se moștenește este un tablou pulsional și o 
istorie. Bunele obiceiuri ale unei familii, factori de longe- 
vitate, sunt informaţii organizate. Sunt implicaţi și factori 
genetici (informaţii organice), dar și factori de mediu, de 
educaţie (informaţii organizate). 

Longevitatea este molipsitoare! Lângă un om tonic 
și vitalist, partenerul își mărește capacitatea de selecție a 
afectelor pozitive, și asta are ca urmare viața lungă. În ca- 
zul familiei longevive semnalate mai sus, observ că amân- 
doi partenerii sunt nonagenari: ei s-au potențat reciproc 
la longevitate. 

Cineva m-a întrebat: Ce scurtează viaţa, nervii mei 
sau enervările nevestei mele, care mă scot din sărite? 

La o asemenea întrebare, răspundem cu un surâs. 
Nervii tăi, firește, sunt prima cauză. Enervarea partene- 
rului tău îi scurtează viața lui, nu pe a ta. Dar, în tot cazul, 
doi parteneri nervoși se vor potența reciproc. Căci nu nu- 
mai longevitatea este molipsitoare! 

Dublarea lungimii vieţii: o problemă spirituală. Unii 
văd longevitatea ca pe o problemă medicală, nu spirituală. 
Ei își pun nădejde în tehnică, în aparate. Tehnica, apara- 
tura medicală și medicamentele rezolvă urgențele. S-au 
experimentat moduri de transplant celular, de material 
biotic. Transplantul de celule embrionare (care produce 
întineriri aleatorii), manevrele mecanice de îmbogăţire a 
sângelui cu oxigen — nasc întrebarea dacă sunt o prelun- 
gire a vieții sau o prelungire a actului morții... 

Se cunosc și metode ingenioase de încetinire a meta- 
bolismului și de oprire a proceselor degenerative. Efecte 
de regenerare prin schimbarea polarităţii celulelor umane 
în raport cu polaritatea magnetică a Terrei conduc și ele 
spre lungirea vieţii. 

Dar longevitatea urmărită ca șansă pur biologică 
este un glas al instinctului de conservare. Este vorba de 
voința de a trăi. Când ea se asociază cu liniștea de a trăi, se 
face pasul spre spiritualizarea vieţii. Marile soluții sunt 
cele care găsesc acel punct în care viața de om se arti- 
culează la veșnicie. Aceasta presupune a stabili o nouă 
relație cu Timpul. Practica isihastă te introduce treptat 
în taina salvării. 

Omul ar suporta mai lesne limitarea biologică dacă 
ar ști cu siguranță că din el supraviețuiește ceva esențial. 
Experiența acestei supravieţuiri nu se poate face, de aceea 
căutarea începe cu oarecare teamă. Începutul a toată în- 
țelepciunea este teama. Dar numai începutul. Sfârșitul 
înțelepciunii este dragostea. lar instrumentul acestei 
lucrări este practica liniștirii. 

Din secretele alimentaţiei 
liniştitoare 


„Țăranul român ţine 184 de zile de post pe an. În ăcele 
zile el nu mănâncă decât fructe crude vara, iar iarna varză și 
fasole.” Așa declara în Parlament, în anul 1906, P. P. Carp. 
Acesta învinuia sfântul sinod românesc că este mai zelos decât 
sinodul rusesc, care îngăduie postul cu pește și untdelemn. 

Astfel problema postului apare în Parlamentul român, 
în legătură cu „starea sanitară a populației”. Religia, mona- 
hismul reușeau pe atunci să creeze un impuls pozitiv cu privire 
la rânduiala alimentară publică. Faptul că postul ritmic era 
sever respectat de mase se datorează acţiunii religioase. 

Existau și alte inițiative „sanitare” pornind de la pre- 
oții și intelectualii satului. De pildă, înființarea asociațiilor 
care se ridicau împotriva cârciumilor și împotriva consu- 
mului de alcool, asociaţii numite „Irezvia”; termenul are 
o rezonanță deplin isihastă... 


Lecţia trapezei 


Alimentaţia isihastă o deprinzi în mănăstiri. Dacă 
ajungi seara la Mănăstirea Frăsinei, ești așezat imediat la 
masă. Servești o mâncare de legume și cereale. Iar ca felul 


73 


doi (dacă nu este o zi de post), lapte acru cu mămăligă. Poţi 
să alegi doar unul din feluri, cum am văzut că făceau majo- 
ritatea călugărilor, și cum se recomandă și-n alimentația 
rațională: amestecuri cât mai puţine. 

La mănăstirea Polovragi, fiind postul Sf. Măria Mare, 
am mâncat cartofi fierți în coajă și salată de roșii, castraveți, 
ulei. Maica stareță Fevronia îmi zicea: „Rămâneți și mâine, 
e dezlegare la pește, vom avea o masă mai bună, să nu plecați 
de la noi cu impresia că mâncăm așa sec...” 

Am asigurat-o că masa de post mi-a picat excelent și 
că asta mă interesează să aflu: bucătăria isihastă. 

În ce priveşte cantitatea mâncării, regula este: să mă- 
nânci atâta încât, după masă, să ai dispoziție de rugăciune. 
Adică să nu te prindă moțăiala adusă de stomac plin. 

Furopenii au năravul de a mânca peste necesitatea 
corpului. Știm că europeanul mănâncă în medie pe an cu 
2,5 chintale de alimente peste trebuințele corpului. Iar 
americanul, cu peste 3 chintale mai mult decât necesită- 
tile corpului, pe an. Noi mâncăm din plăcere, din reflexe 
gastrice, și nu din necesitate. La asta trebuie să ne gândim 
când ne așezăm la o masă bogată: că noi mâncăm din 
plăcere, nu din necesitate. 

Dacă am mânca mai puţin cu 35% zilnic, speranța de 
viață ar crește cu 35 de ani. Am aflat aceasta din cazuistica 
athonită, dar și din cea niponă. 


„Fără ispite, nu-i mântuire” 


La mănăstirea L., sunt tratat protocolar (scriitor ro- 
mân!) la sufrageria oficială, nu la trapeză. Deci nu-mi pot 
completa cunoștințele despre alimentația isihastă. Bucatele 

erau ca pentru musafiri: salate, ciorbă, sarmale (de post, dar 
prea bune), vin roșu. Gustam puțin, iar ierarhul însoțitor 
râdea de mine și zicea: „Sper că nu vrei să dai călugărilor 
o lecție de asceză!” 

La mănăstirea Prislop, o masă de legume, fasole verde, 
ulei, pâine intermediară, totul după exigenţele unei bune 
bucătării călugărești. 

La mănăstirea Santa Scolastica, în Munţii Apenini 
(Italia), am mâncat la trapeză, dar erau acolo numai bună- 
tăți. Patru sortimente de brânză, macaroane cu sos tomat, 
mâncare de legume; abia pe locul patru venea minestra, 
supa; dacă mai rezistai, era și pește. ar la urmă, prăjituri și 
fructe, multe fructe. Părintele Don Romano, bibliotecarul 
mănăstirii, care mă însoțea, mă îndemna să gust din toate! 
Dar am văzut că mulți călugări nu mâncau decât un fel, 
alegând puţin-puţin din această risipă culinară zilnică. 

La mănăstirea Betania, din Kerala (India), masa îmi 
plăcea, era vegetariană. Regimul echilibrat seamănă cu cel 
din mănăstirile noastre. Se consumă hrana curată, euha- 
rică, propice progresiei spirituale: cereale, fructe, legume, 
rădăcinoase, miere. Se evită hrana energizantă (pește, 
ouă, cafea, condimente, fructe prea coapte, ridichi, hrană 
congelată). Sunt îngăduite lactatele neconservate. Sunt 
evitate carnea, excitantele, alcoolul, mâncarea reîncălzită: 
se constată că acestea îl fac pe om amorf și lenevos. 

În toate cazurile, și cu precădere în isihasm, înainte de 
a mânca, vom face închinarea și Rugăciunea Domnească. 

Partea a Il-a 


ÎN LUME ŞI LA PUSTIE 


„Folosește mintea ca și cum ar trebui 
să mori mâine. 
Folosește trupul ca și cum ar trebui să 
trăiești 100 de ani.” 

(După Evagrie Ponticul) 


ARI IRN 
GA 


D> 


Monahism alb 


Scepticism 


Este posibilă practicarea isihasmului în lume? Și do- 
bândirea puterilor isihaste în lume? Rămânând în familie, 
în oraș, păstrând angajările sociale, profesionale? 

loan Gură de Aur: 

„Dacă zici că este cu putință ca, găsindu-te în mijlocul 
zgomotelor, să realizezi virtutea... nu ezita să ne înveți și 
pe noi lecţia aceasta nouă și ciudată!” 

Așadar, el este sceptic în această privință. Și constată că 
rari sunt cei care s-ar putea osteni și strălumina în lume. 

Dar el însuși, prin exemplul său, își contrazice scepticis- 
mul, căci el nu în pustie, ci în lume s-a ridicat la calitatea 
mistică. 

Firește, el este o uriașă excepție; dar excepţiile de acest 
gen încurajează lucrarea. 


Familia ca monahism 


Același loan Gură de Aur afirmă că laicul creștin tre- 
buie să practice virtuți monabhiceşti. 

„Laicul n-are altceva în plus fată de călugăr, decât trăirea 
cu femeia sa. În rest, are aceleași căi și datorii ca şi călugărul”. 

Este unul din aforismele pe care le amintim adesea la 
Cercul de practică isihastă „Oratio mentis” din București: 
asemănarea între familie și monahism. Regula sacrificiului 
şi a curăţeniei fac din familie un cadru cvasimonabhic, adică 
elevat. 

„Toţi botezaţii sunt chemaţi la desăvârșire!” au zis 
Părinţii. 


Căderea în pustie 


Confruntarea pustie-cetate este foarte veche. 

„Dacă ești isihast, du-te la pustie!” zice Pahomie, sec. IV. 

Dar Grigorie cel Mare (sec. VIII) răspunde: 

„La ce-ţi servește singurătatea corpului, dacă n-ai 
singurătatea inimii?” 

Şi astăzi redescoperim înfruntarea între adepţii pustiei 
şi cei ai practicii în lume. 

Părintele B.: „Nu există isihasm la oraș! Dacă vrei să 
faci isihasm, mergi la pustie!” (Prin pustie se înțelege și: 
singurătate, munte, renunțare la lume). 

De altă părere este părintele Teofil Părăian, și o zice cu 
multă înțelepciune: „Se duc unii la pustie și cad în pustie... 
Adam a căzut și în Rai, iar Lot s-a mântuit și-n Sodoma!” 

Omul să fie la locul lui. Este posibilă și căderea în 
pustie, după cum este posibilă și înălțarea mistică în lume, 
în cetate. Doar că, statistic observând, căderea în pustie 
este rară, iar ridicarea mistică în lume este și ea rară... Sau 
poate, din ambele cazuri, 10 din 100. Adică 10 din 100 
cad în pustie și 10 din 100 se ridică în lume! Să folosim 
așadar această șansă, acel procent salvator. 

Monahism alb, antecedente 


Cel mai cunoscut moment de isihasm în lume s-a văzut 
în Bizanțul secolului XIV. După victoria lui Grigorie Pala- 
mas în polemica isihastă, în Bizanţ mulți laici au început 
să practice isihasmul. Varlaam din Calabria a vorbit cu 
ironie despre acest „puseu” de lumire a isihasmului, căci 
lui i se părea sortit superficialităţii și erorii. Nu existau 
îndrumători, nu exista un cadru niptic, de aprofundare filo- 
calică și deprindere corectă a rugăciunii. 

Folosirea procedeului noera proseuche (oratio mentis) 
de către mase largi din Bizanţ era sortită greșelii, evident, 
pentru că masele erau „total nepregătite pentru o lucrare 
așa de delicată”. Ba mai mult, ni se spune că și destui monahi 
lucrau empiric, „intensiv” și fără o constantă îndrumare. 

Nicodim Aghioritul (sec. XVIII), autoritate în materie 
de isihasm, spunea că această practică e recomandată atât 
monahilor, cât și mirenilor. 

Mai aproape de noi (sec. XIX), stareţul Teofan 
Zăvorâtul de la Vașa sau stareţul Ignatie Briancianinov 
de la Optina au vorbit despre isihasmul mirenilor și despre 
îndrumătorul laic ca necesități și urgenţe ale timpului 
nostru. 


81 


Puterea pustiei 


Destinul mistic 


„Chiar și mănăstirea este tulburare pentru mistic!”, 
apreciază bătrânul Teoclit Dionisiatul de la Athos, în zilele 
noastre, observând că desăvârșirea este posibilă numai în 
retragere totală. 

Dacă nici mănăstirea nu-i o condiţie suficientă a 
desăvârșirii, atunci cum va reuși laicul să obțină ceva? lată 
mirarea cu care începe discutarea isihasmului „în lume”. 

Vom spune mai întâi că laicul care practică oratio 
mentis (rugăciunea minţii în inimă) nu urmărește perfor- 
mante, nu urmărește destinul mistic. Destinul mistic se 
poate ține de el, nu invers. 

Dintre cele trei ținte pe care le formulează Filocalia 
(purificare, iluminare și sfințire), practicianul laic urmărește 
consecvent mai ales prima ţină, purificarea; evident, din 
aceasta pot rezulta și celelalte două: el aspiră la ele, în măsura 
vredniciei sale. 

În al doilea rând, observăm că, și în lume, sunt po- 
sibile destine mistice. Chiar Teoclit Dionisiatul, care face 

elogiul pustiei, arată că au existat și mistici fără pustie. De 
exemplu, Vasile cel Mare a fostun mistic care a trăit și s-a 
realizat în societate, și a trăit în contact cu lumea. 


Retragere definitivă sau periodică? 


„Reînvierea puterii mistice n-a venit din mănăstiri, ci 
din pustie. Din peșterile și colibele isihaștilor. Din spiritul 
desăvârșitei renunțări la cele lumești”. (Teolipt de la Athos) 

Aceasta ar fi așadar regula. 

În cazuistica renunțărilor la lume sunt întâlnite două 
situații. Unii au renunțat definitiv la lume. Alţii au renunțat 
periodic pentru „ascuţirea fierăstrăului minții”, pentru îm- 
prospătarea puterilor mai presus de fire, pentru menținerea 
acuității mistice. 

Pustia rămâne cadrul optim de lucrare isihastă. Și chiar 
cei care au vocaţia lumii (pentru că locul lor și lucrarea 
lor sunt în lume) trebuie să practice retrageri periodice de 
împrospătare a puterii. 

Modelul acesta de desăvârșire l-a lăsat chiar Iisus 
Hristos. El a avut o perioadă mai lungă de retragere în 
pustie (cele 40 de zile petrecute în pustia Carantaniei). 
Dar a avut și retrageri periodice, constante, când știm că se 
ruga. În Noul Testament se consemnează de câteva ori 
că Mântuitorul se retrăgea periodic în singurătate, pentru 
rugăciune. 


Regula ascezei minime 


Asceza minimă este datoria fiecărui mirean! spun 
părinţii deșertului. Părerea atoniţilor, astăzi, este că pen- 

tru mirean viața bisericească nu este suficientă la sporire 
lăuntrică și că ea trebuie completată de către fiecare cu o 
asceză minimă. 

Cercul bucureștean de practică isihastă „Oratio Men- 
tis” relansează așadar acest deziderat, că asceza nu-i doar 
treaba pustnicilor, nu-i doar darul pustiei, ci este trebuitoare 
fiecărui mirean. 

Pentru laici este important de a se asigura cadrul niptic, 
trezitor, unde omul să deprindă rugăciunea și să întrețină 
exigenţa filocalică. 

Cercul de isihasm vrea să constituie un cadru niptic. 
Cu întruniri săptămânale pentru studiul Filocaliei și de- 
prinderea rugăciunii minții. 

În același timp, cei care practică „în lume” fac periodic 
retragere „la pustie”, adică pentru o practică exclusivă, fie 
în mod organizat (în tabăra filocalică de vară), fie individual: 
pelerinaje și rămâneri periodice în mănăstiri, pentru sfat 
şi isihie, cel puţin de două ori pe an. 

Isihasmul în lume, ca activitate organizată într-un 
cerc de lucru, amintește și actualizează acest imperativ: ne- 
cesitatea minimei asceze pentru toți creștinii, pentru toți 
oamenii, care „sunt chemaţi la desăvârșire”. 


Purificarea, adică despătimirea 


Antonie cel Mare zice: „Cel ce sade în pustie şi se 
? ? 

linişteşte, este slobod de trei războaie: de auzire, de grăire 
şi de vedere. Şi numai către unul are a lupta, către al des- 
frânării și al trândăviei.” 

Avantajul pustiei este enorm şi nu se poate concepe 

? 

o sporire spirituală fără o voință a renunțării. Iar pustia 

probează mai ales spiritul de renunțare. Este expresia cea 
mai de sus a puterii de renunțare. 

Lucrarea aceasta (renunțarea) se poate realiza și la oraș? 
loan Scărarul și Isaac Sirul răspund afirmativ. Ei ne atrag 
atenția că „pustie” are un sens propriu şi unul figurat. Sensul 
propriu: locuri îndepărtate, perfect izolate de lume. Sen- 
sul figurat: păstrarea unei atitudini lăuntrice înalte chiar 
în mijlocul lumii căzătoare. 

Primul capitol din Scara se cheamă chiar „Lepădare 
de lume”. Iar părintele Stăniloae traduce foarte expresiv 
titlul acestui capitol. prin: „Lepădarea de viață deșartă”. 
Nu doar expresiv, ci și corect, căci iată ce spune Isaac Sirul: 
„Lume (kosmos) este un nume colectiv pentru tot ce se poate 
numi patimi”. 

Renunțarea la lume înseamnă deci renunțare la exterior, 
la captivitatea exteriorului, și reîntoarcerea la sine (intro- 
specţie). „Lume” înseamnă: obiectele, trebuinţele, dorințele 
și gândurile iluzorii. 

Evident, despătimirea se poate practica și-n oraș. Dar 
la pustie condiţia purificării este deplină. Pustia este o ga- 
ranţie că cele 3 legăminte (detaşare de obiecte, castitate, 
ascultare) vor fi împlinite. În cetate, în oraș, în lume, cum 
să duci aceste „războaie”? 


Premisa iluminării 


„În pustie, Dumnezeu nu-i amestecat cu nimic”, spune 
expresiv părintele profesor Ion Buga, într-o predică. Dânsul 
se referă aici la curăţenia totală a practicii în izolare. Dum- 
nezeu nu-i amestecat acolo cu grijile orașului, cu hărțuielile 
simţurilor, cu ambiguitatea erotică a vieţii mondene, cu 

zbaterile profesiei. Modelul cel mare de iluminat al pustiei 
este Joan Botezătorul. El a trăit toată viaţa în pustie, fiind 
cel mai de sus „din cei născuţi din femeie”. În monahis- 
mul creștin și necreștin vedem că numai retragerea totală 
(periodică dacă nu definitivă, ca „antrenament” dacă nu 
ca mod exclusiv de viață) este premisa iluminării. Acolo 
Dumnezeu „nu-i amestecat cu nimic”. 

Așadar, cele trei trepte ale desăvârșirii (purificare, ilu- 
minare și îndumnezeire) se realizează nu numai prin Oratio 
mentis (rugăciunea minţii). Ci și prin condiția pustiei, sau, 
măcar, a cadrului niptic, în care lucrarea e sortită harului. 


Riscurile pustiei 


Experiența retragerii totale sau periodice trebuie su- 
pervizată, confirmată de un îndrumător. Există și riscuri. 

Pustia poate să-l facă pe unul să recurgă la voia lui 
proprie, să facă ce vrea, să doarmă cât vrea, să mănânce 
cum îi place. Chiar în pustie, cel sporit nu trebuie să mă- 
nânce ca sălbaticii. Ni se zice: Când mănânci, oricât de 
frugal ai mânca, nu uita niciodată să pui masa; adică să 
nu mănânci pe apucate, chiar în singurătate fiind. O masă 
trebuie pusă cu ordine, cu ritm, cu închinare și cu amin- 
tirea euharistiei. 

Pustia are primejdia ei. Sunt lăsați să meargă la pustie 
doar cei care au dovedit că știu și pot, și au reflexul vieții 
religioase înalte. Și chiar aceia ţin legătura cu duhovnicul 
sau cu îndrumătorul, și chiar aceia se mărturisesc. Chiar 
categoria călugărilor rătăcitori (categorie inexistentă la 
noi, dar vie în alte părți) nu este lăsată în voia ei, și acolo 
există o ascultare. 

Se mai știe că, la pustie, se recomandă formula împă- 
rătească: să ai coliba la o distanţă de „o voce omenească” 
depărtare de alt anahoret. Despre unii pustnici se știe că 
erau vizitaţi zilnic de către un ucenic. 


Maxima introspecţie este moartea 


Deși am semnalat unele riscuri, mai curând exigenţe, 
ale pustiei vom spune că numai retragerea și lucrul în sin- 
gurătate este sporitor: numai ea te îndreaptă cu adevărat 
și spre oameni și spre Dumnezeu. Și numai ce-ai obținut 
prin asceză este cu adevărat valoros. 

„Eşti chemat la pustnicie și la singurătate, dacă nu alt- 
cumva, măcar în ceasul morții!”, zicea un Cuvios. Atunci 
încetează orice relație cu „lumea” (adică: patimile, obiec- 
tele și iluziile). Și atunci ai o relație doar cu sinele cel 
mai profund. Întâlnirea cu sinele profund este introspec- 
ţia. Oglindirea lăuntrului. Acolo este locul unde omul se 
articulează la divinitate; locul unde divinitatea vorbește 
omului. Locul unde cosmosul devine om. 

Despre viziuni şi vedenii 


Antonie cel Mare și îngerii... 


În timpul rugăciunii neîntrerupte, chiar la începă- 
tori, pot apărea fenomene psihice deosebite. Apar per- 
cepții cromatice lăuntrice, apar episoade de claraudiție. 
Apare frecvent senzația de extensie corporală, până la 
senzaţia de decorporalizare. Îndemnul îndrumătorului 
este: ia cunoștință de aceste stări și lasă-le să treacă; 
insistă să treacă; restabilește senzația de corp, restabi- 
lește trezia. 

Antonie cel Mare i-a spus ucenicului: „În timpul 
contemplaţiei, deodată, a venit îngerul la mine. Era frumos, 
cu aripi albe. L-am alungat.” 

Ucenicul s-a uimit, s-a speriat: „De ce l-ai alungat?” 

Antonie cel Mare l-a liniștit, răspunzând: „Dacă 
era o închipuire, o înșelăciune a simțurilor, un necurat 
deghizat cu viclenie bine am făcut că l-am alungat. Iar 
dacă a fost chiar îngerul, el nu se va supăra, că știe de ce 
l-am alungat”. 

De vorbă cu... Dumnezeu 


Toţi marii asceţi ne avertizează să respingem vede- 
niile. Acestea, în marea lor majoritate sunt elaborări ale 
subconștientului, scenarii halucinatorii, serii onirice. 

La fel, ei, părinții din pustie ne avertizează despre 
încă o capcană: impresia că stai de vorbă cu Dumne- 
zeu, sau cu Hristos, sau cu Maica Domnului... Citim în 
ziar despre o persoană din Vâlcea, că „stă de vorbă cu 
Dumnezeu”, pe probleme de cunoaștere și... politică; 
alteori Dumnezeu îi dictează rețete naturiste pentru 
pacienții ei! 

O persoană din Banat îmi spunea zilele trecute că, în 
multe dimineţi, ea stă de vorbă personal cu Iisus Hristos, 
care-i transmite mesaje de pocăință, iar uneori mesaje 
apocaliptice, despre sfârșitul lumii la o dată apropiată. 
Apoi mi-a zis: „Domnule Andru, prilejuiţi-mi o întâl- 
nire cu studenții, să le transmit mesajele lui Hristos”. 
I-am răspuns: „Stimată doamnă, studenţii mei au primit 
mesajele lui Hristos direct din Evanghelii, din Sfânta 
Scriptură!” 

Asemenea persoane, precum cele semnalate mai 
sus, cred cu putere în vedeniile lor, așa cum poți crede în 
unele vise halucinante. Ele chiar văd scene și aud glasuri; 
ele scriu pe hârtie, în dicteu automat, mesaje „cerești”. 
Un duhovnic sau un îndrumător iscusit ar putea orienta 
şi corecta predispoziția extrasenzorială a unor aseme- 
nea persoane (uneori ele au suferit „iniţieri” spontane, 
post-traumatice; o femeie, după trauma unui divorţ, 
a vădit episoade „vizionare”) și le-ar putea da un sens 
constructiv. 

Spaime și glasuri pulsionale 


Veţi spune: Totuși marii rugători sunt tămăduitori și 
vizionari. Da. Însă practica arată că la început (început care 
poate ţine șase ani sau o viață), vedeniile sunt parazitate de 
impurități ale ființei; refulări, culpă, traume, deblocări din 
inconștient, arderi de negativitate, proiecții subiective, spai- 
me, voci pulsionale, identificări greșite cu straturi grosiere 
ale personalității, expresii ale orgoliului sau ale instinctelor. 
Primele vedenii sunt astfel mult parazitate. Ele ar avea o 
însemnătate în sporirea motivaţiei de a continua rugăciunea, 
în sporirea milivoltajului mintal. Dar nu sunt pure. 

Alungi primele „viziuni” de azi, în numele viziunii 
care va urma — mâine — și care va fi mai pură decât prima. 
O alungi și pe cea de mâine, în numele celei de peste un an, 
continuând purificarea. Treptat, alungând viziunile precare, 
ți se dezvoltă o capacitate vizionară reală, având acces la 
straturi tot mai subtile ale alcătuirii lumii și ale conexiunilor 
speței în univers. 

Mintea în meditaţie are o capacitate sporită de re- 
ceptare și este predispusă la primirea autosugestiei. De aceea, 
trebuie alungată orice reprezentare spiritistă, duhuri sau 
îngeri. Ca să controlezi, trebuie să alungi... Restabilește 
mereu senzaţia de corp și de TREZIE prin repetarea 
formulei isihaste. Iar când nu poţi controla, întrerupe 
rugăciunea. 


Ispita: chipul lumesc al harului 


Când apar vedenii, regula de aur este: 
Să nu te încânți, să nu te înspăimânți. Lasă-le să treacă, 
alungă-le să treacă. 

Să nu te încânți: Sunt capcane, sunt iluzii, sunt dorin- 
tele tale, sunt materializări ale unor informaţii culturale și 
sunt auto-sugestii. 

Se zice: „Ceri har, primeşti ispită” (vezi Gheron Iosif). 
Este o încercare? Este o călire? Este o urmare firească: Ispita 
este chipul frivol lumesc al harului. După cum abuzul de 
putere este chipul luciferic al puterii. 

Să nu te înspăimânţi: Unele vedenii sunt arderi ale 
fricii, ale negativității, arderi în cascadă, arderi ale păcatului... 
Sunt fantome ale sorții tale, ale etniei tale, ale originii tale 
arhaice. Sunt resturi ale cozii de saurian pe care o tragi 
nevăzută după tine... Sau sunt răni narcisice, tatuaje ere- 
ditare. Și, apoi, sunt semne ale curățirii, ale nașterii din 
nou. Să nu te înspăimânți, lasă-le să treacă. 

Repetă ferm stihul isihast. Iar dacă totuși ele nu trec, 
întrerupe rugăciunea minţii și bate câteva mătănii. Apoi 
fă un lucru fizic sau un lucru intelectual curent, personal, 
adică intră în ritmul diurn, în ritmul cotidian. 

Capcane paranormale 


Miraje 

Trebuie să treci peste o posibilă decepție: faptul că în 
timpul rugăciunii minții, și al meditației în general, nu se 
petrece nimic. Ore întregi nu se petrece nimic. lar dacă se 
petrece vreun spectacol mintal, mai curând nu ești pe calea 
cea bună și trebuie să te regăsești. Mulţi nu reușesc să 
persevereze într-o practică contemplativă tocmai pentru 
că nu se petrece nimic. Ba ei se mai uimesc când îndru- 
mătorul spune că, dacă se arată efecte particulare, trebuie 
să le alunge! 

Așadar, tu trăieşti o posibilă decepție. Fie că aban- 
donezi, fie că pleci să cauţi un îndrumător dramatic, care 
să-ți dea „miracolul”. Tu ai vrea să se petreacă lucruri 
fantastice, spectacole vizionare, iluminări explozive, efec- 
te paranormale, levitație, telepatie, teleportare, trecere prin 
zid! Tu ai citit că Maria Egipteanca plutea la un metru 
înălțime de sol și că sfânta Ecaterina era teleportată subit 
la distanțe foarte mari! Și că țăranul harismatic Gheorghe 
Lazăr din Șugag-Alba mergea desculț pe zăpadă. Ca- 
zuistica de acest fel să ne stimuleze cel mult răbdarea, nu 
reveria performanței! 

Arvuna harului: trezia 


„Înmulțirea harului” n-are cum să se vadă imediat! 
Puterea promisă de rugăciune are ca bază de pleca- 
re zrezia. Efectele cele mai prețioase ale practicii sunt 
trezia și liniştea. Și claritatea perfectă a minţii veni- 
tă din extinderea conștientului și din lenta articulare 
la conștient a unor conținuturi și energii latente. Iar 
în plan social, obţii acțiunea eficientă, în cotidian și în 
secol. Eficiența ta sporește mult, până ce coerenţa exis- 
tenței tale atinge harul. Harisma este un vârf împlinitor 
și survine după o lungă lucrare de purificare. Cât timp? 
Nu există o regulă. Dacă lucrarea e bună și „primită”, 
împlinirea vine mai repede. Dar, dintr-o statistică mi- 
lenară, s-a constatat că nu pot apărea efecte însemnate 
mai devreme de șase ani de lucrare serioasă, de ucenicie 
aspră. Adică tot atât cât ar dura Facultatea de Medicină, 
să zicem. Cel puţin tot atât efort ar trebui. Dar uneori 
asceza ţine o viață. Sigur, s-a spus: „De va voi Domnul, 
de dimineaţă până seară te vei mântui”. Dar să nu con- 
tăm pe plocoane cerești. Ca să voiască Domnul, trebuie 
îndelungă lucrare. 

Accentuăm: efectul paranormal cel mai de preț este 
normalul. Restaurarea normalităţii. Care e o calitate tot 
mai rară, trebuie să recunoaștem. Rugăciunea minții 
(oratio mentis) prilejuieşte restaurarea mentalului, resta- 
urarea naturaleții adamice. Sporește echilibrul psihoso- 
matic. lată de ce marile valori sunt liniștea și trezia (nu 
levitaţia, teleportarea sau dedublarea!). Pe această bază 
psihică, a treziei, se vor putea arăta într-o zi, dacă te faci 
vrednic, harismele. 

Efecte firești 


Vor apărea, pe parcurs, și efecte particulare. Chiar de la 
bun început. Ele trebuie evaluate, pentru a stabili dacă poți 
continua contemplarea. Sunt mai lesne de evaluat unele 
efecte fizice, modificări calorice (până la hipertermie, la unii). 

Este firească încărcarea energetică a mâinilor. Acest 
efect este observat la toți practicienii: sporește „densitatea” 
câmpului biotic al mâinilor. Ia cunoștință de acest efect, 
dar nu te încânta de el, nu fă din el un scop, continuă Oratio 
mentis. 

În funcție de unele efecte fizice, în plan anatomic, știm 
când lucrarea trebuie moderată sau întreruptă. 

În planul trăirii emoționale, survine o stabilitate, 
sporește o stare de mulțumire, sporește înțelegerea pentru 
oameni, pentru că diminuează egoul. Sporeşște eficiența 
socială, pentru că scade frica. Crește fascinația personală, 
mai ales când rugăciunea este asociată cu abstinența sexuală. 
Toate acestea sunt urmări, nu scopuri. Orice efect trans- 
format în scop e prilej de stagnare. Ia cunoștință de efecte, 
dar nu te atașa de ele, ci controlează trezia. 


Stări hipnogene 


Deși plăcută, senzația de decorporalizare trebuie con- 
tracarată,; înlăturată. 

Dar mai ales trebuie evitată senzaţia de „dedublare”, 
de „călătorie în astral”. În genere, acestea sunt stări hipno- 
gene. Ele nu sunt deloc semne de progresie spirituală. Un 
instructor care încurajează la elevii săi „călătoria în astral” 
comite o triplă greșeală: le dă pricină de stagnare; le dă 
pricină de iluzionare; le mărește labilitatea psihică. 

Să nu cazi în capcane hipnogene. Alungă-le ca să le 
poţi controla. Alege între a fi la discreția oarbă a puterilor 
latente sau a le lua tu în stăpânire. Alungă ca să stăpânești. 

Restabilește senzația de corp, prin aceste trei moduri: 
repetă mai apăsat stihul isihast; controlează mintal schema 
corporală luând cunoștință rapid de părțile corpului; sau, 
dacă nu ai destul auto-control pentru aceasta, recurgi la 
modul al treilea, adică întrerupi rugăciunea. Apoi baţi 
zece mătănii, după care începi o activitate cotidiană. 

Un duhovnic spunea: „Dacă ucenicul, în contemplarea 
sa, pornește prea grăbit spre cer (spre astral!), prinde-l de 
picioare și trage-l spre sol”. 

Transa și extazul 


Când Tereza din Avila i-a spus duhovnicului ei că 
a avut trei extaze, duhovnicul a sfătuit-o cu fermitate să 
alunge astfel de stări. De ce? Pentru că este foarte greu 
să confirmi un extaz, și, câtă vreme nu ai certitudinea, e 
preferabil să-i sfătuiești, chiar pe cei vrednici în lucrare, să 
evite „răpirile”. 

Tereza din Avila avea extaze autentice. Dar cum ele 
sunt experienţe atât de personale, un duhovnic nu are cum 
să le confirme, nu are argumente sau criterii să le confirme. 
Și el știe că, de cele mai multe ori, în contemplare survine 
doar transa, care este o stare mediumnică, obstacol spiritual. 


Stările nipźice (= ţinând de trevie) sunt: claritatea 
mentală perfectă; stabilitatea; smerenia ca ștergere a stri- 
dențelor egoului. 

„Nu-i zadarnic să observăm că extazul (deși este o 
stare niptică) nu se ia în considerare la dosarul de canoni- 
zare. Nu este deci socotit ca probă de progres spiritual, 
probă de sfințenie. El nu poate fi verificat, măsurat, con- 
firmat. lar autoconfirmarea este oricând suspectată de 
subiectivism. 

Foarte puțini contemplativi au cunoscut extaz autentic. 
În România, în zilele noastre, eu am întâlnit doi isihaști 
care au avut extaz. Unul din ei, părintele Calinic Cărăvan 
(plecat la cele veșnice în 1991) a lăsat o puternică impresie 
asupra mea, în perioada de ucenicie. 

Extazul, acest eveniment psihic, deși valoros, nu este 
obligatoriu constatat la asceți de seamă și nu este prin 
el însuși garanţia realizării. Cunosc câțiva asceţi de an- 
vergură, simboluri ale vieții noastre duhovnicești, care nu 
au avut extaz (sau poate îl tăinuiesc), dar care au obținut 
darurile împlinitoare. 


Transa este întâlnită la mediumi („persoane dubioase!”, 
zice F. Podmore). E o stare hipnotică, provocată sau sur- 
venită pe neașteptate. 

Extazul este întâlnit la mistici, la mari asceți. E o 
stare hiper-trează, de „răpire a minţii”, stare imposibil de 
reprodus la voință, pregătită prin multă și niptică lucrare. 


Transa se caracterizează prin hiperstazie, urmată de 
extenuare, consum energetic, absorbire de căldură. 

Extazul se caracterizează prin analgezie, are ca urmare 
odihna, uneori este cu degajări de căldură, hipertermie. 
Iar la analiza undelor cerebrale, apare alfa generalizat. 


Mediumii suferă de dezagregare mentală, iar transa 
lor riscă să le mărească abilitatea afectivă și frica de durere. 

Extazul, dimpotrivă, sporește organizarea mentală, pre- 
zintă voință mare, dispreț al durerii. 


Sunt și asemănări, care mai degrabă derutează decât 
edifică. Și în transă și în extaz se constată extinderea per- 

cepţiei extrasenzoriale, iar uneori, fenomenul levitaţiei. În 
transă, acestea sunt scurte și subiectul nu are cunoștință de 
ele, nu-i aparțin. 


Diferenţa dintre transă și extaz este aceea dintre magie 
și miracol: 

Magia se poate învăţa, având o latură tehnică (tehnică 
ascunsă) și poate fi provocată. 

Miracolul este spontan și dăruit. 

În fine, mai spunem că de regulă mediumii sunt femei. 

Extazul este relativ egal distribuit pe sexe, la asceți. 
Din statistica dosarelor de canonizare (circa 16000 cazuri) 
se constată că la catolici sunt mai multe femei extatice, iar 
la ortodocși sunt mai mulți bărbați... 

Testul iluziei 


Pe când era pustnic în Egipt, avva Antonie a adormit 
și a visat că era pustnic în Egipt... Și că au venit la el trei 
întrupări... 

Dacă o parte a visului este reală, gândirea comodă va 
declara că și întregul visului este real. Mai ales când visele 
au relief fascinant și tărie halucinantă. 

Avva Antonie a mai adormit o dată și a visat-o pe 
regina din Saba. Ea a venit la el, l-a mângâiat pe barba 
arămie și i-a zis: „Frumosule anahoret, l-am părăsit chiar 
pe Solomon pentru tine, te vreau de soț, imediat, te voi 
parfuma și te voi depila, sărută-mă, eu nu sunt numai o 
femeie, eu sunt o lume, iubește-mă, urmează-mă!”. Ea își 
dezvelea trupșorul splendid, iar Antonie se zvârcolea de 
poftă, rezista crâncen cu greu, își dădea seama că nu visează, 
ci era aievea, regina chiar venise (întrupată din istorie și 
din simţuri incendiate), ea râdea și plângea, era femeia 
universală, pustnicul rezista cu greu, adică era pe punctul 
de a lăsa pustia! 

Dar a rămas în pustie. În altă zi, a venit la el un îngeraș, 
ca o răsplată a rezistenţei sale, ca un premiu; iar Antonie a 
avut tăria să alunge și îngerul. Acest înger mic și blond era 

o înșelăciune, evident... Ca să-i aprindă orgoliul omenesc și 
fumurile sfinţeniei... Căci până şi marii asceți spun că au 
avut la cap fumurile sfințeniei și ispitei de a părăsi pustia 
pentru o femeie regească (oare nu orice femeie iubită este 
regească?), tot așa a biruit și subtila momeală a încercării 
sfinților, apariţia îngerească, alungând-o. 

Avva Antonie nu-i un caz singular. Sunt atestate sute 
de asemenea cazuri, când pustnicii au viziuni fie negative 
(ispitări, expresii ale poftei sau ale mândriei deșarte), fie 
pozitive (simboluri ale salvării în situaţii disperate, sugestii 
creatoare, încurajări). 

Multe evenimente psihice (scenarii fantasmatice, cioc- 
niri cu așa-zise entități astrale, vedenii de spirite care te 
vizitează) nu-s reale. Sunt semnificative, dar ireale. 

„Nu discutăm dacă există, ci dacă este real!” îmi zicea 
un înțelept în 1992. 

Ia cunoștință de aceste stări și „existențe”, și lasă-le să 
treacă. Culege semnificația lor când e folositoare, și lasă-le 
să treacă. 

Iluzia e bună doar ca să te trezească la real. 

Dr. Milan Ryzl, în cartea Moartea și ce urmează după 
ea zice: „O experiență subiectivă intensă a fost considerată 
în mod eronat ca realitate obiectivă.” De ce? Pentru că 
experienţa psi are un relief și un dramatism copleșitor. 

La nivelul transei, nu există deosebire între imaginar 
și real. 

Dar transa pecetluiește ființa sub iluzie așa cum grijile 
o pecetluiesc sub păcat. 


Uneori, panta iluziei duce spre confrerii science-fiction, 
candizi iubitori de fantasme, mici gestionari de beneficii 

nevrotice. Alteori, grav, se deschide spre delir mistic și 
spre patologie religioasă. 

Un tânăr ascet, la schitul Rarău, rugându-se, vedea 
cum un înger venea și-i aprindea lumânarea. Tânărul a 
pretins de la stareț un regim elitist, spunând că-i aproape de 
sfințenie, că îngerii îi aprind lumânările. Starețul cercetează 
și constată că tânărul, structură labilă, trebuie îndreptat 
ferm spre trezie, sau spre clinică. 

Trezia purifică scenariile psihice, purifică stările 
emoționale, și prin aceasta purifică ființa. 

Încheiem tot prin pilda pustiei: 

Pe când era pustnic în Egipt, avva Antonie a adormit 
și a visat că era pustnic în Egipt... Și că pe acoperișul co- 
libei sale stă Necuratul, ca o umbră tivită cu alte umbre: 
stătea sprijinit în coate și alăpta șapte pui, adică cele șapte 
păcate capitale... Apoi umbrele s-au destrămat și a apărut 
un înger, sau poate puiul mândriei... Antonie visează că 
este pustnic în Egipt. Se trezește tresărind, se îndoiește că 
a fost doar un vis... Căci unul din pui se afla aievea, lângă 
colibă. 

Antonie își zice: „Cât sunt de slab, Doamne Dumne- 
zeule! Curaj, să ne ridicăm!” 

Purificarea viziunilor 


Părintele Nil Sorski spunea: „Pentru ca pe timpul ru- 
găciunii să nu cădem în înșelare, nu trebuie să îngăduim 
nici un fel de înfățișări, nici un fel de chipuri sau vedenii 
(...) fiindcă puternicele imagini nu contenesc nici când 
mintea se află în inimă.” (SZornicul, |). 

Așadar, în stadiile avansate ale rugăciunii minții, 
pot surveni evenimente psi, efecte parapsihice, preluări 
telepatice, claraudiție, sau se pot constata intervenții im- 
perceptibile, prin gând, în lumea înconjurătoare. La unii 
survine senzația unei convorbiri cu „entități” extrateres- 
tre, sau chiar cu Dumnezeu. Deși profund subiectivă, în 
mintea transei ea apare cu forța unei realități teribile. 


Două întâlniri cu Dumnezeu 


Voi relata două cazuri, unul pozitiv și altul negativ. 
Un țăran din Nord are viziunea întâlnirii cu Dumnezeu, 
care poruncește că de-acum înainte să umble iarna descult 
pe zăpadă și nu se va îmbolnăvi niciodată. Viziunea a fost 
în stare de trezie. De-atunci, el a umblat desculț, o viață 
întreagă iarna: a dobândit căldura veșnică, o stare miracu- 

loasă întâlnită la unii tibetani, după un exercițiu îndelung. 
Acest țăran a murit în zilele noastre, la peste 80 de ani. 
Este un caz când, în condiţii neînțelese de noi, credința în 
Dumnezeu a elaborat imaginea unei convorbiri inițiatice 
cu Dumnezeu. De la care urmează o transformare totală 
a omului. 

Alt caz. O femeie s-a ridicat, cu ochii strălucind de o 
lumină supranaturală, s-a apropiat de Isadora și i-a spus: 
„L-am văzut pe Dumnezeu, mi s-a arătat și mi-a vorbit, 
mi-a poruncit să te omor!” Era convinsă că agresiunea ei 
ar fi din poruncă divină, era fericită că a auzit glasul lui 
Dumnezeu, zicea: „M-a trimis să te ucid”... 

Noroc că victima, inspirată, a știut cum să temporizeze, 
zicând: „Foarte bine, dar pentru asta lasă-mă să-mi fac 
rugăciunea, asta o să-i placă lui Dumnezevw”. Și a făcut o ru- 
găciune lungă, și a prins un moment când să scape prin fugă. 

Unele „viziuni” sunt așadar încărcate de toată lava 
instinctuală. 


Nepsis, refuzul viziunii 


Purificarea viziunii se face prin alungarea viziunii. 
După cum purificarea plăcerii se face prin alungarea plăcerii. 

Realizaţi liniștea lăuntrică și veți înțelege aceste pa- 
radoxuri. În liniște înţelegi totul. Dacă mai ai nedumeriri, 
înseamnă că nu ai liniște. Nu căuta 1000 de răspunsuri la 
1000 de întrebări. Caută numai liniștea și toate ţi se vor 
elucida. Dar mai bine nu căuta nimic. Repetă doar stihul 
isihast, și atât. 

Purificarea gândului se face alungând gândurile (prin 
repetarea rugăciunii lui lisus). Și stopând deviația spre că- 

Jătorii astrale, spre amintiri din închipuite vieți anterioare, 
dulci fantasme transformate în realități exaltate. 

Sub hipnoză, un om consideră realitate orice impre- 
sie. Așa este și în genul de auto-hipnoză, sau reverie, care 
poate surveni în contemplația nesupravegheată. Impresii 
subiective (din subconștient, din lecturi, din suferințele 
tale, din soartă) capătă concreteţe reală. Chiar când au 
şi mesaje reale, acestea stau sub distorsiuni și impurități. 
Alungă-le și le vei purifica. 


Protecţia împotriva „legărilor” 


Reamintim prima parte din subtitlul FXocaliei: „Cu- 
legere din scrierile părinților niptici”. Miptici înseamnă: cei 
care practică trezvia. 

Nepsis, în grecește, înseamnă: sobrietate și trezvie. 

Sobrietatea: adică a ține sub control asaltul emoțional, 
fanteziile, imaginaţia și refulările activate din răpirea con- 
templaţiei. În latină, sobrius înseamnă: nebăut, ne-beat. 

Insistăm asupra acestor lucruri deoarece, în practică, 
unii cursanți simt o plăcere a plutirii, a dedublării. Mai aflăm 
(chiar dintr-o gafă televizată de curând) că un instructor 
„sapienţial” din București a practicat sistematic, cu grupul 
său, „călătoria astrală” (sic!), adică iluzionarea mediumnică, 
dresajul hipnogen... Spuneam, aceasta mărește labilitatea 
psihică și aduce două legări: unora, mai pământeni, le pro- 
duce legare pământeană (de obiecte, hrană, sex, avuții); la 
alții, mai aerieni, le produce legări oculte, și chiar sindro- 
mul de posesiune... Este foarte ușor să faci să plonjeze în 
transă mulțimea și să-i spui că ai inițiat-o... E mai greu 
s-o inițiezi cu adevărat în disciplina trezviei. 

Regula stăruinţei 


Păstrarea îndelungată a treziei forțează conținuturile 
abisale să se purifice și să se articuleze corect la conștient. 

Purifică viziunea alungând viziunea. În tot acest timp 
ne amintim: 

Să nu te încânți: „apariţiile” sunt subiective. 

Să nu te înspăimânți: sunt efecte însoțitoare, uneori 
apar firesc, alteori ca un semnal despre slaba stăpânire a 
minții, alteori ca o încurajare că se petrece ceva... Re- 
stabilește mereu senzaţia de corp, starea de trezie. Cu 
seninătate. Și prin chemarea cu credință a Numelui, prin 
stih. Dacă nu reușești să îndepărtezi ceața transei, în- 
trerupe rugăciunea, bate o serie de mătănii, restabilește 
ritmul diurn. Apoi continuă cu o activitate fizică, sau cu 
orice activitate utilă, absorbantă. 

Iluminarea naturală și cea 
supranaturală 


Subtitlul Fi/ocalieieste „Culegere din scrierile părinților 
niptici care arată cum se poate omul curăța, lumina și 
desăvârși”. Cele trei cuvinte cheie - curăţire, luminare și 
desăvârșire — marchează cele trei faze ale nevoinţei isihaste: 
faza purificativă (catharsis), iluminativă (fofisis) şi unitivă 
(theosis). 


Purificarea (în grecește catharsis) înseamnă, în planul 
practicii imediate, alungarea oricărui gând din minte, prin 
repetarea stihului ishast. 

Dar purificare mai înseamnă și: ștergerea urmelor lu- 
mești, a negativităţii dobândite sau moștenite. Purificarea 
de păcatul dinaintea nașterii — din destin și din „arborele 
genealogic”, din protogene și din tabloul pulsional. Ex- 
pulzarea unor acumulări negative cotidiene (palierul cel 
mai lesne de controlat de om; treimea aisbergului pe care 
o avem sub ochi). 

Există o purificare lentă, prin asceză, și una rapidă, prin 


ofrandă. 

Ieșire din „mitologia iluminării” 


Iluminarea este urmarea purificării. Câtă purificare, 
atâta iluminare. 

Ea este și urmarea liniștirii/stabilității mentale. Câtă 
liniștire, atâta iluminare. 

Trebuie să ieșim din „mitologia iluminării”: ilumina- 
rea nu este un spectacol feeric, cum se așteaptă unii; nu-i 
o explozie de senzații luminoase sau fosforescența feței, cum 
se așteaptă alții. Acestea, evenimentele psihice năucitoare, 
ar putea fi doar efecte însoțitoare. 

Didactic vorbind, pentru practician există patru chi- 
puri/ percepții ale iluminării și patru pași în a lua cunoștință 
de ea. 

Prima din cele patru iluminări este s/abi/izarea. Acea 
stabilitate metodică având ca efect trezvia (nepsis, în gre- 
cește). Este o stare de claritate mentală care survine după 
alungarea agitației mentale și a celor „trei iluzii” și după 
alungarea grijilor. (Amintim: grijile sunt păcatul). Putem 
spune că iluminarea o are oricine, dar o ratează necontenit, 
prin „risipire în lucrurile din afară”. 

Păcatul îngustează conștiința și te leagă. Mânia, de 
pildă, este mare păcat, pentru că îngustează mintea și blo- 
chează puterile naturale ale omului. Termenul medical al 
acestui blocaj este „îngustarea nevrotică a conștiinței”. Iar li- 
niștea și seninătatea metodică sunt „prima iluminare”; extind 
conştientul; adaugă conștientului puteri din inconștient. 

A doua din cele patru iluminări este bunătatea minții 
şi a inimii. Sau acea mutație mentală care îți dă percepția 
continuității între tine și semenii tăi. (În plan pastoral: 
taina pocăinței, actualizând harul botezului, este numită și 
„al doilea botez” sau a doua iluminare.) 

Prima iluminare aduce mai ales beneficiu personal, 
avantaje în planul salvării personale, a organizării per- 
sonalității. 

A doua iluminare aduce un beneficiu în planul omenirii 
întregi, descoperirea unităţii speței, mai sus de empatie. 

A treia iluminare este smerenia. Vine o dată cu expul- 
zarea egoului și simțirea eliberată de poverile păcatului. 

A patra iluminare ne duce la żheosis, comuniunea divină. 

Toate aceste „i/uminări” succesive sunt, de altfel, extinde- 
rea, rafinarea și fixarea primei iluminări. Nu există perete 
între ele. Nu există această strictă succesiune pe care noi 
am notat-o didactic. Ci doar există acea mutare „în altă 
lume”, acea mutare de la înțelegere la contopire. 


Iluminarea harică 


Stadiile de sus ale iluminării sunt numite: ilumina- 
rea supranaturală sau harică. Sunt daruri de sus și ele se 
dobândesc dacă „va vroi Domnul”, pentru nevoitorul ce 
se face vrednic de aceasta. 


Iluminarea „nazurală” este cea care se obține prin 
practicarea asiduă a unor procedee; deci ea se poate învăța. 
Extinderea conștientului, obținută prin procedee de au- 
tocontrol și metode de în/esnire, este iluminare naturală. La 
aceasta ar putea ajunge oricine, la voință. 

Iluminarea supranaturală sau harică nu se poate învăza și 
nu se obține la voință. Ea survine prin lucrarea sinergefică: 
conlucrare între om și Dumnezeu, când condiţiile s-au 
creat. Ea va surveni, spontan, dacă am practicat neîntrerupt 
o cale isihastă. 

Când va surveni? Avem vreo certitudine că va surveni, 
sau este doar voia Domnului? Cazuistica arată că după o 
practică consecventă, lungă, între 6 și 9 ani, majoritatea 
nevoitorilor au obținut starea harică. Nu ne-o propunem 
ca scop, n-o căutăm obsesiv. Iluminarea nu este un scop: 
ea există, o ai în momentul când te-ai așezat în lucrare, 
o ai. Dar expresia ei miraculoasă și fixarea ei vor apărea 
după mulți ani de lucrare. 

Acest stadiu al iluminării se numește „vedere în Duh”. 
Sfântul Pavel îi numește pe cei care „au gustat darul ce- 
resc” fotisthentas (cei care au fost luminați), cu explicația 
imediată: genethentas pneumatos aghiou adică „s-au făcut 
părtași Duhului Sfânt”. 

Isihasmul nu se combină 
cu Yoga 


Răspundem la întrebările unor râvnitori. Un psiholog 
din Brăila ne întreabă: „La ce riscuri de natură spirituală 
se expune cineva dacă combină tehnici relativ simple de 
practică și meditație Yoga, cu rugăciune, Isihasm, tradiție 
ortodoxă? 

Răspunsul: Practica isihastă nu se combină cu nici o 
altă practică. Nu este cazul să combini nici cu yoga, nici 
cu dhyana, nici cu chan, nici cu vipassana. Procedeul isihast 
oratio mentis (rugăciunea minţii în inimă) este un sistem 
complet, conținând și elemente dinamice, de asceză ex- 
terioară, și elemente de asceză interioară: concentrare, 
contemplare, purificare, introspecție. 

Firește, există și aspecte comune între isihasm și prac- 
tici sapiențiale orientale. Dar înainte de a observa aspec- 
tele comune, subliniem un factor de distingere: Practicile 
ne-creştine îl caută pe Dumnezeu (absolutul, transcendenta). 
Practicile creştine îl caută pe Dumnezeu prin Iisus Hristos. 
Dacă înţelegem această distingere de bază, vom aborda 
corect orice altă tradiție religioasă sau sapiențială. Și, în loc 
de „combinare”, vom vorbi de compatibilități. 

Ce riscuri survin când amesteci? Survine deruta și 
amăgirea, în cazuri ușoare. Survine scindarea personalității 
și alienarea, în cazuri grave. 


Indemânare în acțiune 


Altă întrebare ce ni se pune: „Cineva poate ajunge dam- 
nat dacă recurge la practici ca asanas, pranayama, trataka?” 

Răspunsul: Cuvântul „damnar” este impropriu folosit, 
dar am înţeles ce vreți să întrebaţi. lată cum stau lucrurile. 
Yoga corectă, așa cum este preluată din tradiția de aur, se 
definește ca „disciplina armoniei”. Autocontrol și armonie. 
Dar dacă un instructor de yoga își dezaxează discipolii, 
înseamnă că nu disciplina este greșită, ci instructorul este 
greșit. Definiția clasică a yogăi este skill în action = înde- 
mânare în acțiune. 

În India, există trei feluri de yoga: medicală, didactică și 
ashramită (devoţională). Sau, există un singur fel de yoga, 
permițând însă să punem accentul pe unul din cele trei 
aspecte. Cel mai des, se întâlnește „yoga didactică”. 

În Europa lucrurile sunt amestecate. Misiunile hindu- 
iste în Europa propun formula ashramită sau devoțională, 
necompatibilă psiho-spiritual cu europenii. Dar, în bunele 
şcoli europene predomină yoga medicală: psiho-somatică. 
Școala franceză merge pe yoga didactică. 


Prin 1995, părintele Teofil Părăian ne zicea în legătură 
cu problema aceasta: 

„Dragă, dacă e vorba de o yoga-sport, eu n-am nimic 
împotrivă, că eu n-am nimic împotriva sportului. Sunt 
bucuros de toți tinerii care vor să facă sport și să-și con- 
sume energiile. Ce să facă, să stea pe scaun?” (Dintr-un 
dialog înregistrat pe casetă audio). 

Practicile orientale față cu Isihasmul 


Alt râvnitor, din Braşov, după multe lecturi sapienți- 
ale, filocalice, spune că presimte că Isihasmul din tradiția 
noastră „este la aceeași înălțime cu practicile indiene, chi- 
neze, tibetane”. 

Răspunsul: În privința aceasta nu încape îndoială. 
Cineva mi-a cerut să fac un studiu comparativ între diferite 
practici orientale și isihasm. Nu voi scrie un asemenea 
studiu, pentru că el interesează mai ales istoria culturii, 
şi mai puțin practica propriu zisă. Pentru practician este 
necesară puritatea practicii alese și fidelitatea transmiterii. 

Găsesc multă zădărnicie în studiul unui Jean-Yves 
Leloup (pe care îl stimez de altfel pentru răspândirea 
culturii filocalice în Franța) de a pune alături toate tra- 
dițiile bazate pe „repetarea Numelor divine”, conchizând 
despre „unitatea speţei umane”... Pentru necunoscători, 
asemenea egalizări sunt derutante. Pentru intelectuali, 
aceasta conduce spre sincretism. 

Aşadar, evităm comparațiile. Le veți întâlni însă în 
diferite surse. Surâdeţi și treceţi mai departe. Când veți 
fi întăriţi, asta nu vă va deruta. Evităm comparații între 
Oratio mentis (rugăciune minții în inimă, sau rugăciunea 
lui Iisus) și Japa Yoga din hinduism; sau comparații cu 
practica Nembutsu, din budhismul japonez, bazate pe re- 
petări mantrice. 

Despre „similitudini nemi jlocite constatate între isi- 
hasm și yoga” vezi studiul magistral al lui Andre Scrima: 
Renaşterea filocalică în ortodoxia românească (Benares, India, 
1958. În versiunea românească, studiul a apărut în volu- 
mul: Andre Scrima, Ortodoxia şi încercarea comunismului, 


Humanitas, 2008.) 

Primii 100 de ani sunt cei mai grei! 


Întrebare: Tradiția contemplativă carpatică este mai 
valoroasă decât alte tradiții? 

Răspuns: Nu facem ierarhizări. Observăm însă că 
practica Oratio mentis (rugăciunea minţii în inimă) este 
un procedeu ideal dintr-un sistem complet. Alte tradiții 
spirituale, în acest timp, sunt mai bine organizate admi- 
nistrativ și oferă „prestaţii” foarte eficiente. La noi, abia 
acum vorbim despre valorizarea sistematică a isihasmului 
deschis spre laici. „Deschis”, dar nu în sensul „democra- 
tizării” misticii. 

Democratizarea misterelor duce la slăbirea lor. Isihas- 
mul implică o practică exigentă și o angajare totală. Poate 
ea deveni un modus vivendi pentru o societate întreagă? 
Ea poate numai să inspire un modus vivendi pentru o so- 
cietate întreagă. 

Aveţi dreptate să vă întrebaţi unde.să mergeţi pentru 
inițiere şi îndrumare. La noi mai există isihaști, sau măcar 
mari cunoscători? 

Dintre cei 12 hirotosiți de Ioan cel Străin în 1946, 
acum, la ora când revizuiesc acest capitol, mai este în viață 
unul singur, din câte știm, și acela inaccesibil. A mai do- 
bândit în acest timp cineva isihia? Căutați. 

Întărirea întru această lucrare cere o asumare personală, 
de excepție, la care foarte puţini acced, și care se petrece 
dincolo de cadrul perceptibil. Ce reușite se văd, după 21 
ani de la constituirea Centrului de practică isihastă? Da, 
sunt roade. Dar un bătrân îndrumător a zis: „Cei mai grei 
sunt primii 100 de ani!” 

Partea a III-a 


MODELE ŞI METODE 
PATRISTICE 


„+. Să ne amintim de Scriptură care zice: „Nu 
ti-am arătat fie acestea ca să umbli pe urma lor, ci, 
ca printr-o cunoaștere asemănătoare a acestora, 
să urcăm spre cauza tuturor, așa cum suntem.” 
(Sf. Dionisie Areopagitul, Despre Numirile 
Dumnezeieşti, Cap.V: „Despre Cel Ce Este, 


în care sunt și modelele”.) 


Lanţul de aur al transmiterii 
isihaste 


Isihasmul (din grecescul esychia=tăcere, liniște și con- 
centrare lăuntrică) este o tradiție contemplativă datând din 
primele secole ale erei creştine. El se organizează ca o 
mișcare de renaștere spirituală cu numele de „Isihasm” în 
secolul XIV, pe Sf. Munte Athos. Dar practica „rugăciunii 
neîntrerupte”, care stă în centrul acestui curent înnoitor, 
datează din vechime. 

Originea isihasmului este în lisus Hristos. Stă scris 
în Evanghelii că Hristos se ruga îndelung, și că i-a învățat 
pe ucenici și pe toți oamenii cum să se roage: folosind nu 
multe cuvinte ca fariseii, ci puţine cuvinte, dar cu intensă 
participare sufletească. Hristos ne lasă o revelație meta- 
noică prin care deschide și calea contemplativă: când spune 
„Împărăția cerului este în vot”. Ca sugestie practică, de aici 
derivă calea introspecției, sau privirea în sinele profund; 
de aici derivă și acel principiu isihast: Tac gândurile ca să 
vorbească Dumnezeu. Tac gândurile ca să se reveleze părți 
din împărăția lăuntrică. 

Pe Sf. Munte Athos, am aflat că asceții de acolo o 
socot pe Maica Domnului prima isihastă. 

Sf. Andrei Criteanul, imnograful și autorul „Cano- 
nului mare” (sec. VII-VIII), aduce probe materiale și 
vizionare că Maica Domnului a făcut asceză și rugăciune 
văzătoare, în locuința din Ierusalim, în Sion. 

Originea stihului isihast este în Evanghelii. 

Stih isihast primordial: „Dumnezeule, fii milostiv mie, 
păcătosul!” (Luca, 18:10-14) 

Dar și: „Lisuse, fiul lui David, fie-Ţi milă de mine!” 
(Luca 18: 35-43) 

Dar și: „Miluiește-mă, Fiul lui David!"(Mt. 15: 21-28) 

„Doamne, miluiește-ne” (Matei 8: 25). 

La baza istorică a contemplației isihaste sunt așe- 
zaţi apostolii loan, mare contemplativ, şi apostolul Pavel, 
după teofanie; acesta dă și pravilele decisive ale practicii 
contemplative: „Rugaţi-vă neîncetat”; „Mai curând fo- 
losiți 5 cuvinte...” 

Se mai fac referințe precursoare la mari contemplativi 
din Vechiul Testament: Solomon, Isaia, Ilie — știutori ai 
meditaţiei. 

În primele secole creştine s-au constituit focarele 
„sketice”, locuri în care s-a organizat, în jurul maeștrilor, 
viața contemplativă. Astfel au existat trei focare de întărire 
și transmitere a practicii mistice: Sinai, Pustia Egiptului, 
Athosul. 

Emblematice sunt cuvintele îngerești, auzite în minte de 
Arsenie cel Mare (354-449), pe când era senator roman; 
cuvinte care i-au „programat” restul vieții, spre isihasm 
în Nitria (Egipt): 

„IACE, FUGE, QUIESCE” 

În traducere: „Taci” = să practici tăcerea. 

„Fugi” = să laşi lumea/lumescul. 

„Liniștește-te” = să dobândești isihia. 

Scara Raiului, 
primul manual de isihasm 


De la Scara lui Iacov la Scara lui loan 


Ioan Scărarul, sau loan din Sinai (579-649) este consi- 
derat inițiatorul practicii isihaste Rugăciunea minții (noera 
proseuche, oratio mentis). El este cel ce propune rugăciunea 
monologhică, prin repetarea cuvântului „lisus”. El dezvoltă 
și tema despătimirii. Și pune mai presus de orice, principiul 
trezviei (rnepsis). 

„Scara” este scrisă spre sfârșitul vieții, la îndemnul sta- 
rețului loan din Raith. Acesta i-a cerut lui loan din Sinai 
să scrie o regulă după care monahii „să urce spre cer ca pe 
o scară asemenea scării visate de Iacov.” 

Așa loan scrie Scara Raiului sau Scara dumnezeiescului 
urcuş, lucrare rânduită pe 30 de trepte, corespunzând celor 
30 de ani din viața Mântuitorului până să-și înceapă mi- 
siunea publică. 

Fiecare din aceste trepte, practicată chiar și singură, 
poate atrage după sine tot cortegiul de binefaceri ale Rea- 
lizării. Treapta întâi: „lepădarea de lume” (în traducerea 
lui Nestor Vornicescu), sau „lepădarea de viaţa deșartă și 
retragerea” (în traducerea lui Dumitru Stăniloae). 


119 


Cum să practice „lepădarea de lume” mireanul trăitor 
în lume? 

Răspunde Isaac Sirul (sec. VII): 

„Lume (kosmos): este un nume colectiv pentru tot ce 
se poate numi pasiune sau împătimire.” 

Renuntarea la lume este deci reîntoarcerea la sine. 
Este introspectie, despătimire, renunțarea la tot ce amintește 
păcatul. 

Scara lui loan Scărărul este un adevărat manual de 
isihasm. Pe „cel ce se liniștește” îl trimitem direct la Cuvân- 
tul XXVII, sau treapta a 27-a, având titlul: Despre sfintita 
liniştire a trupului şi a sufletului (În Filocalia vol. IX). 

Alternând limbajul practic cu cel profetic, loan Scăra- 
rul își prezintă astfel lucrarea: 

„După putina cunoștință dată mie, am întocmit, ca un 
tâmplar nu prea iscusit, o scară a urcușului. 

Să vadă fiecare deci pe care treaptă s-a oprit, fie din pricina 
ideoritmiei [conducere de sine/lipsa îndrumării], fie pentru 
slava oamenilor, sau pentru neputinta limbii [de a tăcea], sau 
Pentru nestăpânirea mâniei, sau pentru mărimea împietririi, 
așadar ca aceștia să-și plătească vinile, ca să se facă sârguitori, 
ca să dobândească foc. 

Și aşa cei dintâi vor fi cei din urmă, şi cei de pe urmă — 
cei dintâi. Lucrările săptămânii veacului de acum sunt şapte. 
Unele din ele sunt primite, altele nu sunt primite Iar a opta 
este semnul doveditor al veacului ce va să fie.” 

Îndemnurile lui Ioan Scărarul sunt simple și eficiente: 

„Închide trupului ușa chiliei, şi cuvântului ușa limbii, 
și duhului [tulburător] ușa dinăuntru.” 

„Nu aştepta vizite, nici nu te pregăti pentru ele. Căci 
starea de liniște e simplă și liberă de orice legătură.” 

Îndemn la asceza maximală: 

„Pomenirea lui lisus să se unească cu răsuflarea ta, și 
atunci vei cunoaște folosul liniștii.” 

Cele trei faze ale practicii isihaste (purificativă, ilúmi- 
nativă, unitivă) sunt rezumate astfel de Ioan Scărarul: 

Începutul rugăciunii alungă, printr-un singur gând 
(mono/oghistos) atacurile altor gânduri de la mijirea lor. La 
mijloc, cugetarea se statornicește... („Căci e proprie minții 
nestatornicia, dar e propriu lui Dumnezeu s-o poate stator- 
nici”). Iar sfârșitul rugăciunii este răpirea la Dumnezeu. 

În Cuvântul XXVII aflăm cea mai expresivă definire 
a rugăciunii minții și a urmărilor ei psihoemoționale, vinde- 
cătoare, iluminative și sfințitoare. 

„Rugăciunea.-este, după însușirea ei, însoțirea și unirea 
omului și a lui Dumnezeul iar după lucrare, susținătoarea 
lumii. Este (...) lucrarea fără margine, pricinuitoarea ha- 
rismelor, sporirea nevăzută, luminarea minții, securea dez- 
nădejdii, dovedirea nădejdii, risipirea întristării, micșorarea 
mâniei, oglinda înaintării, arătarea măsurilor, vădirea stării 
dinlăuntru, descoperirea celor viitoare, semnul slavei.” 

„Ceasul desăvârşirii” 
al lui Maxim Mărturisitorul 


Maxim Mărturisitorul (580-661) concepe şi el, în 
scrierile lui, o „scară” sau un „urcuș”. Chiar dacă nu a numit 
scrierile sale cu titlul general de „Urcuşul”, tema lor esen- 
țială este chiar aceasta. 

Și în mod special, merită acest titlu, lucrarea sa Cele 
200 de capete despre cunoașterea lui Dumnezeu și iconomia 
întrupării Fiului lui Dumnezeu. Cunoscută și sub titlul de 
Capete gnostice. 

Urcușul lui Maxim are 3 trepte. Admirator al lui 
Evagrie Ponticul și al lui Grigorie de Nazianz, Sf. Maxim 
a luat de la primul rânduirea zrere/or, iar de la al doilea 
căldura contem plativă. 

La Evagrie, urcușul are trei trepte: 

a) treapta activă, a purificării, realizabilă prin împlinirea 
poruncilor; 

b) treapta contemplării (theoria); 

c) Zheosis, sau cunoașterea mistică a lui Dumnezeu. 

Aceste trei trepte sunt urmate și de Sf. Maxim. „Ur- 
cușul” poate fi pus în paralelism simbolic cu cele 7 zile ale 
săptămânii „generice”: 

a) Purificarea sau lucrarea, corespunde zilelor lu- 
crătoare ale săptămânii. Purificarea e voință, lucrare con- 
trolată, concentrare. 

b) Contemplarea, treapta a doua, este „Sâmbăta 
odibnei de puterile naturale”, este odihna controlului vo- 
luntar, pentru ca să lucreze harul. 

c) Theosis este Duminica unirii cu Dumnezeu. 

„Starea de îndumnezeire” (cap.55) este tainică; dumi- 
nica mistică sau „desăvârşirea nu știi când vine, căci este tot 
atât de tainică precum ceasul de pe urmă. „Ceasul desăvârși- 
rii” ne amintește, zice, ultimele cuvinte ale Mântuitorului pe 
cruce: „S-a desăvârșit” (loan 19:30). 

Maxim Mărturisitorul are și el mistica cifrei 30. El 
spune: Hristos se arată pentru misiune la 30 de ani. În 
această cifră, Maxim distinge cifrele: 

7 = reprezentând Timpul; 

5 = reprezentând Firea; 

8 = reprezentând Inteligența; 

10 = reprezentând Pronia. 

„Domnul Se arată în lume când are 30 de ani, în- 
văţând în chip ascuns pe cei ce străvăd prin acest număr 
tainele privitoare la El. Căci numărul 30, înțeles tainic, 
înfățișează pe Domnul ca făcător și proniator al timpu- 
lui, al firii și al celor inteligibile de deasupra firii văzute. 
Al timpului prin numărul 7, căci timpul este înșeptit. Al 
firii prin 5, căci firea este încincită, împărțindu-se pentru 
simțuri în 5. Al celor inteligibile prin 8, căci cele inteligi- 
bile sunt mai presus de perioada măsurată a timpului. lar 
Proniator este prin 10, pentru decada sfântă a porunci- 
lor, care călăuzește pe oameni spre fericire; şi pentru că 
Domnul și-a făcut ca început al numelui, în chip tainic, 

această literă, când s-a făcut om.” (I, iota, este și 10) (Fi- 
localia, II, traducere de D. Stăniloae) 


Cele 3 etape ale practicii desăvârşirii, sau ale urcușului 
duhovnicesc, străbat toată Filocalia, pornind, cum observam, 
de la Evagrie Ponticul, și de la Ioan Casian, și mergând 
până la Scărarul și Simeon Noul Teolog. 

Aceste 3 etape vor figura și ca subtitlul Filocaliei, așa 
cum a fost organizată ea în secolul XVII de către Nicodim 
Aghioritul și Macarie din Corint: „Filocalia Părinților 
care au practicat trezvia, despre cum să ne purificăm, 
iluminăm și desăvârșim”. 


Pravila cea mai înaltă sau ce-nseamnă „Rugaţi-vă ne- 
încetat”: 

„Rugăciunea neîntreruptă înseamnă să ne lipim mintea 
de Dumnezeu, cu nespusă evlavie și dragoste, (...) în toate 
faptele noastre și în orice ni se întâmplă.” (Maxim Măr- 
turisitorul, Cuvântul ascetic, 25). 

Simeon Noul Teolog 
și isihasmul harismatic 


A-L vedea pe Dumnezeu în timpul vieții 
Simeon Noul teolog (949-1022) spune, din propria 


sa experiență contemplativă, că-L poți simți și „vedea” pe 
Dumnezeu încă din timpul vieții. 

Simeon s-a născut la 949. La 10 ani,vine la Constan- 
tinopole, pentru învățătură. A studiat temeinic doar 
gramatica. Din restul culturii profane, a luat doar ce a 
considerat el că îi este de folos, ferindu-se de erudiție. 

Pe la 14 ani, îl are ca părinte spiritual pe Simeon 
Studitul (Evlaviosul), „cel ajuns pe culmile nepătimirii/ 
apatheia”. Acesta îl marchează pe viață prin modelul său 
de desăvârșire. Altă influența hotărâtoare: lectura din 
Marcu Ascetul. 

La 20 de ani, Sf. Simeon are prima vedere a luminii 
dumnezeiești. El își descrie (în Cateheza 22) experiența 
sa mistică, vorbind despre sine la persoana a III-a: 

«Așadar stând el în picioare într-o zi și spunând mai 
mult cu mintea decât cu gura Dumnezeule, miluieşte-mă 
pe mine păcătosuh (Lc. 18:13), dintr-o dătă o strălucire 

dumnezeiască l-a încununat de sus și a umplut tot locul. 
Iar atunci când s-a făcut aceasta, tânărul [Simeon] nu mai 
știa și a uitat dacă era în casă sau sub un acoperiș. Fiindcă 
de pretutindeni vedea numai lumină și nu mai știa dacă 
mai umbla pe pământ”. 

În anul 977, la 28 de ani, Sf. Simeon are o a doua 
vedere a luminii dumnezeiești. 

Tot la această vârstă este tuns în monahism. 

25 de ani a fost egumen. 

La 60 de ani, în 1009, este acuzat de erezie și exilat 
de către mitropolitul Nicomediei, un ratat care-l pizmuia. 

Au urmat 13 ani de exil și 6 ani de persecuții și procese. 


Non-conformismul iluminatului 


Sf. Simeon a ridicat ierarhia împotriva sa pentru cultul 
pe care-l declarase față de Simeon Evlaviosul (Studitul), 
magistrul său desăvârșit. 

Dar a fost controversat și pentru convingerile sale 
despre isihasmul harismatic. 

El credea ferm în isihasmul harismatic. Punea accent 
pe experiența mistică și pe „simţirea harului”, pe conștien- 
tizarea prezenței Duhului Sfânt. Credea în reactualizarea 
botezului. Adică: cel botezat va pune în valoare efectele 
botezului doar dacă face experiența prezenței Sfântului 
Duh și a slavei lui Dumnezeu. Numai acela va fi vrednic să 
lege și să dezlege și nu cei care au simpla învestire profesio- 
nală de preot sau episcop... 

Isihasmul harismatic îi apare lui Sf. Simeon calea de 
relansare a instituţiei bisericești, aflată într-o perioadă de 
declin în vremea aceea. 

Dar exigenţele sale i se potriveau lui și destinelor mistice, 
și nu puteau fi generalizate. Maxirnalismul său ascetic depă- 
șea puterea de acceptare a unei majorităţi moderate. Calea sa 
mistică se opunea celei etic-ascetice valabilă pentru cei mulți. 

De altfel toţi marii mistici au o relativă libertate, 
dacă nu chiar non-conformism față de instituţie sau față 
de ierarhie. Iar ierarhia a practicat mereu o prudentă des- 
curajare a misticii. Non-conformismul misticilor este, de 
regulă, tăinuit la majoritatea, din înţelepciune. Adică marii 
mistici știu să tină cont de împietrirea instituției. 

Sf. Simeon Noul Teolog nu ţinea cont de împietrirea 
instituției; el nu și-a protejat avangardismul, ci l-a arătat 
deschis, asumându-și consecinţele, prigoana, exilul... 


Fericiţi cei prigoniți 

În exil, Simeon își face un schit, continuă contemplația 
și scrisul. Cărțile sale sunt autobiografii voalate, destăinuirea 
experiențelor spirituale, cu multe sugestii practice. 

În 1011, Sf. Simeon este reabilitat juridic. 

Moare în 1022. 

Urmează o perioadă lungă de tăcere asupra sa. Împo- 
trivirea ierarhiei contra lui Sf. Simeon a făcut să întârzie 
mult receptarea sa. Dar este redescoperit cu entuziasm în 
secolul XIV, secolul de aur al isihasmului. Atunci experiența 
și anvergura sa devin argument și stimul la fundamentarea 
curentului isihast. 

A avut o postumitate rodnică, nu prin ideile sale uneori 
discutabile („echivalarea sfințeniei cu harismele mistice extra- 
ordinare”, cum notează arhidiacon loan I. Ică jr.) ci prin 
experiența sa exemplară. 

Kalistos Ware îl numește „isihastul orășeani» . 

Îndreptarul de practică al Sf. Simeon 


„E un lucru minunat și greu de tălmăcit. lar pentru 
cei ce n-o cunosc, nu numai greu de înțeles, ci aproape 
de necrezut. E un lucru care nu se întâlnește la mulți. Căci 
socotesc că acest bun a fugit azi de la noi împreună cu 
ascultarea. (...) Tu șezând într-o chilie liniștită și într-un 
loc retras, ia aminte să faci ceea ce-ţi spun: închide ușa și 
ridică-ți mintea de la tot ce e deșert sau vremelnic. Apoi 
întoarce-ți partea de jos a obrazului tău, sau bărbia ta spre 
pieptul tău, ca să iei aminte, cu mintea ta și cu ochii tăi 
sensibili, la tine însuți. Și ţine puţin și respirarea ta, ca 
să ţii și mintea și să afli locul unde este inima ta și acolo 
să fie în întregime și mintea ta. La început vei afla un 
întuneric și o grosime de nestrăbătut. Dar stăruind și 
făcând acest lucru ziua și noaptea, vei afla, o, minune, 
o bucurie nesfârșită. Căci îndată ce află mintea locul 
inimii, vede ceea ce nu crede. Vede văzduhul ce se află în 
mijlocul inimii și se vede pe sine în întregime luminos și 
plin de puterea de deosebire. Și de aici înainte, îndată ce 
mijește vreun gând, încă înainte de a se alcătui și de a lua 
chip, îl izgoneşte cu chemarea lui lisus Hristos și-l face să 
se mistuie. 

Celelalte le vei învăța cu ajutorul lui Dumnezeu, prin 
păzirea minții, ținând pe isus în inimă.” 


Aforisme isihaste 


„Când mintea e simplă sau goală de orice înţeles, 
nemişcată și fără gânduri, ea intră întreagă în lumina 
dumnezeiască”. 

„Dumnezeu din vedere, sau din experiența directă, este 
adevărata cunoaștere. În contemplaţie, sesizezi o lumină 
care iradiază din cel Cunoscut (lumina spirituală) spre cel ce 
cunoaşte. Aceasta este cunoaşterea în lumina Lui.” 


„Cel ce se roagă neîncetat cuprinde totul în rugăciunea 
sa. El nu mai este ținut să laude pe Domnul de 7 ori pe zi, 
sau seara, dimineața și la amiază, căci el a săvârșit deja 
rugăciunea.” (Despre rugăciunea statornică și urmările ei). 


„Mutarea minţii de la cele văzute la cele nevăzute, 
și de la cele ce cad sub simțuri la cele mai presus de sim- 
turi pricinuiește unitatea tuturor celor lăsate în urmă. Pe 
aceasta o numesc cu dreptate locul liniștii. Învrednicindu-se 
mintea să se înalțe la el, nu va mai cobori iarăși de acolo. 
(Din „Cele 225 capete teologice și practice”, Filocalia vol. VI). 

Grigorie Sinaitul: 
isihasmul în chilie şi-n lume 


Cei doi Grigorie ai erei isihaste 


Prima jumătate a secolului XIV, când s-a cristalizat 
curentul isihast, este marcat de două personalități de anver- 
gură, Grigorie Sinaitul și Grigorie Palamas. 

De la această dată, curentul contemplativ se numește 
„isihasm”. Până atunci, asceţii îl practicau, dar nu-i dădeau 
un nume. Îi spuneau „euche” (rugăciune), sau /heoria (con- 
templaţie) sau askesis (practică mistică). 


Contemplativul 


Sf. Grigorie Sinaitul (1255-1346) a fost genul pele- 
rinului!. Întâi, a umblat prin școlile înțelepților să caute 
învățătură; apoi a umblat prin lume să dăruiască învățătură. 


! Genul pelerinului a fost ilustrat de proto-românul Ioan Casian, secolul 
IV, mistic de seamă figurând și el într-un tablou al isihasmului. Acesta a 
peregrinat după învățătură în Orient, apoi a dăruit învățătură în Occident. 
Tradiţia pelerinului de excepție a avut reprezentanți în toate veacurile, a avut 
anonimii ei și faimoși ei. „Peregrinul transilvan”, Ion Codru-Drăgușanu (sec. 
XIX) atestă un pelerinaj cultural sau adamic, sau estetic. Mai aproape de 
noi, îl cunoaștem pe acel „pelerin rus” a cărui „spovedanie” face un adevărat 
manual de practică isihastă. 

S-a născut în Asia Mică. A călătorit în Orient și Bizanţ, 
ca să caute un maestru. S-a călugărit la mănăstirea Sinai, 
de aici numele de „Sinaitul”. Tot în căutare de maestru, a 
ajuns în insula Creta, unde isihastul Arsenie l-a inițiat în 
„rugăciunea inimii”. 

Apoi Grigorie Sinaitul a venit pe Athos, ca să găsească 
isihaști. Se spune că a găsit acolo numai 3 isihaști. Probabil 
că erau mai mulți, dar oricum, practica maximală era în 
declin. Nichifor din Singurătate, contemporan cu Grigorie, 
a scris un bun îndreptar de rugăciune, dar nu a avut discipoli 
mari și n-a lăsat ucenici notabili. 

Grigorie Sinaitul, pe Athos, adună ucenici; el însuși 
este un practician pur. Cunoaște iluminarea și „raiul haric”, 
sau raiul taboric, cum îl numește el. 

Nu se amestecă în polemicile vremii, și-i cere lui 
Grigorie Palamas — tânărul său contemporan, poate chiar 
ucenic ascuns — să nu-l amestece în polemica isihastă. 
Căci Sinaitul a rămas mereu și un practician pur, și un în- 
drumător de practică. 

A răspândit isihasmul în mănăstiri și-n lume. L-a 
trimis pe ucenicul său Isidor (viitor patriarh) la Salonic, 
pentru a fi un „isihast orășean” și pentru a fi „un model 
și călăuzitor al unui cerc de mireni” (zice Kalistos Ware, 
citat de D. Stăniloae). 

Pe la 1335 merge în Bulgaria, unde întemeiază un 
focar isihast (la Paroria), cu practicieni multietnici, din 
toată ortodoxia, inclusiv din țările române. 


131 


Ortodoxia s-a însoţit 
cu isihasmul 


Grigorie Palamas (1296-1359) a contribuit la funda- 
mentarea teologică a isihasmului și la interesul public față 
de această mișcare sau practică. În scrierile și dezbaterile 
de la Constantinopole, Grigorie Palamas dezvoltă ideile 
despre „contemplarea nemijlocită a slavei lui Dumnezeu 
sub forma energiilor divine necreate”. 

Această percepere directă a slavei lui Dumnezeu se face 
prin experiența mistică, prin meditaţie. Palamas a apro- 
fundat, a cristalizat idei întâlnite și la Vasile cel Mare (sec.IV ), 
despre distincția între esență și energie; sau la Simeon 
Noul Teolog (sec.X) despre experiența vederii lui Dumnezeu 
și simțirea harului. 

În anii care au urmat polemicii isihaste între Palamas 
și Varlaam din Calabria, la Constantinopole apar grupări 
isihaste mirene, atunci a fost prima explozie în lume a 
practicii isihaste, cu toate beneficiile și riscurile unui 
asemenea „fenomen” (preluarea în lume a unei practici 
atât de speciale). 

Polemica între Palamas și Varlaam are și însemnătate 
istorică, dar și una paradigmatică. Palamas și Varlaam nu 
reprezintă două confesiuni care se tot hărțuiesc; ci rezumă 
două atitudini complementare (nicidecum contrare!), ale 
experienţei religioase: 1) atitudinea apofafică sau mistică: 
trăirea directă a comuniunii cu Dumnezeu, experimentarea 
luminii taborice; 2) atitudinea pastorală, cafafatică: cu- 
noașterea lui Dumnezeu și a revelației mântuirii prin cele 
7 taine, prin sacramente, prin biserică. 

Aceste două atitudini și direcţii nu sunt opuse, ci, 
ziceam, sunt complementare: una se întărește prin cealaltă, 
una se răsfrânge în cealaltă. Dar și în sec. XIV, și în zilele 
noastre, sunt destui căutători care nu văd unirea acestor 
două atitudini. Și astăzi există o împotrivire la isihasmul 
Pur. Dar această împotrivire nu se manifestă zgomotos, 
ci în surdină și cu prudenţă. Se admite, chiar și de către 
necunoscători, că isihasmul este „lucru mare”; se admite 
aceasta din bună cuviință, sau dintr-o acceptare formală, 
sau dintr-un conformism instituțional, și rar din înţelegere 
profundă a lucrurilor. Pentru că practicienii isihasmului, 
care știu calea și roada, sunt azi la fel de rari ca și altădată. 


Ortodoxia s-a însoțit cu isihasmul în secolele XV-XIX 
atât de mult încât s-ar spune că, la un moment dat, orto- 
doxia este prin excelență isihastă. 

Paul Evdochimov constată: „Monahismul, ascetismul, 
ne arată că Ortodoxia pune accent mai mult pe rugăciune, 
decât pe învățătură”. 

„Ortodox” se traduce prin „Drept-slăvitor” (doxa = 
slavă). Spiritualitatea mănăstirească pune accent pe /egă- 
tura imediată cu Dumnezeu. Treptat; însă, mănăstirile au 

fost invadate de economic, de fermierit, de griji domestice, 
pierzând dimensiunea mistică... De altfel, și-n mănăstiri, 
și-n lume, există și alte căi de desăvârșire, nu doar cea 
mistică-isihastă. 

Ortodoxia rămâne, în spirit, dominant isihastă. Oare 
de aceea extinderea ei pe glob este mai restrânsă decât ca- 
tolicismul? Catolicismul, preponderent sacramental, este 
de trei ori mai extins pe glob decât ortodoxia! Mai apare 
o situaţie: catolicismul are mulți mistici de valoare care 
au dobândit iluminarea și desăvârșirea în afara practicii 
isihaste. Ajungem iarăși la constatarea părintelui Petroniu 
Tănase: „Isihasmul nu-i singura cale pentru obţinerea de- 
săvârșirii.” 

Dar consideraţiile de mai sus sunt oarecum de ordin 
istoric. Astăzi isihasmul este trans-confesional, iar biserica 
catolică îl integrează treptat ca pe o practică iluminatorie 
esențială. 

În cele ce urmează, continuăm să jalonăm etape- 
le istorice, exemplare, ale curentului isihast. Nu ne-am 
propus să-i înșirăm pe toți magiștrii „transmisiei” isihaste 
— în număr de 30 după unii, socotindu-i pe cei mai mari 
și cu vastă influență — de la Hristos până în zilele noastre. 
Ci doar am punctat, și continuăm să punctăm, momen- 
te esenţiale când această practică s-a întărit, cristalizat și 
perpetuat până azi. 


Modelul isihast Palamas 


Grigorie Palamas a fost inițiat în Rugăciunea minții 
(noera proseuche) şi în disciplina trezviei (nepsis) de către 
Teolipt al Filadelfiei, la o vârstă fragedă, înainte de 20 de 
ani. Apoi a primit o influență revelatorie dinspre Grigorie 
Sinaitul. 

Amândoi maeștrii săi, și Teolipt și Sinaitul, contem- 
porani, sunt mari înnoitori și promotori ai isihasmului. 
Așadar, Grigorie Palamas, cu un destin isihast de excepție, a 
avut din pornire cele două condiţii favorizante: chemarea 
înnăscută și șocurile iluminatorii primite de timpuriu; 
altfel zis, firea interiorizată și îndrumarea inițiatică. 


Magistrul Teolipt a fost ascet isihast pe Athos; în 
final, s-a lăsat instalat și ca mitropolit, la Constantinopol. 
El propovăduia trei lucruri: îsiZia (liniștirea luminată), 
trezvia (nepsis) și zicea că nu-i obligatorie pustia. Adică, 
zicea, isihasm nu presupune neapărat „fuga la pustie”. 
Atunci a fost a treia mijire a isihasmului spre lume, după 
cele două momente semnalate anterior. 

Palamas va prelua temeinic aceste trei „principii”. 

Teolipt l-a învățat pe Palamas metoda sa: fixarea ochi- 
lor „în partea de mijloc a trupului” și controlul respirației 
împreunate cu repetarea stilului isihast. N-a dezvăluit expli- 
cit indicația „fixarea ochilor în partea de mijloc a trupului”. 
Unde este mijlocul trupului? Care ochi îi fixăm acolo, ochii 
trupeșşti sau privirea lăuntrică, atenția? 

Adversarul rigid al isihasmului, Achindin, urmându-l 
pe Varlaam, îi numea pe râvnitori athoniți „omfalopsihici”, 
adică: cei care caută sufletul în ombilic. „Omphalos” în- 
seamnă ombilic. 

Dar Achindin, ca orice polemist, loveste nu defineşte; 
defăimează, nu elucidează. Şi ce-ar fi putut spune el despre 
practicienii rugăciunii, când el era străin de aceasta, și nu 
numai că era străin, dar îi și invidia pe cei care o practicau. 
Aşadar, palabrele polemistului n-au valoare, nici conținut. 
Chiar dacă ceva-ceva auzise el: că ar exista și un procedeu 
de concentrare pe zona subombilicală. 


Mijlocul ființei 


Palamas spune că „mijlocul ființei” este inima. Spune că 
inima este „cămara puterii mentale și primul organ trupesc 
al minții. El găsește, și din practica sa și din învățătura 
predecesorilor mari, că este esențială unirea minţii cu inima 
în rugăciunea isihastă. 

Din scrierile lui Palamas găsim indicaţii de metoda 
din care deducem că isihastul putea să se concentreze și 
pe zona inimii, și pe zona ombilicului. Nu ne spune însă 
în ce succesiune, la ce etape sau intervale va practica una 
sau alta din cele două concentrări. Iar ucenicilor se pare că 
le oferea, spre alegere, una din cele două moduri. El scrie: 

„Cum oare nu va dobândi omul mult folos dacă, în 
loc să-și lase ochiul să se abată încolo și încoace, și l-ar 
3 i : 5 
propti ca de un stâlp, de pieptul său sau de ombilicul său?” 
Calea practică de a evita „răspândirile în afară ale 
minții” este să împingă, prin răsuflare, mintea înăuntru. 


Palamas recomandă ca începătorul să se sprijine pe me- 
tode, „pentru că, anevoie se contemplă mintea pe ea însăși, 
fiind și foarte nestatornică. Pentru aceasta, începătorii să 
fie atenţi la răsuflarea ce iese și se întoarce, și să o rețină 
puţin, ca să-și rețină astfel și mintea, observând-o în cursul 
respirației”. 

Despre purificarea minţii zice că, prin repetarea Nu- 
melui, se înlătură toate întipăriturile urmele, amintirile, 
engramările] de aici de jos... iar urmarea este încetarea în- 
tregii lucrări a minţii. 

„Oprirea valurilor minţii”, spunea alt mare isihast. 

Și după ce se petrece aceasta, omul începe să vadă cu 
dubul, nu cu mintea, nici cu trupul: vede în chip suprafiresc o 
lumină mai presus de lumină! [lumina increată]. 

Dincolo de rugăciune se află o vedere negrăită, și ieși- 
rea din sine întru unire, și tainele cele ascunse... căci fiind cu 
adevărat întuneric, e totuși dincolo de strălucire. Precum 
zice marele Dionisie [| Areopagitul], întru acest orbitor în- 
tunerici se dă sfinților dumnezeiasca vedere.” 

Această vedere a lui Dumnezeu nu se petrece la pro- 
priu, ci este, zice isihastul, „printr-o descoperire potrivită și 
asemănătoare lui. Căci Dumnezeu este nu numai dincolo de 
cunoaştere, ci şi dincolo de supracunoaştere (byperagnostos)”. 


! Ne amintim de lucrarea Noaptea întunecată (Noche oscura) a lui loan al 
Crucii (Juan de la Cruz), care se referă la acecași experiență mistică a „întu- 
nericului orbitor”, a luminii dincolo de lumină. 

Traducătorii în română, pentru yperagnostos au propus 
termenul „necunoaștere”: agnostos e negativ; iar hyper ar 
sublinia paradoxul supra-necunoașterii. 


Privitor la finalitatea rugăciuni, Palamas zice că este 
una mistică. 

„Noi (isihaștii) ne rugăm cu această rugăciune neînce- 
tată nu spre a-l îndupleca pe Dumnezeu, căci El lucrează 
oricum după cum voiește [după voia Lui, după Thelema 
Su, după legea cosmică]; nici spre a-l atrage către noi, căci 
el pretutindenea se află; ci ca pe noi înșine să ne ridicăm 
către Dânsul”. 


Isihia și singrafia (liniștirea și scrisul) 


Deși luminat până la înălțimi mistice, Palamas a scris 
ȘI opere. 

Se pune întrebarea dacă, după ce dobândești ilumina- 
rea și vederea în duh, mai ai nevoie să scrii opere! După 
ce dobândești isihia, mai ai oare nevoie să scrii sau să 
citeşti? Această întrebare a fost pusă și-n cazul altor vi- 
zionari, de pildă în cazul lui Swedenborg care, după ce 
vedea miezul materiei și cunoștea tainele lumii, de ce 
trebuia să scrie 25 de tratate?.. Da, Palamas a scris, și 
încă strălucitor. 

Ani de zile, când își făcea asceza cu rod mult, el 
nici nu se gândea să dea liniștea pe scris. Dar a început 
să scrie în urma unei viziuni minunate. Biograful său 
notează episodul declanșator: Pe când Palamas era cu- 
fundat în rugăciunea minţii, se pare că a fost cuprins de 
un somn ușor în care a avut o vedenie: ținea în mână un 
potir cu lapte curat. Apoi laptele s-a preschimbat în cel 

mai ales vin cu mireasmă bună. Vinul deborda pe mâinile 
sale. Apoi s-a arătat un înger care i-a zis să împărtășeas- 
că și altora această minunată băutură. Când el a întrebat: 
„Cum s-o fac, dacă nu există oameni care s-o caute sau 
s-o ceară?” Îngerul i-a spus: „Chiar dacă n-o caută și n-o 
cer, să le-o dai!” 

Grigorie Palamas a înțeles că-i o povață de a scrie, 
Și din acel ceas, el a scris minunat. A scris ca să împărtă- 
şească învățătură isihastă și să destăinuie misterul luminii 
necreate și accederea la ea. Și a mai scris ca să apere isi- 
hasmul athonit, cu multă ardoare, și să-l impună lumii. 
A împletit cele două daruri și căutări: isihia și singrafia. 
Liniștirea și scrisul. 

Biruinţa scrisului său pentru isihasm a fost mare. 
Urmările au fost două: 1) fundamentarea dogmatică a 
Căii isihaste și 2) apariţia unor cercuri de practicieni ai 
isihasmului în lume, la Constantinopole și la Salonic. 


Isihasmul și mirenii 


Ieșirea isihasmului în lume și practicarea lui de către 
laici, încurajată de Palamas, nu neagă calea tradițională, a 
pustiei. Dar pustia nu mai este văzută ca obligatorie, sau 
ca o condiţie sine qua non. 

Și maestrul său Teolipt spunea că pentru isihast nu-i 
obligatorie fuga la pustie. Nu uităm însă că Teolipt însuși a 
stat la pustie mulți ani, pentru învățare si iluminare. Pustia, 
retragerea totală, este o şcoală necesară. 

La fel, Palamas s-a format la pustie, 10 ani, și abia după 
iluminare și 7eosis, Palamas a lucrat în lume și a asistat la 
răspândirea isihasmului printre mireni. Astfel că, pentru 
asceza în lume, de atunci și până azi, isihasmul e conceput 

numai întemeiat la „universitatea pustiei”, sau în retrageri 
spirituale periodice. 


Cârtitori de ieri şi de azi 


În timpul acelei explozii de interes pentru isihasm, la 
Salonic mai întâi, existau și cârtitori care cenzurau acest 
fapt, numindu-l „un isihasm de salon”, sau „de cenaclu”. 

Mai anii trecuți, un gazetar s-a exprimat mefient în 
legătură cu un isihasm „urban”, reiterat la noi, numindu-l 
„isihasm de salon” sau „isihasm de Dalles”. I-am răspuns 
că „un salon în care faci noera proseuche devine o chilie de 
ascet”. Mă îndoiesc”, spunea mefientul clevetitor. Atunci 
am adăugat: „Oricum, isihia de salon este mai folositoare 
decât limbuţia de salon”. 


Pe drept și pe nedrept 


Revenind la vremea lui Palamas, pentru a conchide, 
vom spune vă atunci a fost veacul când isihasmul s-a afirmat 
definitiv; și s-a apropiat ardent de lumea laică, iar disciplina 
trezviei a pătruns în cotidianul ortodox, pentru o jumătate 
de veac. 

Astfel Palamas a reușit două fapte minunate: 1) a 
fundamentat isihasmul precum curent de reînnoire spi- 
rituală și (2) a scos isihasmul din pustie, sau a arătat 
că poate fi scos din pustie. Dar urmașii — pe drept și 
pe nedrept — l-au ferecat iarăși la pustie, pentru seco- 
le. Ziceam că și pe drept, căci încă nu s-a găsit un loc 
mai prielnic pentru a-l proteja în toată puritatea lui. În 
lume, el poate fi practicat (în mod excepţional), dar nu 

și păstrat. Păstrarea lui nealterată se face numai în sin- 
gurătatea locurilor sketice, și încă nimeni n-a probat că 
s-ar putea și altfel. 

Până ce vom vedea, cum zice părintele leromonah 
Roman Braga la 2009, că pustia nici nu mai există... decât, 
cel mult, la... New York! 

Regula lui Calist și Ignatie 


Calist și Ignatie au trăit la sfârșitul sec. XIV și au 
fost monahi la mănăstirea Xanthopol. Cartea lor, într-o 
traducere românească de la 1811, se numește Raiul. Căci 
„metoda” este resimţită mereu ca o „Scară a Raiului”, pe 
care urci spre desăvârșire. 

In original, titlul este: 

„Metoda sau regula care are mărturiile sfinților spre folosul 
celor care aleg viața isihastă” 

Acest titlu, cu trei trepte, afirmă trei lucruri: 

a) Există o metodă în practica isihastă; 

b) Metoda derivă din lucrarea sfinților niptici; 

c) Cei care aleg viața isihastă sunt ajutați de rânduiala 
înaintaşilor. 

Calist și Ignatie încheie un secol de experiențe și eluci- 
dări isihaste, ei vin cronologic după marii isihaști atoniți 
pe care îi rezumă în Centuriile lor (prin „centurii” aici se în- 
țelege: 100 de capete). 

În grecește, methoda (din meta + hodos) înseamnă 
„CALE”. Grigorie Sinaitul o numea „Rânduială”. 

Noi o numim „Meşteșug”, cu un cuvânt găsit în voca- 
bularul tradițional. 

André Scrima o numește „tehnică isihastă” [żechné, în 
grec. = artă]. El zice: „Isihasmul este o tehnică de întoar- 
cere la starea paradisiacă”. Dar André Scrima nuanțează: 
„Tehnica isihastă este pătrunsă de har”. (Vezi eseul Re- 
nașterea filocalică în ortodoxia românească, 1958). 


Numai începătorii vor apela la metodă! 


Calist și Ignatie, ca și Grigorie Sinaitul, dau o replică 
fermă celor care susțin că-n lucrarea isihastă n-ar fi necesară 
o metodă, și că ar fi suficientă doar o practică empirică. 

„Să ştii, frate, că toate metodele și canoanele au fost 
rânduite din pricina neputinței omului de a se ruga în ini- 
mă curat și neîmprăștiat. , 

Dar când, prin harul omului, ajungem la curățenie și 
neîmprăștiere, laşi deoparte cele multe [canoane, metode] și 
te unești nemijlocit cu Unul, cu Cel simplu, cu Cel care 
unește. Acesta este «Dumnezeul unit cu dumnezeii și 
necunoscut de ei» ai Teologului, darul care se dă numai 
celor puţini.” (Calist și Ignatie) 


Condiţiile vieţuirii isihaste 

Prima condiţie este sfinfirea minții şi inimii tale prin 
chemarea Numelui mântuitor al Domnului nostru lisus 
Hristos. El este Cel care a zis: „Fără mine nu puteți face 
nimic” (loan 15:9). Simte prezenţa Lui în tine! ne în- 
deamnă marii isihaști. Simte-l prezența, nu imaginea, nu 
reprezentarea. 

Sfinţirea minții se menţine amintindu-ți mereu, de-a 
lungul zilei și de-a lungul orelor, de prezența Lui. Ajută-te 
de imagini sau evocări numai la început. 

Altă condiţie este triplu împletită: pacea minţii, ierta- 
rea și iubirea. Trei lucruri însemnând unul singur. Lăsaţi 
grijile și polemicile. Fiecare să se roage „fără mânie și fără 
îndoieli”. Iertarea este semnul sănătății mintale, al echili- 
brului psihic, al despătimirii, al stabilității afective. 


Metoda naturală și cea harică 


Majoritatea scrierilor recomandă să începi cu „metoda 
naturală” a lui Nichifor din Singurătate, despre felul „cum 
se ajunge la intrarea în inimă prin mijlocirea respirației și 
care ajută la reculegerea minţii”. 

Se disting în Filocalie: metoda naturală și calea harică. 
Prima se poate învăța, se poate experimenta; a doua este 
tainică, și se poate doar primi. 

Calea harică: „Mintea poate să ducă la capăt lupta 
aceasta numai cu ajutorul harului dumnezeiesc. Iar harul 
se pogoară în suflet prin chemarea de un singur gând a lui 
lisus Hristos făcută cu credință, în toată curăţenia și fără 
împrăștiere”. 

Metoda naturală, concentrarea, recursul la voință 
este doar începutul lucrării. 

Marea metodă este să lași orice metodă. 

„De vrei să ai zile fericite 

Să trăieşti netrupește în trupul tău”. 


Ceasurile 


Începătorii să se sârguiască în rugăciune la anumite 
ceasuri și într-un colț liniștit, întunecos. Privirea să fie re- 
trasă de la lume, ca să nu împrăștie mintea. 

Isihie: „La răsuflarea ta adaugă trezvia (7epsis), nu- 
mele lui lisus și meditaţia asupra morții”. 

Calist şi Ignatie din Xanthopol recomandă ceasurile 
de seară, de miez de noapte, de dimineaţă ca fiind cele 
mai potrivite. 

Pentru practicianul mirean este prielnic ceasul de 
seară și cel de dimineaţă, ales în funcţie de angajările sale 
în familie, profesie, societate. Calist și Ignatie se adresează 
celor care se consacră exclusiv practicii isihaste. Căutătorul 
mirean va face această deosebire. Dar, și în lume, alegerea 
orei și respectarea ei zilnic este de mare folos. Mireanul 
va discuta cu îndrumătorul său despre durata rugăciunii 
şi efectele ei. 

Rugăciunea isihastă se prelungește și în orele somnului, 
după ce mintea e pregătită. loan Scărarul zice: 

„Rugăciunea lui lisus să-ţi împartă somnul tău.” 

La culcare se face astfel: 

„Închină-te, fă semnul crucii, înseamnă-ți patul cu 
cinstitul semn, așează-te pe pat; cere iertare cu stăruință; 
întinde-te fără să părăsești rugăciunea”. Adică — adormim 
repetând stihul isihast. 

La deșteptarea din somn, mulțumești „pentru ziua 
de azi” și te apuci de lucrarea cea mai de folos: rugăciunea 
inimii. Mintea aflându-se atunci în starea cea mai netul- 
burată și pace. 


„Regula de la părinţii niptici, pentru isihaști” 


Această regulă a lui Calist și Ignatie rezumă 1000 de 
ani de cercetare ascetică și de practică isihastă. Ea este expu- 
să în „100 de capete” (capitole). Multe din aceste „capete” 
constituie o „antologie” de prescripții din marii isihaști 
sinaiți, egipteni și atoniţi; o suită de citate sclipitoare. 

Rezumăm astfel îndreptarul de practică al lui Calist 
și Ignatie, în 5 puncte, sau „cele 5 lucrări ale liniștirii dintâi 
a începătorilor”: 

1) Rugăciunea minții, la ceasurile prielnice; 

2) Cumpătarea în hrană, somn, simțuri; 

3) Citirea din scrierile biblice și ale Teoforilor; 

4) Amintirea judecății și a morţii: 

5) Lucrul mâinilor. 

Redăm acum integral cele 5 reguli așa cum le-au for- 
mulat autorii în capitolul 45. Folosim traducerea părintelui 
Dumitru Stăniloae, din Filocalia, vol. VIII. Pe alocuri o 
corelăm cu o traducere recentă, făcută de Ilie și Ecaterina 
Iliescu, Mica Filocalie a rugăciunii inimii. Dispunerea pe 
paragrafe și numerotarea lor ne aparține; recurgem la ea, în 
chip didactic, pentru cei care folosesc acest text în scopuri 
practice. 

„Cel ce este începător în ale isihiei trebuie să facă cinci 
lucrări ziua și noaptea: 

(1) Întâi, rugăciunea, adică pomenirea [repetarea] Nu- 
melui Domnului Iisus Hristos, introdusă, cum s-a spus, 
odată cu aerul răsuflării și în chip liniștit, în inimă și iarăși 
scoasă afară, cu buzele închise, fără nici un alt gând sau 
închipuire. 

(2) Această deprindere se săvârşeşte odată cu înfrânarea 
cuprinzătoare de la pofta stomacului, de la somn și de la 
lucrările celorlalte simţuri, înăuntrul chiliei, cu o smerenie 
sinceră. 

(3) Apoi, în cântare și în citiri din Psaltire, din Apostoli 
și din Sfintele Evanghelii, din scrierile Teoforilor și ale 
sfinților Părinți despre rugăciune și trezvie, dar și din ce- 
lelalte cuvinte dumnezeiești ale Duhului. 

(4) După aceasta, să treacă la amintirea păcatelor, cu 
frângere de inimă; și meditații la judecata lui Dumnezeu, 
sau la moarte, sau la pedeapsă, sau la bucuriile ce ne așteaptă. 

(5) La acestea, să adauge neîncetat lucrul mâinilor, 
pentru înfrânarea trândăviei. 

Și iarăși să se întoarcă la rugăciune, chiar dacă aceasta 
cere o oarecare siluire, până ce mintea se va obișnui să 
scape ușor de împrăștiere, prin ocuparea deplină a minţii 
cu Domnul nostru lisus Hristos, prin pomenirea neîntre- 
ruptă a Lui, prin îndreptarea spre cămara dinăuntru sau 
spre locul ascuns al inimii și prin înrădăcinarea neîncetată 
ap 
în ea. 


147 


Partea a IV-a 


MODELE ŞI METODE 
ROMÂNEŞTI 


„Sursa bucuriei mele este convingerea 
ca nu voi rata Raiul.” 


(Arhim. Teofil Părăian 


„Cultura filocalică este singura care nu 
duce spre cimitir.” 


(Monah Rafail Noica) 


Un scărar român: 


Gheorghe de la Cernica 


Starețul Gheorghe de la Cernica (1730-1806) a fost 
contemporan cu Paisie Velicikovski. S-a format pe Sfântul 
Munte, a fost stareț la Căldărușani și la Cernica, a lăsat 
ucenici puternici în rugăciunea inimii. 

Starețul Gheorghe a lăsat o lucrare-testament, desti- 
nată în primul rând ucenicilor săi, dar având importanță 
pentru toți lucrătorii întru isihie. Lucrarea se numește: 

„Scara gânditoare duhovnicească.” 

Este o scară originală, rânduită în 7 trepte, (în analogie 
cu cele 7 laude), „prin a cărei bine tocmite suișuri să poată 
până și cel mai mic dintre frați a se ridica, cu mintea, de 
pe pământ către dorita moștenire cea fiască” (fiesc = fiu al 
tatălui ceresc, „fiu adoptiv”, cum zice Sf. Maxim). 

Starețul Gheorghe întărește: „Având și spre nerușinată 
pildă, pe cei 24 de ani ai supunerii mele”. 


Miezul acestei lucrări este Treapta 4. Aici, în formă 
de cruce, ca suport pentru memorie, sunt așezate cele „patru 
porunci în loc de arme”, pentru despătimire și podvig (nevo- 

ință, asceză), pe care stă „începătura spășeniei” (mântuirii). 
Acestea sunt: 

— Prin harul brațului de sus al crucii: ascultarea fermă 
față de povăţuitorul obștii și al practicii, pentru despătimire 
și bună lucrare. Slujirea și ascultarea vor face ca lăcașul 
să vi se pară „Edenul cel simţitor, petrecând într-însul ca 
niște îngeri în trup”. 

— Prin harul brațului de jos al crucii: grija pentru spo- 
vedania de trei ori pe săptămână. 

— Prin harul brațului din dreapta crucii: dreapta măsură, 
împotrivire la „dracul de amiază”, adică mândria deșartă. 

— Prin harul brațului stâng al crucii: smeriza înțelepciune, 
împotriva deznădejdii; și îndemnuri de a stăvili pângărirea 
[poluarea] minţii, hulirea, dar și fantasmele. 

Iar în centrul crucii este așezat îndemnul „să vă cumi- 
necaţi sau pricestuiţi de 12 ori pe an”. 


Treapta 7 a „scării” stareţului Gheorghe vorbeşte despre 
lucrarea minţii, povăţuirea de norod, și împăciuirea limbilor. 

Starețul Gheorghe nu dă slobozire a cerceta taina 
lucrului minții decât celor puţini şi înclinați spre aceasta, 
după ce „își agonisesc cărți spre ajutor la meșteșugul ei”, 
și după ce și-au învins trăitul în trup. Și citează: „Că nu va 
locui Duhul lui Dumnezeu în oamenii aceștia, de vreme 
ce încă trup sunt și numai cele pământești caută” (Fc.6:3) 

Harul acestei bunătăți (adică al lucrării minţii) „nu 
multora s-a dat”, zice. Dar celor cărora li s-a dat, au primit 
„schimbarea” și „frumusețea cea dorită a firii dintâi”. 

Vasile de la Poiana Mărului 
şi rugăciunea „lucrătoare” 


O renaștere isihastă se petrece în secolul XVIII, când 
asceza carpatică este socotită mai vie chiar decât cea athonită 
(care rămânea îngrădită de dominaţia turcească). Și asceza 
rusească era în scădere în acel veac, sufocată de cârmuire, 
care interzicea pustnicia, iar pustnicii persecutați fugeau 
să caute în alte părți un spațiu ascetic. 

Moldova apare ca o insulă salvatoare. Aici au venit să 
se desăvârșească starețul Vasile și monahul Paisie. Ei au ve- 
nit din Ucraina, de foarte tineri, „să se lipească de sihaștrii 
români, să viețuiască împreună cu ei în singurătate și tăcere”. 


55 de ani de asceză 


Dintr-o viață de 75 ani, starețul Vasile a petrecut mai 
bine de 55 de ani în singurătatea Carpaţilor. A fost un 
fervent practician al „rugăciunii lui lisus”, la tinerețe. Și 
un dascăl de isihasm, la bătrânețe. 

În anul 1710, când s-a așezat la schitul Dălhăuţi, Vasile 
„cel Străin” este deja hotărât în rugăciune. Va rămâne aici 
20 de ani. În 1730, domnitorul Constantin Mavrocordat 

îl ajută să construiască schitul de la Poiana Mărului (lângă 
Râmnicu Sărat). Aici rămâne până la moartea sa, în 1767. 
Aceasta e toată biografia lui. Fără multe evenimente, ci 
doar cu marele eveniment sufletesc al rugăciunii. 


Apărarea metodei 


Starețul Vasile a ieșit numai de două ori din pustietate. 
O dată a călătorit la Athos, ca să-l tundă în monahism pe 
Paisie Velicikovski. 

Și o dată a călătorit la București, chemat de voievod, 
la o întâlnire cu capii bisericești, ca să risipească îndoielile 
formulate în legătură cu practica sa isihastă. 

La București, în fața patriarhilor, a răspuns la întrebări. 
A fost un fel de verificare. Căci orice personalitate proe- 
minentă naște suspiciunea că „reformează” ceva; sau naște 
invidii, și de aici acuzaţia că aduce elemente personale. 

Starețul Vasile și-a expus metoda și temeiurile; acestea 
au fost găsite corecte și fidele tradiției de aur, așa că a fost 
binecuvântat și s-a depus mărturie în fața sinodului, „ca 
nimeni să nu aibă îndoieli asupra învățăturii sale”. 

De altfel, suportul său doctrinar e dat de patru autori 
filocalici, „maeștrii” săi, pe care i-a tradus și i-a prefațat: 
Grigorie Sinaitul, Filotei Sinaitul, Isihie și Nil Sorski. 

Deși fidel tradiţiei isihaste și celor patru înaintași, 
prin experiența sa, se decantează o „taină personală” a căii 
urmate, astfel că vorbim de modelul starezului Vasile. 


Două faze ale meditaţiei creștine 


Importantă pentru practica isihastă cu laicii este dis- 
tincția pe care o face starețul Vasile între cele două faze ale 
rugăciunii minții: 

— rugăciunea lucrătoare; 

— rugăciunea văzătoare. 

Rugăciunea lucrătoare, sau „rugăciunea practică” este 
faza când repeți stihul isihast simplu, insistent, în vede- 
rea „adunării minţii”, și a tăcerii gândurilor. Faza aceasta 
se numește „concentrarea”. Fără să-ţi propui vreun scop 
iluminatoriu. Râvnitorul laic trebuie să se ţină în mod 
constant de această fază. 

Și, zice stareţul, să nu ne descurajăm că iluminarea 
deplină o va dobândi doar unul din 10 000 de practicanți. 

„Destul ne este nouă, păcătoşilor și neputincioșilor, 
să cunoaștem măcar urma liniştii mintii, care este rugă- 
ciunea cea lucrătoare a minții, cu care se izgonesc din inimă 
adăugirile vrăjmașului și gândurile cele rele, care este a 
călugărilor începători și pătimași”. 


Despătimirea: desfacerea atașărilor și 
rezolvarea nevrozelor 


Începătorul luptă cu cele trei mari obstacole: dorința, 
ura și ignoranța. Adică: jinduirea, ambiția și otrava gânduri- 
lor rele. Așa se exprimă părinţii deșertului. Tot ei vorbesc 
de obstacole precum: „duhul grăirii în deșert”, pălăvrăgeala 
în gând, grijile și amintirea durerii. 

Despătimirea presupune „cele trei lepădări”: de ego, 
de lucruri, de lume. Rugăciunea lui Efrem Sirul, repetată 
zilnic, este un bun instrument de despătimire. 

Starețul Vasile, el însuși se consideră „pătimaș”, el 
însuși spune că niciodată nu poți fi sigur de despătimire. 
El însuși spune că a rămas toată viața practician numai al 
rugăciunii „lucrătoare”. 

Restul este taină 


Pentru că starețul Vasile a vorbit atât de mult despre 
prima fază, ar trebui să n-o amintim pe a doua, care să ră- 
mână tainică. Despre ea n-ar trebui să se scrie, nici să se 
vorbească, ea rămânând să fie spusă numai la urechea disci- 
polului de către îndrumător. Mai ales în isihasmul cu laicii, 
informaţia îngăduită trebuie să rămână strict la „faza lucră- 
toare” (concentrarea), baza ascezei. De aceea, despre faza a 
doua vom spune foarte puţin, și parțial codificat, așa cum 
găsim și la părinții deșertului. 

Faza „văzătoare” a rugăciunii decurge din prima, când 
s-au produs condiţiile apariţiei ei. La faza „văzătoare” apar 
efecte speciale, apar „evenimente” psihice, iar cei „împăti- 
miţi”, adică cei labili emoțional, vor cădea pradă înșelării. 
Vor confunda halucinaţia cu clarviziunea, transa cu extazul, 
exaltarea cu iluminarea. 

S-au văzut asemenea confuzii. Cunoaștem chiar un bă- 
trân care s-a aciuat pe lângă o mănăstire și care are succes la 
o anumită populație periferică: halucinaţiile sale (în general 
negative) el le dă drept „vedenii” de dincolo. 


Starețul Vasile, în secolul XVIII, cerea evitarea fazei 
„văzătoare” așa cum Antonie cel Mare cerea ucenicilor să 
alunge îngerul dacă le apare la rugăciune. 

Reluăm afirmaţia starețului Vasile, când spunea despre 
el însuși că este nevrednic pentru rugăciunea „văzătoare” 
(isihia harismatică) și se ferea de ea, pentru că se știa încă 
„împătimit”. Dar mărturiile despre stareț arată că el dobân- 
dise rugăciunea „văzătoare”. După moarte, mormântul 
său s-a vădit făcător de minuni, aducător de vindecare. 

Paisie Velicikovski, 
un slav cu destin românesc 


Făgăduinţele pe viață 


Prejudecata despre avantajele ascetului ignorant se 
spulberă încă o dată prin evocarea lui Paisie de la Neamt. 

Paisie dă modelul sintezei perfecte între învățătură și 
exercițiul spiritual. 

Paisie (Petru pe numele primit la botez) s-a născut 
în 1722 la Poltava. Face studii academice la Kiev. Învață 
limbi străine: latină, greacă, poloneză, slavă veche, rusă și 
sârbă, și firește, limba română. 

NIi-l închipuiam mare și falnic la statură. Dar în „au- 
tobiografia” sa, el ne spune că era plăpând la trup, mic și 
slab, neputând face munci fizice. Dar puternic sufletește, 
cu multă voință. 

Când își propunea ceva, întărea prin făgăduință, și 
respecta cu fermitate. Și-a făgăduit, în tinereţe, să nu bea 
niciodată alcool, și a respectat toată viaţa. N-a băut nici 
măcar vin, deși, când era bolnav, i s-a recomandat puţin 
vin pentru întărire. 

La fel, în tinerețe, și-a propus să nu clevetească și să 
fie total discret, să nu judece pe nimeni, să nu osândească: 

„Doamne, dacă voi învinui vreodată pe cineva, chiar 
dacă îl văd păcătuind cu ochii mei, să se deschidă pământul 
și să mă înghită!” La sfârșit, constată: „Și, prin harul lui 
Hristos, am ținut această făgăduință toată viața mea!” 

Chiar când a condus obștea, el nu „denunța” pe gre- 
șitor, ci îi dădea îndreptare, individual, discret, demn, ca să 
încurajeze căința și ridicarea aceluia. 


Șapte ani de asceză dură 


Paisie vine în România la 21 de ani, la Trăisteni și Dăl- 
hăuți (lângă Râmnicu Sărat), schituri rânduite de Vasile 
de la Poiana Mărului. Este prima ucenicie a lui Paisie, și 
ea durează 3 ani. 

La 24 de ani, pleacă la Athos. Este a doua ucenicie 
intensă și durează 4 ani. 

La Athos, nu găsește îndrumător pe măsura exigen- 
telor sale. A căutat mereu un „bătrân”, știind că numai 
ascultarea te despătimește. Nu găsea. Dar Paisie deprinsese 
rugăciunea, își putea asuma o asceză solitară de anahoret. 
Mânca o dată pe zi, foarte puţin: câțiva pesmeți, apă cu 
puţin oţet. Ținea post negru de trei ori pe an. Bătea câteva 
sute de mătănii pe zi. Dormea foarte puţin, pe o scândură 
goală. Trăia în sărăcie extremă. Avea o stare lăuntrică de 
veşnică mulțumire. Mulţumea mereu lui Hristos că l-a 
învrednicit să imite întru totul sărăcia Lui. Repeta neîncetat 
Rugăciunea minţii. 

Avea și un program de studiu. Citea cărți de patristică. 
Traducea din grecește autorii Filocaliei. 

În acest timp, Paisie a stârnit invidia unor frați. A 
fost acuzat de erezie (!) de către un frate athonit, dar la 
judecata duhovnicului a fost găsit fără prihană. 

În anul 1750 vine la Athos starețul Vasile de la Poiana 
Mărului, maestrul căii de mijloc. El îi recomandă lui Paisie 
să renunţe la asceza anahoretică, să renunțe la singurăta- 
tea totală. La îndemnul părintelui Vasile, dar și pentru că 
rodul ascezei se împlinise, Paisie părăsește pustia și revine la 
viața de obște, organizând Schitul Sfântul Ilie, pe Athos, 
unde rămâne mulți ani. l 


Toată lumea poate practica isihasmul? 


Paisie vine la Dragomirna în 1763 și rămâne aici până 
la răpirea Bucovinei de către austrieci, în 1775. Apoi merge 
cu o parte din comunitatea sa la mănăstirea Secu și apoi la 
Neamţ, unde rămâne până la sfârșitul vieții (1794). 

Noutatea lui Paisie este că el cerea tuturor din comu- 
nitatea monahală să practice Oratio mentis. 

Știm că Oratio mentis este un exercițiu mistic, și mai 
ştim că mistica este o treaptă supremă. Nu poate s-o practice 
oricine. Chiar printre monahi, foarte puţini au chemare 
mistică. Numai un Paisie reușea să insufle tuturor elanul 
unei practici maximale. 

Comunitatea de la Neamţ, de exemplu, avea 1000 de 
călugări. Ei respectau următorul tipic: a) slujba la biserică, 
obligatorie pentru toți; b) studiul Scripturii și al Filocaliei: 
intensiv ca la școală; c) rugăciunea minţii: toată obștea, 
consecvent, cu supraveghere; apoi fiecare medita în chilia 
lui, căci contemplaţia isihastă este o practică personală, 
nu colectivă. 

Starețul Paisie, prin acest elan de a cere tuturor să 
practice isihasmul dă multe sugestii/repere pentru lucrarea 
aceasta în mediul laicilor. 

Dar, câtă vreme nu poți avea un îndrumător, durata 
concentrării isihaste trebuie să fie limitată. Părintele Iosif 
de la Văratec (sec. XIX), paisian ca orientare, recomanda 
laicilor doar 15 minute de repetare a celor 5 cuvinte, dimi- 
neața și seara: „Și zi așa numai un sfert de ceas, neîngre- 
unând mintea ta, fiindcă ești nou și începător.” 


Secundaritatea miracolului 


Paisie de la Neamț a considerat ca secundar faptul că 
putea face minuni: „Nu prin minuni se cunoaște sfințenia 
bărbaților cu adevărat sfinți”. 

Paisie avea darul clarviziunii, citea gândurile oame- 
nilor, avea darul vederii înainte. Unul din biografi, martor 
ocular, a văzut cum în rugăciune, fața sa primea o lumină 
deosebită, și ne gândim că va fi fiind acel efect de fosfores- 
cență al feţei care apare la unii asceţi. Ştia dinainte ceasul 
morții celor care veneau la el. A făcut vindecări. Dar, mai 
ales, a dat strălucire practicii isihaste. În Carpaţi, în 
secolul XVIII se constituie o adevărată școală mistică. 

Prin starețul Vasile, prin Paisie de la Neamţ, prin 
contemporanul acestuia, Gheorghe de la Cernica, centrul de 
greutate al isihasmului s-a mutat în Carpaţi. Pe atunci, 
asceții români dădeau lecții Principatelor din jur. Din 
scânteia mistică aprinsă în Carpaţi, prin discipolii lui Paisie 
și ai lui Gheorghe de la Cernica se relansează viața isi- 
hastă în vestite locuri, precum la mănăstirea Optina din 
Rusia sau la mănăstirea Sarov, care l-a dat pe desăvârșitul 
Serafim. 

„Rugul Aprins”: prima școală 
contemplativă românească 


Drama căilor paralele. Înţelepciunea religioasă și cea 
laică au evoluat, în secole, pe căi paralele și autonome; ele 
n-au conlucrat, dimpotrivă, s-au ignorat reciproc ori au 
polemizat. Alteori — așa cum se petrece azi — ele s-au privit 
cu trufie (din partea clerului) și indiferență sau mefiență 
(din partea cărturarilor). 

„Rugul Aprins” este primul grup remarcabil unde căi- 
le paralele... se ating: monahi și filosofi, clerici și mireni de 
seamă s-au întâlnit sub semnul înțelepciunii și al practicii 
spirituale. 

În istoria mântuirii, sunt două moduri sfințitoare: 

— modul lent: asceza; 

— modul abrupt, total: martiriul. 

„Rugul Aprins” a început prin asceză, prin practică 
contemplativă; și a strălucit prin mare prigonire. Cei mai 
însemnați membri ai grupului au fost arestați, chinuiti, 
distruși. Unii din membrii grupului au murit în închisori 
comuniste, sau au ieșit cu sănătatea ruinată. Dar mulți 
din ei au mărturisit că în temniță au practicat rugăciunea 

minţii, cu o ardoare pe care n-o cunoscuseră până atunci, 
şi au trăit acolo, pentru prima oară, clipe iluminatorii, până 
la extaz mistic. 


Tabăra contemplativă de la Cernăuţi 


Începuturile ascetice ale grupului urcă spre anul 1943. 

În 1943, vara, între 1-7 august, se organizează tabăra 
contemplativă de la Cernăuţi. De ce în Bucovina? Pentru 
un motiv moral și unul practic. Motivul moral: prestigiul de 
care se bucură Bucovina ca teren al unei puternice tradiţii 
religioase. Motivul practic: mitropolitul Tit Simedrea al 
Bucovinei a avut ideea unor tabere isihaste (numite „zile 
de priveghere”), și a oferit facilități pentru organizarea 
unui stagiu de vară. Perioada nu-i aleasă întâmplător, dacă 
ne gândim că la 6 August este o mare sărbătoare: Schim- 
barea la Faţă. Este celebrarea transfigurării prin mistică. 

Organizatorii acestei prime „tabere” sunt mitropolitul 
Bucovinei, Tit Simedrea, și doi monahi de la Antim, Părin- 
tele Daniil (Sandu Tudor) și Părintele Benedict Ghiuș. 
Interesant de notat că la această tabără de la Cernăuţi au 
participat și tânărul Constantin Noica, Anton Dumitriu, 
Al. Mironescu. 

Programul taberei de la Cernăuți cuprindea: liturghia, 
meditaţia personală, conferințe, dezbateri. Așadar, nu este 
o tabără exclusiv de experiență mistică. Rugăciunea cultică 
sau pastorală („rogatio”: venerare, laudă) alternează cu ru- 
găciunea mistică („oratio”: convorbire cu Dumnezeu). 

În tabăra de la Cernăuţi s-a născut ideea de a constitui 
o Asociaţie cu statut legal menită răspândirii Ortodoxiei, 
sub titlul Rugul aprins al Maicii Domnului. 

Tit Simedrea, ierarhul isihast 


Tit Simedrea a fost un om luminat, fascinând prin 
calmul tonic; a avut o influență necăutată, dar puternică, 
în veac. A fost omul din umbră care a impulsionat mișcarea 
iluminatorie „Rugul Aprins”. Sandu Tudor a mărturisit că 
Tit Simedrea a avut un rol metanoic în opțiunea sa religioasă. 
Unii au considerat că Sandu Tudor a fost „convertit” pe 
Athos, fapt în parte adevărat. Totuși, Sandu Tudor spune 
că, mai mult decât Athosul, l-a marcat răscolitor și decisiv 
Tit Simedrea; acesta l-a impulsionat în structurarea mișcării 
de la Antim. Aceeași mărturie despre influența marelui 
ierarh o face, după ani, Părintele Adrian Făgeţeanu, perso- 
nalitate de mare anvergură în mișcarea de la Antim. 

Deși a ajuns înalt ierarh, Tit Simedrea trăia simplu, 
ca un ascet. Era privit cu evlavie, nu pentru rang, ci pentru 
valoarea sa umană. 

Nu îngăduia să i se adreseze cineva cu formula oficială 
și pompoasă: „preasfințite”. Te întreba, blând și logic: 

— Dacă îmi spui mie preasfințit, cum îi mai spui lui 
Dumnezeu? 


„Era un om încercat și stoic, cu o liniște cumva fantas- 
tică, fără să se plângă vreodată de ceva!” spunea Antonie 
Plămădeală, care a fost hirotonit de el. 

Preotul Damian Bejan povestește un eveniment ini- 
țiatic pe care i l-a produs Tit Simedrea; îl învăţa tainic pe 
neofit cum să obţină unul din darurile de la Duhul Sfânt: 
predicarea, puterea de pătrundere în inima omului, harul 
de a vindeca bolnavi, harul scrisului. Pentru aceasta crea 
un moment psihologic special. 

Preotul Damian Bejan mărturisește că, urmând acel 
tainic prilej, a obținut harisma cerută, pe lângă harul preoţesc 
primit prin hierotonie. 

Tit Simedrea a fost un ierarh care a îmbinat cărturăria 
cu isihia. A scris cărți remarcabile; a făcut exerciții spiri- 
tuale. N-a avut ucenici din cei veșnic agățați de maestru ci 
oameni care au cunoscut iluminări spontane, persistente 
sau episodice, întretăindu-se cu el. 

Deși interiorizat și singuratic, a făcut multe călă- 
torii misionare pe glob, în Occident și-n Orient. A avut 
un rol în introducerea calendarului pe „stil nou” la noi. 
În anii prigoanei antievreiești, a salvat mulți evrei din 
Cernăuți. 

După ocuparea Cernăuţiului de către armata sovietică, 
Tit Simedrea s-a retras întâi la Suceava, apoi la Mănăstirea 
Cernica, această cupolă geodezică a misticii române. 

Aici a mai vieţuit mulți ani, cu discreţie, între cărți, 
canon și altar, aureolat de trăirea isihastă deplină. 

S-a mutat la Domnul la vârsta de 85 de ani, în 1971. 


Fazele „Rugului Aprins” 


Întâi, a avut o fază „pastorală”, în care predominau 
efervescența verbală, conferințele, expunerile, dezbaterile. 

Apoi, în faza a doua, se va accentua aspectul practic, 
inițiatic. „Rugăciunea inimii avea să fie rațiunea ultimă a 
acestui grup”, notează unul din membrii grupului, dr. N. 
Nicolau. 

Prin „iniţiatic” înțelegem: mutarea minţii de la veacul 
acesta spre „alt veac”. Este o mutație mentală, o schimbare 
de atitudine lăuntrică, un salt de la informazional la revelato- 
riu. Mutare de la simţuri la Duh. De la timpul subiectiv 

la perceperea acelui prezent continuu al meditației, pre- 
zentul liturgic!. 

Acest pas inițiatic se trece cu ajutorul unui mare în- 
drumător, al unui mare duhovnic, care îţi relevă cele două 
aspecte ale meditaţiei isihaste: aspectul exterior și aspectul 
interior: procedeul „oratio mentis” ca meșteșug având un 
„îndreptar”; dar și ca Taină a „convorbirii cu Dumnezeu 
după tăcerea gândurilor”. 

Părintele Daniil (Sandu Tudor) a impulsionat faza 
pastorală a grupului isihast. 

Faza initiatică a „Rugului Aprins” s-a cristalizat odată 
cu venirea călugărului Ivan Kulâghin, zis loan cel Străin. 

Acesta ajunge la noi odată cu armatele române în re- 
tragere de pe frontul rusesc. El se stabilește întâi la Cernica 
(în sept. 1945). Apoi el ia cunoștință de cenaclul de la 
Antim; participă. Constată că Sandu Tudor are o persona- 
litate puternică, dar simte că acesta are nevoie de văpaia 
iluminării, de accentuarea aspectului revelatoriu. „Acest om 
are nevoie de mine!” își zice. | 

loan cel Străin orientează grupul de la Antim spre 
aspectul iluminatoriu și mistic. Căci adevăratul isihasm 
așa este: iluminatoriu și mistic. Prin asta se deosebește el 
de cultul liturgic, cu care nu se confundă (așa cum presu- 
pun unii) ci se potențează. 


! Conceptul „iniţiatic” apare o singură dată în Noul Testament, la Sfântul Pavel, 
Filipeni 4:12; dar ca sugestie, apare abundent la Hristos, de exemplu: „Eu nu 
sunt din lume”. Acest concept comportă trei aspecte: a) Inițiatic înseamnă 
transmisie tainică de la maestru la ucenic. b) Înseamnă producerea muta- 
ției mentale de la timpul subiectiv la timpul continuu (prezentul liturgic sau 
cosmic, sau „alt veac”, cum zice Sfântul Vasile). c) Iniţiatic înseamnă trecerea 
de la cunoașterea informaţională la cea revelatorie. Isihasmul este inițiatic și 
mistic. El are și un aspect preparatoriu, „pastoral” sub care este îndeobște, și 
reducționist, predicat la noi. 

Ioan cel Străin avea și aura „trimisului”, avea și expe- 
riență lungă de duhovnic într-o vestită mănăstire (Optina); 
şi avea și prezența percutantă a celui ce-și rostește testa- 
mentul spiritual, presimțindu-și sfârșitul, martiriul. 


A doua tabără isihastă și stihia istoriei 


În vara lui 1947 are loc a doua ptabără” contemplativă, 
la mănăstirea Govora, tot între 1-7 August, sub semnul 
Schimbării la Faţă. 

În 1950, Părintele Daniil (Sandu Tudor) se află la schitul 
Crasna, unde vrea să întemeieze o „școală isihastă”. Daniil 
este arestat prima dată în 1950. Eliberat și arestat iarăși. 

În 1958 toți fruntașii „Rugului Aprins” au fost arestați, 
încarcerați. 

Prigoana se înăsprește cumplit. Comuniștii se temeau 
de mistică, în care presimţeau o forță teribilă care le scapă 
de sub control. Un exemplu despre cota de teroare: pentru 
simplul fapt că s-a spovedit o dată la Părintele Daniil, 
tânărul Dan Grigore Pistol a fost arestat și a făcut 4 ani 
de pușcărie! Vedem în aceasta și sălbăticie, dar și spaima 
comuniștilor în fața unei mișcări care a polarizat energiile 
spirituale ale vremii. Voiau să smulgă mistica nu numai 
din programa școlară, dar și din capul asceților. Dictatura 
a simțit că experiența mistică e o mare generatoare de 
putere în veac și dincolo de veac. 


Postumitatea grupului isihast 


Imaginea grupului „Rugul Aprins” apare modificată de 
posteritatea sa. Pe timpul constituirii sale, cei care-l frec- 
ventau erau tineri, mulți dintre ei aveau să-și contureze 

personalitatea mult mai târziu, după consumarea „timpului 
Rugului Aprins” (cum sună titlul unei cărți excepţionale de 
Andrei Scrima). Sporind personalitatea fiecăruia dintre 
foştii aderenți, sporea și imaginea grupului de altădată. 
Dar este valabilă și reciproca: fiecare din ei a primit referin- 
ţa de blazon patristic (mai pretențios decât cel patrician) 
prin apartenența sau simpla incidență la evenimentul ascetic 
numit „Rugul Aprins”. 

Tabloul „Rugului Aprins” va trebui să fie completat, 
de noi sau de altcineva, cu alte profiluri de mare anver- 
gură: Părintele Benedict Ghiuș, arhim. Sofian Boghiu, 
arhim. Roman Braga, arhim. Petroniu Tanase, scriitorul 
Vasile Voiculescu, poetul Ion Barbu, și Ștefan Todirașcu, 
cugetător de elită, autor al unei „Tâlcuiri a Evangheliei 
după loan”. 

Dar și Olga Greceanu, singura femeie, după câte știm, 
care a atins un stadiu mistic, dintre toate cele care au par- 
ticipat la „Rugul Aprins”. Ea a predicat de la amvon în 
biserici, a pictat biserici alături de arhim. Sofian Boghiu, a 
scris un „Dicţionar creștin” în opt volume. A fost văzătoare 
cu ochii minții. 

Revelarea Sbornicului 


Când loan cel Străin a adus SZornicu/ în cercul „Rugul 
Aprins”, a produs senzaţie. 

Sbornicul este o culegere de texte filocalice vechi și 
noi: este o Filocalie adăugită, adusă la zi, îmbogățită mai 
ales cu texte din mistici ruși și moldoveni din veacurile 
XVIII — XIX. 

Părintele Roman Braga, în amintirile sale despre „Ru- 
gul Aprins”, evocă venirea părintelui Ioan cel Străin (Ivan 
Kulâghin) la mănăstirea Antim, în 1945, toamna. Zice: 

„El a văzut că noi bâjbâim ceva, căutam ceva, dar nu 
știam nici unde, nici cum.” 

Părintele Roman Braga vorbește aici cu modestie. 
Este drept că Sandu Tudor (părintele Daniil) demarase 
programul cercului filocalic prin conferințe, prin dezbateri; 
era faza pastorală sau catihetică a „Rugului Aprins”. As- 
pectul practic fiind lăsat la inspirație personală și, evident, 
simțindu-se lipsa unui îndrumător de anvergură. 

Ioan cel Străin (Ivan Kulâghin) venea cu experiența 
sa maximală de la mănăstirea Optina, și venea cu propria sa 
vocaţie mistică. El a imprimat un caracter inițiatic acestui 
cerc. El spunea deslușit că isihasmul nu este expozitiv, nu 

este teoretic, nu se învaţă la seminar; ci este inițiatic, se 
primește de la un maestru spiritual, se practică stăruitor 
până la acea schimbare lăuntrică — mutarea minții în lu- 
mina taborică. 

Ioan cel Străin a introdus ritualul hierotosiei, adică al 
confirmării ucenicului. El a confirmat 12 practicieni-uce- 
nici. Pe trei dintre aceștia i-am cunoscut. loan cel Străin 
vorbea ca unul care ţine de o tradiţie mare, din lanţul de 
aur al transmiterii isihaste, de la Optina. EI a adus la noi 
Sbornicul dar şi cartea Pelerinul rus. Pentru transmitere, se 
servea de un interpret basarabean, Leontie Calmâcu. În 
ianuarie 1947, și părintele loan, şi ucenicul Leontie aveau 
să fie arestați și să sfârșească martiri. loan cel Străin a fost 
întemnițat la Odesa iar Leonte a fost deportat în Siberia. 

Entuziasmul stârnit de SZornicu/ şi de Pelerinul rus, 
şi influența părintelui loan au fost atât de remarcabile, 
încât i-au făcut pe unii istorici să vorbească, mai târziu, 
de caracterul slavizant al „Rugului Aprins”. Dar ceea ce 
a adus loan nu este propriu zis un spirit slav (căci evlavia 
nici nu are etnie!), ci a adus un adevăr patristic de seamă: 
că isihasmul este inițiatic, nu teoretic: nu se învață din 
cărți, nici la facultatea de teologie; el se primeşte de la un 
maestru spiritual, el presupune o relație directă îndrumător- 
ucenic. Și presupune o mutație mentală. 

Este drept că loan punea în fața practicienilor şi mo- 
dele slave puternice, ca Teofan Zăvorâtul sau Serafim din 
Sarov. Dar mai ales, el punea în față exigenţele unei practici 
maximale. 


Sbornicul începe să fie cunoscut și folosit de către cei 
ce voiesc să practice. : 

Sbornicul a fost editat în 1936, la mănăstirea Valaam. 
Este alcătuit de egumenul Hariton. 

Titlul dat de egumenul Hariton este: „Lucrarea minţii. 
Despre rugăciunea lui lisus. Culegere de învățături ale Sf. 
Părinți și nevoitorilor cunoscuți.” 

Culegerea extrage mai întâi texte din Filocalia clasică, din 
care sunt antologaţi circa 15 autori din secolele IV-XIV. 
La aceștia se adaugă circa 10 autori ruși și moldoveni din 
ultimele trei secole, XVII-XX. 

Un spațiu vast este acordat lui Paisie de la Neamţ 
(Velicikovski). Spaţii ample sunt rezervate misticilor ruși, 
precum: Serafim din Sarov, Ignatie Briancianinov. 

Mai sunt incluse scrisori către ucenici ale stareților 
de la Optina și de la Valaam, povățuitori în lucrarea rugă- 
ciunii inimii. 

Ediția românească a Sbornicului, publicată după 1990, 
include și „Scrisoarea testament” a lui loan cel Străin 
către ucenicii săi români, scrisoare elaborată în 1946, în 
penultimul an al vieții sale pământene. 


Un popor isihast 


În cartea sa Tradiție şi libertate în spiritualitatea orto- 
doxă (1983), dr. Antonie Plămădeală observă că părintele 
Ivan Kulâghin, deși a avut audiență printre câțiva monahi 
intelectuali, nu a reușit să reimplanteze modelul paisian, 
nici să creeze o tradiţie. „Foştii săi admiratori s-au înscris 
încetul cu încetul în tradiția românească, autohtonă”, zice 
Antonie Plămădeală. Stilul românesc este dat de „un isihasm 
practic, nu maxim, nu arid.” 

Recent, într-o călătorie - pelerinaj în România, arhim. 
Efrem din Vatopedu observă, chiar la timpul prezent, o 


170 


tendință contemplativă la români, ceva ce ţine de firea 
etniei. Fi zice: 

„Poporul român este din fire un popor mistic. Românul 
este, prin caracter, pentru viața lăuntrică. Poporul român 
este un popor isihast.” (Cuvânt din Sfântul Munte, 2001). 

Oricât de măgulitoare ar fi această constatare din 
partea unui egumen grec, știm că prețioasele trăsături 
native sau etnice vor zămisli flori mistice numai prin lu- 
crare, stăruință, har. Același egumen grec Efrem, la o altă 
vizită în România, dădea cu noi de pământ, vorbind de 
lenevirea ascezei române. Evident, în ambele dăți, dânsul 
a exagerat... 

Un isihast „zăvorât”: 
Părintele Calinic Cărăvan 


Urcușul ascetic și extazul 


Părintele Calinic Cărăvan s-a născut în 20 iunie 1906. 

Intră la 19 ani în mănăstire, la Frăsinei. Rămâne aici 
5 ani. Evoca Mănăstirea Frăsinei ca locul formării sale în 
monahism. Frăsinei este o mănăstire cu ritmuri athonite, 
austere. Acolo a putut deprinde bine călugăria. Se fericea 
că a ucenicit acolo. 

În 1930 a venit la Lainici, împreună cu alți monahi 
din Frăsinei. Lainici era doar un schit; curând acesta devine 
mănăstire cu rânduială severă. În 1935, Părintele Calinic 
a fost hirotonit preot, iar în 1937 a devenit duhovnic. 

Avea mereu o dorință vie să dobândească rugăciunea 
inimii. A aflat despre aceasta de la Părintele Porfirie Bucu- 
rescu, la Frăsinei. Citea și cărți despre Rugăciunea minții 
în inimă, Filocalia, Patericul. Dar voia mai mult. 

Ajutorul a venit deodată: a avut ocazia să-l cunoas- 
că pe acel misterios călugăr prigonit, ajuns din Rusia în 
București: Ivan Kulâghin. Acesta și-a spus Ivan Strannik, 

loan cel Străin. Era „străinul”, nu atât pentru că venea 
din altă țară, cât amintind simbolul lepădării lumescului, 
făcându-se vrednic de xenizeia: străinia, pe acest pământ 
unde suntem oaspeți și trecători... 

Întâlnirea părintelui Calinic cu loan cel Străin, la 
Cernica, a fost roditoare. A primit șocul inițiatic, cunoaș- 
terea revelatorie; a primit elanul spre lucrarea mistică. 
Aceasta a fost în 1946. 


Între 1952-1974, Părintele Calinic Cărăvan este stareţ. 
În răstimpuri, scapă de grijile stăreției (care „răspândesc 
mintea”!) și face retrageri de rugăciune. 

Într-un an, s-a retras într-o colibă singuratică la un 
metoc al mănăstirii, lângă Târgu Jiu. S-a închis acolo, hotărât 
să nu iasă până nu va afla dulceața divină a îsi/iei. A stat 
făcând post și făcând neîncetat rugăciunea minții, ziua și 
noaptea. După trei zile de asemenea lucrare, el cunoaşte 
extazul mistic. L-a cuprins o bucurie imensă; stătea întins 
la pământ şi-i venea să se zvârcolească de bucurie, copleșit 
de lacrimi. Puţini asceți români au cunoscut extazul mistic. 

L-am întrebat pe Părintele Calinic: 

„Aţi mai avut trăiri de asemenea intensitate, după 
aceasta? Starea dobândită atunci s-a fixat, sau era trecătoare?” 

A răspuns că asemenea stări s-au repetat de câteva 
ori, cu trăire arzătoare, dar parcă nu la înălțimea și durata 
primei dăți. 


Secretul rugăciunii neîncetate 


În zilele de 2-6 august 1989, sub semnul Schimbări la 
Faţă, am făcut o retragere liniștitoare la Mănăstirea Lainici. 
Voiam să fiu în preajma părintelui Calinic Cărăvan. 

Reactualizez acum chipul său: un bătrân cu barbă albă, 
mic de statură. Cu ochii plecați spre pământ. Cu gesturi 
încete. Cu aspect modest, fără nimic spectaculos. La prima 
vedere, nu ai fi zis că aveai în față un uriaș al rugăciunii. Dar 
treptat, liniștea de dinspre el te cuprindea ca un balsam. Nu 
era genul frapant-hipnotic, ci genul mângâietor. 

Băteam la ușa chiliei sale la ora 9.30. Până atunci el își 
făcea rugăciunea. Îmi deschidea. Intram, mă așezam. Tăcere 
lungă. 

Întrebam, continuând discuţia începută în ajun: 

„Există un secret al rugăciunii neîntrerupte?” 

„Există. Secretul este să ai o dorință de Dumnezeu 
dinlăuntru. Dacă ai această dorință, ai totul: bucuria de a 
te ruga, puterea de a te ruga. Dar trebuie să existe această 
sete de Dumnezeu. Să fie dorul de Dumnezeu. Dor mare. 
Acolo în tine. Să se aprindă dorul. Și când se aprinde dorul, 
arzi de dor”. 

După o lungă tăcere, el continua: 

„M-am întrebat: Ei, Sfinţii Părinţi, cum puteau? Ei 
cum puteau, și eu nu? Și am încercat. Și atunci am reușit! Și 
atunci am simțit dorinţa de Dumnezeu. Dorul de Dum- 
nezeu se aprinde după rugăciune”. 

„Cum se întreţine ardoarea aceasta, să nu se stingă?” 

„Prin nevoinţă. Multă nevoinţă. Și nevoinţa trebuie 
împărțită. Tot timpul, ziua și noaptea. Numai Doamne Iisuse 
am zis. Atât. Fără lecturi. Când oboseam în picioare, stam 
pe scăunel. Dacă oboseam pe scăunel, făceam închină- 
ciuni, mătănii. Schimbarea poziţiei — pentru alungarea 
monotoniei, a aţipelei. Mai mult în picioare. Alternând 
cu închinăciuni. Pentru solicitarea trupului, evitarea stării 
auto-hipnotice, pentru trezie.” 

„Cu ochii deschişi sau închiși?” 

„Cu ochii deschişi. Totdeauna”. 

„Sincronizaţi rugăciunea minţii cu respirația, cum 
zic unii părinți? Adică inspirație la „Doamne Iisuse Hris- 
toase” și expirație la „miluiește-mă”? 

„Nu. Eu nu ţin cont de respiraţie. Respir cum îmi vine. 
Dorul acesta spre Dumnezeu ne duce spre El. Și mereu mă 
gândeam: Ce-i determina pe acei pustnici de altădată să 
se ascundă în crăpăturile stâncilor, și să se roage acolo? 
Cum erau în stare?” 

Părintele Calinic Cărăvan credea că veacul nostru 
este sărac în spirite mari. Că nu mai există oameni mari în 
credința lor. „Ce aţi venit la mine? Un păcătos!” se smerea. 


Lucrul și sublucrul 


La ora 0,30 începea miezonoptica. Mica biserică era 
plină ochi. Venea multă lume la slujbele de noapte. Însufleți- 
re mare, participare inimoasă. Mult tineret. Orele treceau 
cu bucurie. 

Dimineaţa, eram iarăși la chilia părintelui Calinic. 
Continuam convorbirea despre Rugăciunea lui lisus. 

— Părinte, aţi spus că ne înnoim numai „dacă punem 
lucrul nostru mai presus de sublucru”. Ce este sublucrul? 

— Sunt grijile pentru agoniseală. Grijile cele multe din 
lume. Iar lucrul este rugăciunea, curăţenia, citirea unor cărți 
sfinte, dragostea pentru ceilalți. 

— Slujirea semenului, munca dezinteresată, ofranda? 

— Așa. 

— Orientalii spun: acţiune și non-acţiune. Sunt niște 
chei filosofice, la ei. Non-acţiunea este munca dezinteresată, 
fără lăcomie de câștig, slujirea. Și ei gândesc astfel. 

— Pentru noi, este limpede așa cum spune la Pateric: 
lucrul, adică nevoinţele sufletești; și sublucrul adică grija 
de multe, agoniseala celor materiale. 

Pe vremea aceea, eram îndemnat să fac comparații 
între Orient și Occident. Dar comparaţiile sunt pentru 
teoreticienii culturii, nu pentru practicieni. 

Cineva mă îmbia astfel: „Tu ai umblat prin lume și ai 
cunoscut, trebuie să scrii un studiu comparativ între ei și 
noi, să vedem cum stă problema!” 

I-am răspuns: „Problema stă așa: Ora er labora. Adică 
roagă-te și lucrează”. 

Atunci, în august 1989, în prezilele Schimbării la 
Faţă, Părintele Calinic Cărăvan mi-a spus încă o dată, ca 
și testamentar: 

„Secretul este să dobândești înlăuntrul tău dorul de 
Dumnezeu. Dorinţa mare de El. Numai asta îţi ţine ardoa- 
rea către lumină. Numai asta: dorința și trebuinţa de El. 
Aprinde vâltoare mare înăuntru.” 

Apoi a sunat pentru masă. M-a îndemnat foarte blând: 

„Mergi la trapeză, mergi și mănâncă ceva la noi”. 

Am răspuns că nu simt nevoia și că aș dori să rămân 
aici, în chilie. 

Dânsul nu mergea la masă. Postea mult, fără efort, ci 
simplu, nu avea trebuințe. 

În noaptea următoare, am avut o stare de trezie cu 
totul clară, de care îmi amintesc și acum. 


Ispita vorbirii frumoase 


Peste ani, vorbeam cu părintele Vasile, evoca, zicea: 
— Așa de tăcut era Părintele Calinic, că noi nu-l 
cunoșteam, dar pe Athos se știa de dânsul. A fost mai 


176 


mare decât am știut noi. Nu avea darul cuvântului, dar 
era trăitor intens. El nu-ţi explica, numai din liniștea lui 
puteai lua abundent, din bogăţia lui. 

— Dacă te învredniceai. 

— Da, așa. L-a ferit Dumnezeu de darul grăirii fru- 
moase, ca să nu se slăvească! Îşi urma calea, nestingherind 
pe nimeni. 

— A avut ucenici în mănăstire? întreb. 

— A avut un ucenic care lucra cu ardoare: călugărul 
loan Neamţu, un tânăr prigonit de securitate, un tânăr 
revoltat. Mare postitor: a făcut legământ să nu mănânce 
decât verdeţuri, 18 ani n-a mâncat decât verdeţuri. Și 
spunea mereu rugăciunea. Dar îl urmăreau, era mereu 
hărțuit, îi stricau taina, ei ne amenințau și pe noi, și el, 
călugărul loan, se stârnea. S-a îmbolnăvit și a murit tânăr, 
la 43 de ani, în 1994. Părintele Calinic Cărăvan a mai 
avut câțiva ucenici neștiuți. Unii sunt în lume, mireni care 
au primit de la dânsul binecuvântare pentru rugăciunea 
inimii. Numai Dumnezeu știe câți sunt. 

Apoi spune: 

— Fără isihasm suntem seci. Facem teologie, facem 
slujbe, dar fără isihasm am fi seci. Când ne plângeam de 
slăbirea noastră, Părintele loan Păcătosul (fost stareţ) ne 
tot repeta: «Pentru că nu vă rugați!» Așa nu mai suntem 
ca rugătorii mari, nu mai există isihaștii de altădată! 

Isihasmul ar trebui să fie prima noastră strădanie. 
Nu poţi trăi continuu în Dumnezeu decât prin isihasm. 
Aceasta-i veriga om-Dumnezeu. Altfel, lipsește continu- 
itatea om- Dumnezeu. 

Cuvânt despre Rugăciune 
al părintelui Cleopa 


Părintele Cleopa vorbea despre Rugăciunea lui Iisus 
și din practică, și din modelele filocalice, memorate fidel. 
Era una din temele sale predilecte. 

Am trei înregistrări ale „Cuvântului despre rugăciu- 
ne”, făcute la date diferite: două înregistrări pe casete audio 
și una de mână. Toate sunt asemănătoare în conținut, și 
totuși fiecare are ceva nou, mici punctări, diferențe de ima- 
gistică. Părintele expunea liber și noutatea țâșnea lesne, la 
tot pasul! | 

Era căutat de râvnitorii de isihia. Ne zicea: „Au venit 
aici zilele trecute Părintele Irineu al Greciei, cu zece stareți 
și zece stareţe și douăzeci de greci. Și m-au pus să vorbesc 
despre cele nouă trepte ale rugăciunii. Le-am vorbit, le-am 
arătat”. 

Părintele Cleopa a dobândit rugăciunea inimii în anii 
'50, în singurătate totală. A stat 10 ani la pustie, în munți. 
Fra hărțuit de comuniști, urmărit, căutat. Avea interdicția 
de a predica. Se ascundea și în niște case „care aveau în- 
căperi cu perete dublu”, la Poiana Largului, la Pipirig. Se 
ascundea și-n pădure. 

„Nu ştia nimeni de mine, decât un pădurar, Dumbravă”. 

„Ce făceaţi toată ziua?” 

„Mă rugam, scriam. Am scris cărți pe rădăcini de 
brazi... Multe pagini din volumul Urcus spre înviere sunt 
scrise pe rădăcini de brazi. Multă liniște am avut acolo!”. 


larmarocul minţii 


„Rugăciunea minţii” este jumătate de rugăciune! 
Numai jumătate! zice părintele Cleopa. Unul făcea ru- 
găciunea minții și s-a supărat pe ăla, potrivnicul. Îi zice: 
„Dă-te jos, mă, de-acolo! Că-i mare iarmarocul!”... La 
rugăciunea minții, încă e mare iarmarocul! E pasăre 
c-o aripă — rugăciunea minții! 

Poţi zbura cu o singură aripă?... Este jumătate din 
rugăciune. Trebuie să pogori mintea în inimă. 

Când ai pogorât mintea în inimă, când mintea po- 
goară în inimă, întâlnește două vămi. 

Prima este vama imaginaţiei. Să nu se oprească mintea 
la închipuire! Cu Dumnezeu nu mă pot închipui, nici 
heruvimii, nici serafimii. Să treacă precum fulgerul! 

A doua este vama raţiunii, la poarta inimii. La poarta 
inimii! Aici o atacă prin minte dracii numiți „arhiconi 
teologi” care știu scriptura pe de rost. Da. Că n-o atacă cu 
lucruri rele! Îi dă raţiunii de lucru. Numai ce vezi că stă la 
rugăciune și că îi iese în minte, îi apare în minte: „Munţii 
au săltat ca berbecii. Și dealurile ca mieii...” 

„De unde e asta? își zice, ce-or fi munţii? ce-or fi 
dealurile? cum saltă?” După Sfântul Grigorie Palamas, 
munții înseamnă cei îndumnezeiţi, cei sub lucrarea Du- 
hului Sfânt. Mai mari decât cei de pe treapta a doua a 


179 


urcușului duhovnicesc! Că urcușul are trei trepte duhov- 
nicești: Făptuirea morală; contemplarea naturală în duh; 
îndumnezeirea. 
Da! Iacă munții: „Oameni îndumnezeiţi”. Dar dealuri- 
le? „Oameni de pe treapta a doua a urcușului duhovnicesc”. 
Oare cei îndumnezeiți („munţii”) au săltările Duhului 
mai mari decât cei de pe treapta a doua („dealurile”)? 


Atacul „dracilor psihologi” 


Deci mintea, când pogoară în inimă, o atacă dracii 
psihologici. Și nu-i dau gânduri rele, îi dau rațiuni dum- 
nezeiești. Numai ce auzi: 

„Lipsit-au de la mâncare oile, că nu văd boi lângă iesle.” 
Care iesle? Biserica. Care oi? Biserica ascultătoare. Care 
boi? Biserica povăţuitoare. „Lipsit-au de la mâncare oile, 
că nu văd boi lângă iesle”. Ce zice? Când n-or fi predica- 
tori buni în biserică, preoți vrednici, lipsește poporul de la 
mâncare, de la predică. 

Așa gândește el. Şi el stă, și încă-i mai dă dracu 
mândrie: „Măi, bine înţeleg eu lucrurile astea. Că eu mă 
rog acuma”. Nu se roagă, el teologhisește. 

Ioan Gură de Aur zice: „Nu teologhisi, trebuie să ai gri- 
jă să cobori mintea în inimă, cu o singură rațiune: Doamne 
Iisuse Hristoase, Fiul lui Dumnezeu, miluiește-mă pe mine 
păcătosul'. Să dai la o parte orice gândire când ajungi la 
poarta inimii. 


Cuiul de foc 


Când s-a lăsat mintea în inimă, care-i semnul că s-a 
unit mintea cu inima? întreb. 

Apare un cui de foc! zice. Uite aici! Un cui de foc. 
Se-ncălzește inima tare, împrejur, pieptul, umerii, coloana 
vertebrală, tot corpul se-ncălzește ca focul. Se-nalţă-n 
inimă o dulceaţă dumnezeiască, pe care n-o poţi exprima 
prin cuvânt. Ce-i aici? S-a unit mintea cu inima. Mireasa 
cu mirele Hristos. Zice: V-am logodit pe voi, mireasa cu 
mirele. S-a întâlnit în partea cuvântătoare sunetul nostru 
cu mirele Hristos. Și atunci simţi o dulceaţă mare și-o 
căldură negrăită. 

Căldura... Asudă corpul grozav, și când încep ochii 
a vărsa lacrimi... Eram în pădure... a venit un bătrân... și 
ne-am coborât cu mintea în inimă două ore și zece minute... 
În două ore şi zece minute... n-am avut la mine decât trei 
batiste. Le-am stors de trei ori de lacrimi, atâtea lacrimi 
am vărsat. Semn că s-a-ntâlnit mintea cu inima, și Hris- 
tos cu rugăciunea. Asta-i rugăciunea cea curată, care-i cu 
lacrimi din adâncul inimii. 

— Ați mai trăit asemenea înălțare? Alte dăți? 

— Eu n-am voie să spun. Că Sfinţii Părinţi nu poves- 
teau asta. Nu-i voie să spui. Dacă se-ntâmplă să spui, zici 
așa: „Știu pe un om oarecare, care s-a înălțat până la al 
treilea cer... Nu am fost eu acela.” N-ai voie să povestești. 
Asta e nebuneală... Mi-o spus alții! Și mi-o spus că după 
cât o fost mintea în inimă atâtea bucurii dumnezeiești 
și-atâtea gânduri că aproape o lună de zile piciorul inimii 
lui nu s-o mai clintit din lumea asta, ...numai de rai, de 
rai, numai contemplații dumnezeiești și curăţire cu atâtea 
lacrimi. 

Dar la această rugăciune a inimii, rugăciunea cea curată, 
ajunge unul din 10 000, din cei care se silesc! zic Sfinții 
Părinți. Din cei care se silesc, unul la 10 000... 

Treptele înalte 


Mai sus de rugăciunea inimii este rugăciunea de sine 
lucrătoare. Așa spune în Cântarea cântărilor. „Eu dorm și 
inima mea se roagă”. 

Când ajunge omul în starea aceasta, n-o are numai 
un ceas sau două, rugăciunea. Ci totdeauna. 

El doarme, iar inima lui se roagă lui Dumnezeu. Asta-i 
mai înaltă ca rugăciunea inimii. 

Şi este alta, mai înaltă: rugăciunea văzăroare. Eu stau 
aici, și văd ce se-ntâmplă în Sfântul Munte, în Ierusalim... 
Așa era Antonie cel Mare. El stătea de vorbă cu călugării 
și odată zice: „Fratele nostru Amun, de la Muntele Nitriei, 
a murit.” Asta-i în rugăciunea văzătoare, când omul stă 
aici și poate să vadă în toată lumea. Asta e faza a opta a 
rugăciunii. 

A noua e rugăciunea contemplativă... S-a ridicat Pavel 
la cer. Asta-i răpirea minții către Dumnezeu. De multe ori 
cu tot cu trup. 

Acestea-s cele nouă trepte ale rugăciunii așa, pe scurt. 
Noi să ne mulțumim să ne rugăm cum putem; dar să fie 
rugăciune cu lacrimi! 


Rugăciunea te învaţă rugăciunea 


I-am vorbit părintelui Cleopa despre Cercul de practică 
isibastă din Bucureşti. Studiul tradiției patristice. Intro- 
ducere în „meșteșugul și taina liniștii”. 

— Rugăciunea inimii se poate face și-n grupuri! spune 
părintele Cleopa. Dar în grupurile mari nu este suficientă 
liniște pentru concentrare. Numai când omul e în liniște, 
poate să se concentreze cu atenţie la rugăciune. 

I-am răspuns : Firește, rugăciunea isihastă este perso- 
nală, individuală, se face numai în singurătate. În grupuri, 
omul poate doar să Zeprindă rugăciunea, sub îndrumare. 

Părintele Cleopa spune: 

— Dar să nu fie teorie. Că mai mult este teorie... Practica! 
Să fie practică! Și nu practicați cu [exerciții de] respirație! 
Spuneţi Rugăciunea inimii ca oricare rugăciune, ca Tatăl 
nostru. Rugăciunea te va învăța rugăciunea. 


Memento mori 

Sfârşit de toamnă senină, însorită, 1995. Părintele 
Cleopa a venit în șopron, între lemne tăiate. Șopronul nu 
are porţi: se deschide direct spre soare. Imagine rustică 
liniștită. Bătrânul are faţa luminată de liniște. 

Zice: Stau aici, la aer. Doctorul mi-a zis să stau la aer. 
Mi-a zis să vorbesc numai o oră pe zi şi să stau la aer... Am 
avut patru operaţii. Am 84 de ani. Fraţii mei, călugări și ei, 
dormeau în sicrie, 3 ore pe noapte... 

Teribilă această imagine: monahii dormind noaptea 
în sicrie, trăind amintirea morții, trăind adevărul efeme- 
rului pământesc. 

Părintele Cleopa zice: 

„Aici, pe lume, este doar locul de trecere. Nu suntem veniţi 
să stăm aici”. 


Înţelesuri. Cât mai stăm aici, ni-l facem frumos, locul 
de trecere, ni-l luminăm. Și ne luminăm. Sporirea ființei. 
Înmulțirea harului. Modul cel mai bun de folosit timpul 
până la trecere. Asta știm. În rest, ce este mai departe, și 
Voia finală, nu știm. Ecleziastul a răspuns astfel: „Cei vii 
ştiu că vor muri. Morţii nu știu nimic.” Așadar alegem 
modul bun de folosire a vremii, în acest loc de trecere. 

Aseară am fost la întâlnirea părintelui Cleopa cu 
mulțimea de credincioși. Sala era plină ochi. Public de 
toate vârstele. Predominau femeile, care rămân totuși 
garantul bunătăţii, azi. Și oameni de prin sate. Dar și 
pelerini orășeni, veniți să se închine la mănăstire dar mai 
ales să-l asculte pe Părintele Cleopa. Oamenii stăteau pe 
bănci, înghesuiți, alții în picioare. Mitropolitul Antonie 
Plămădeală scria: „Mănăstirea Sihăstria este un fel de 
universitate populară în aer liber: este locul unde cei care 
vin își pot reînnoi viața”. 

Părintele Cleopa spunea pilde şi parabole. 

„Mai rezistați?” întreba părintele. „Pe cea cu împără- 
teasa o știți?” — Toţi răspundeau: „Rezistăm, părinte, ne 
umpleți de daruri!” Unii au mai auzit aceste parabole, dar 
le-ar tot asculta, sunt ca un oxigen al sufletului. 

Are darul zicerii frumoase. Dramatizează povestea. 
Intimizează faptul biblic. Îmbracă personajele biblice în 
catrință și ițari, ca lumea să le simtă rude şi consăteni. 
Părintele are duh de scriitor moldav. Este un Ion Creangă 
filocalic. Scenariile biblice sunt aduse aici, în pridvor, ac- 
tualizate. Dumnezeu i se adresează lui Adam cu strigarea: 

Set » 

Evocarea are farmec și, mai ales, viață și culoare. As- 
cultătorii sunt captaţi, întineriți. Așa cum erau captați 
junimiștii ieşeni de vorbirile lui Ion Creangă. 


În linişte, la rai 

Părintele Cleopa s-a mutat la Domnul la 1 decembrie 
1998. Se spune că atunci când moare un om sporit, el face 
bucurie în biserica cerească. El se adaugă la cetele celor cu 
viață sfințită. 

L-am cunoscut pe Părintele Cleopa la vârsta bunătății 
sale reale. Unii mi-au spus că, în tinereţe, avea atitudini 
fundamentaliste, intoleranță și vehemență. Apoi, în anii 
prigoanei, a practicat rugăciunea inimii, a avut extazul, 
răpirea, care i-au înălțat mintea și s-a domolit vehemența 
cea plăcută monofrenilor religiei... Iluminarea bate poli- 
ticul, bate teribilul... 

Părintele Cleopa a avut mereu o energie a rostirii și a 
mărturisiri; înfierbântările sale erau pedagogice, iar sme- 
renia sa îi dădea o candoare de copil. Zicea: 

„Un putregai, asta sunt. Sunt Moș Putregai... Uite, 
ăștia au venit să mă fotografieze. Staţi, măăă, nu fotografiați, 
că nu aveţi ce! Un putregai!” 

Am rămas în minte cu imaginea sa din șopronul fără 
uși, în care intra abundent soarele. Și Părintele Cleopa avea 
un pieptar din piele de oaie deasupra hainei monahale. 
Avea un aer familiar, de înțelept al pământului. 

Sărut mâna, părinte! am zis la plecare. 

Să ne întâlnim în rai! a răspuns. 

Părintele Petroniu: 
alte căi de desăvârşire 


Suntem pe Sf. Munte Athos, la schitul românesc 
Prodromu. Este după pavecerniță. O seară minunată de 
iunie. Suntem în curtea schitului, sub un chiparos neclintit 
și drept, sugerând și el biruința liniștii. Este o liniște densă, 
o liniște care pătrunde în chilii, în trup, în suflet, ne învăluie 
cu dulceaţă. 

Cu părintele ieromonah Petroniu Tănase. El este stare- 
tul obștii de la Prodromu. El menține ferm și iscusit acea 
sobrietate (nepsis) bine lucrătoare, la schitul Prodromu, 
posibil axis în monahismul românesc. 

Părintele Petroniu prețuiește tradiția cernicană, în 
care găsește un model românesc de isihia și înțelepciune. 

Zice: 

„S-a făcut mult caz că Paisie de la Neamţ a reînnoit 
viața monahală la noi. Dar iată, în Descriptio Moldaviae 
scrie că erau la noi 400 de mănăstiri şi schituri! Asta nu-i de 
ici-colo, atâția călugări câți erau în acele mănăstiri. Paisies-a 
format în acel mediul 

Monabismul nostru era pustnicesc. N. Iorga, într-o con- 
ferință, spunea că monabismul românesc a fost 1000 de ani 

sihăstricesc. Asemănător deci cu al primilor monahi, ideorit- 
micii egipteni. 

Civilizaţia noastră rurală este autentic creştină. Vasile Lupu 
la lași avea mănăstiri şi schituri cu 300 de pustnici «numai 
piele şi os» — scrie un călător străin în Mărturii despre români.” 


ÎI întreb pe părintele Petroniu despre isihasmul pentru 
mireni. Mirean sau nemirean, zice, isihasmul nu-l faci în 
lume. Pentru cei ce viețuiesc în lume, există și alte căi decât 
metoda isihastă. 

Părintele Petroniu: S-a văzut că rugăciunea isihastă 
nu-i singura cale spre desăvârșire. 

Vasile Andru: Chiar se poate afirma că ea aparține 
numai desăvârșiților. 

Părintele Petroniu: Da. Au existat mireni care egalau 
mari pustnici. În lume există și altă cale decât isihasmul. 
Sigur, rugați-vă neîncetat este o poruncă apostolească. Dar 
nu-i un panaceu. Un mirean, cum să se roage neîncetat? 
Pe Dumnezeu să-L căutăm în Porunci, în paza poruncilor. 
Pentru cei dinafara mănăstirii, pe primul loc stă împli- 
nirea poruncilor. Unii L-au descoperit pe Dumnezeu în 
închisori — n-au avut nevoie de rugăciunea inimii. Ei au 
luat în serios Evanghelia. Evanghelia este pentru trăit, nu 
pentru filosofie. Mulţi cunosc cuvinte de învățătură, dar 
nu le ţin. Marea metodă este să vrei. În rest, nu-i poți ajuta, 
nici sili [pe râvnitori]. Mântuitorul nu şi-a propus să-l 
îmbunătățească pe Iuda, deși era mereu lângă el. Îi făcea 
doar apropouri. Dar nu l-a silit. 

Vasile Andru: Cum faceți aici, în mănăstire, despăti- 
mirea? Aceasta este și durerea mireanului: firea împătimită, 
răutatea și tulburările de personalitate. 

Părintele Petroniu: Cum facem? Munca, izolarea, 
slujbele. Să nu vezi, să nu auzi, să nu-ți amintești de păcat. 
Aşa urmele păcatelor se şterg. Slăbesc. Că nu ești în contact 
cu sursa păcatului. E un lucru minim. „Păzeşte cele cinci 
simţuri!” zicea Nicodim Aghioritul. „Închide fereastra 
simțurilor!” Noi zicem și: Nu vezi fi călugări, dacă deschideţi 
radioul. Călugărul trebuie să scoată amintirea păcatului. 
Or televizorul îţi amintește păcatul. Te mai gândești la 
rugăciunea inimii cu televizorul deschis? Când tu, în 
minte, trebuie să ai un singur cuvânt! 

Până și un psalm ca acesta Miluieste-mă, Dumnezeule, 
după mare mila Ta! împrăștie mintea! zicea un pustnic. Că 
începi să te gândești că nu ești miluit, și ceri să te miluiești, 
te gândești la viața ta. 

Vasile Andru: Da, trebuie să tacă gândurile. 

Părintele Petroniu: Un singur cuvânt! Un punct în 
minte! Mintea singură se naște cu cel singur (monos). Ru- 
găciunea n-o dai celor mulți, că tot n-o țin! N-au cum 
s-o ţină, sau nu vor s-o țină. Decât să propui maximum 
imposibil, mai simplu să propui un minim posibil: „Are 
rugăciunea neîntreruptă cel ce se lipește necontenit cu 
dragoste de Dumnezeu.” 


A trăi rugăciunea inimii aplicată la viață 

Îi spun părintelui Petroniu despre Cercul de practică 
isihastă din București. 

Zice: 

— Să-i obișnuiți să trăiască rugăciunea inimii aplicată 
la viață, nu ruptă de viață. Nu doar cele 15-20 de minute 
cât repetă ei Doamne Iisuse Hristoase, miluiește-mă. Când 
pășește pe stradă, să zică rugăciunea inimii până se zice 

singură. Când speli, când mături: să te adresezi lui Hristos 
așa ca și cum ar fi de față. Așa cum făcea un ascet — când 
lucra, spunea: „Cum fac eu curat, așa curăţeşte Tu în mine. 
Cum fac eu mâncare, așa hrănește Tu ființa mea cu lumină!” 
Tot ce faci să devină prilej de discuţie cu Hristos, ca și cum 
ar fi de față. Să-i învăţaţi să facă asta, la Cercul Filocalic. 


De la Prodromu la Colciu 


Schitul românesc Colciu, avându-l ca patron pe Sfân- 
tul Gheorghe, este situat în locul cel mai pitoresc de pe 
Sfântul Munte Athos. Și cel mai liniștit. Rural, pastoral. 
Este cu totul ferit de vânturi, este învelit în vegetație luxuri- 
antă. Arăt încântare pentru frumusețea și liniștea deplină 
a locului, dar părintele ieroschimonah Dionisie Ignat îmi 
spune că acum câțiva ani liniștea locului era și mai con- 
sistentă! 

Părinţii de la schit sunt sfătoși, sunt deschişi în a 
comunica despre experienţa pustniciei. 

Vasile Andru: Îi sfătuiți pe mireni să cunoască rugă- 
ciunea minții în inimă? 

Părintele Dionisie: Pot face. În timpuri normale, muži 
mireni aveau rugăciunea inimii. Dar dacă ai patimi lumești... 
Că doar ești în lume! Și vrăjmășia e mare! De ce vechii 
se retrăgeau în mănăstiri, în pustie? Să capete rugăciunea, 
când n-o aveau. Să n-o piardă, dacă o aveau. În lume o 
poți căpăta, dar n-o poți păstra. 


Obstacolul e în noi, nu în afara noastră 


Vasile Andru: Și pe munte uneori văd forfotă de dru- 
meți și aud huruit de mașini. Vă împiedică la rugăciune? 

Părintele Dionisie: Da. Când au făcut aici drum de 
mașină, am zis: Gata, s-a terminat cu liniștea. Dar obstacolul 
este în noi, nu în afara noastră. Împărăția lui Dumnezeu se 
silește. Silitorii o merită. Că nepăsarea crește. Vrăjmașul 
ne face să uităm scoposul pentru care am venit aici, și pentru 
care am renunțat la țară, la avere, la familie. 

Vasile Andru: Care sunt condițiile păstrării rugăciunii 
neîntrerupte? 

Părintele Dionisie: Desăvârșita liniște și spovedania. 
Când o capeți, ispititorul te „mărește”. Azi nu se mai face 
rugăciunea inimii ca altădată. Chiar dacă nu reușim, ne 
osârduim. Chiar dacă n-o capeți, în pagubă nu ești. 
„Doamne, Iisuse” lucrează. 

Părintele Teofil Părăian 
și dobândirea Raiului 


În anii 90, am avut câteva întâlniri cu arhim. Teofil 
Părăian. L-am căutat în chilia sa, la Mănăstirea Brânco- 
veanu, la Sâmbăta de Sus. Pe atunci, nu aveam intenția ca 
dialogul cu părintele Teofil să fie publicat. Ci el era folositor 
sufletului nostru. Mă umpleau de bine preajma sa, bucuria sa. 
Voiam să-l ascult numai. Dar părintele Teofil, la început, 
mă stârnea pe mine la vorbit. Mă întreba despre formarea 
mea, despre lucrarea mea, despre Centrul de practică isihastă 
pe care l-am fondat în 1990. Stârnisem, în anii 90, o ex- 
plozie de interes pentru Rugăciunea inimii. Cercul isihast 
din Bucureşti, dar și filiala din Sibiu, aveau sute de aderenți. 
S-a iscat și o controversă, pe problema: dacă o practică 
isihastă maximală poate fi făcută cu mirenii. Părintele Teofil 
auzise de la alții și voia să afle de la mine, direct. 

Redau aici un dialog din 1995. Textul este stabilit după 
banda magnetică. Am câteva casete cu înregistrări din ani 
diferiți. Am și însemnări, note, de la întâlniri spontane, 
când n-am înregistrat. La reconstituire, partea rostită 
de părintele Teofil am transcris-o cu fidelitate. Numai la 
rostirile mele personale am intervenit în unele locuri, am 
limpezit unele enunţuri, când era necesar, păstrând însa 
cu rigoare sensul inițial. 

Semănatul în piatră 


Părintele Teofil: Cine întreabă întâi? 

Vasile Andru: Încep nu prin întrebare, ci vreau să vă zic 
că sunteți un părinte tare îndrăgit și că produceți bucurie. În 
București, când se vestește că veți ține conferință, se mobili- 
zează spontan multă lume, mai ales tinerii, apoi oameni cu — 

— Cu preocupări religioase. 

— Da, vine lumea să vă asculte. Aula de la „Drept” e 
arhiplină. 

— Da, în general este sala plină. E o chestiune firească, 
în ce mă privește, în sensul că eu n-am căutat niciodată 
popularitate. Lucrurile merg așa, de la sine. Dacă oamenii 
se simt bine din ceea ce învață de la mine, eu sunt bucuros 
de asta. Conștiința mea este că semănatul meu e mai mult 
un semănat în piatră. În pământ pietros. În sensul că oamenii 
se bucură de ce le spun, dar n-ajung la rodire. 

— Ei trăiesc o înălțare atunci, pe loc. Se încălzesc, dar 
după aceea se răcesc la loc. 

— Intră în obișnuitul lor, nu fac efortul de a — 

— A păstra. A se schimba. 

— Da. Eu aş vrea ca ei să fie preocupaţi în continuare 
de ceea ce le spun. Și când predic — eu predic destul de des 
aici, la mănăstire — oamenii sunt bucuroși să mă asculte, 
mă ascultă cu plăcere. Însă ei nu rețin ceea ce le spun eu. 
Dar au totuși intuiţia că ceea ce le spun eu e ceva adevărat. 

— Totuși, după ce vă ascultă pe d-voastră, ei se „ră- 
cesc” mai încet decât după ce-i ascultă pe alții. Adică ține 
mai mult căldura sufletului. 

-Îmi spunea cineva de la București, un prieten al meu: 
„Părinte, știți cum iese lumea de la conferințele d-voastră? E 
ca și când ar ieși de la biserică. Cu seninătate, cu față veselă”. 

— Aşa este, v-o pot confirma și eu. Aceasta ține de harul 
ce-l aveţi. Acum eu vreau să vă întreb de rugăciunea minții, 
Oratio mentis. Fireşte, v-am auzit și cu alte ocazii vorbind 
despre Filocalia și rugăciune. Dar aș vrea acum în mod par- 
ticular, pentru lucrarea mea. 


Premisele rugăciunii minţii 


Părintele Teofil: De când ați început să vă preocupați 
de practica aceasta? 

Vasile Andru: Sistematic, am făcut din 1984-1985. 
Dar sporadic mult înainte. 

— Prin ce împrejurare ați început? 

— Împrejurarea este că provin dintr-o familie de oa- 
meni credincioși, din Bucovina. Părinţii mei și-au crescut 
copiii cu Biblia în mână. Seara, ne citeau din Biblie, zilnic. 
De mici, noi n-am avut gustul basmelor, ci al Bibliei. Până 
la 12 ani, am fost ferit să citesc vreun text profan. De la vâr- 
sta de 6 ani, recitam Crezul în Biserică. În sat, era obiceiul 
ca, la Liturghie, Crezul să fie spus de un copil, la altar. Când 
auzeam „Ușile... ușile”, ieșeam în față, la altar, și recitam 
Crezul. Aşadar, primii dascăli spirituali sunt părinții. 

— Ei merg și la mănăstiri? 

— Da, în mod consecvent. Tatăl meu m-a luat cu el pe la 
mănăstiri, de pe când aveam 8-9 ani, la Putna, la Suceviţa și 
la Sf. loan cel Nou de la Suceava. Mai frecvent la Putna. Mă 
fascinau și mănăstirea și mulțimile care umpleau locul; și chilia 
lui Daniil Sihastrul, unde zăboveam mai mult, visam să am o 
chilie ca aceea. Am crescut în acest mediu tradițional care — 

— V-a favorizat. 

— Da. În mod conștient, m-am apropiat de rugăciunea 
inimii din anii 80. Eram deja scriitor, membru al Uniunii 

Scriitorilor. Fusesem lector universitar, și am fost dat afară de 
la catedră, pe motive ideologice. A fost o traumă profesio- 
nală foarte trezitoare. Când am fost rechemat la catedră, 
reîncadrat, n-am mai vrut, și mi-am dat demisia de această 
dată. M-am consacrat scrisului și lucrului spiritual. Prin 
1983, am citit cartea lui Antonie Plămădeală, Traditie şi 
libertate în spiritualitatea ortodoxă, o stârnire la isihie, o „în- 
călzire ascetică”. Tot în anii 80 am descoperit Filocalia. Pe 
atunci, Filocalia era o carte ca și conspirativă. L-am căutat 
pe părintele Stăniloae. Volumele 3 și 4 din Filocalia, rari- 
tate totală, apărute la Sibiu în 1948, eu le am cu dedicația 
părintelui Stăniloae. Am beneficiat și de sfatul său, înainte 
de Revoluţia din Decembrie. Tot pe atunci, am umblat pe 
la mănăstiri și schituri, în căutare de isihaști... 


Intâlniri cu monahi sporiți 


— Aţi întâlnit pe vreunul din ei? 

— Da, m-a marcat în mod deosebit întâlnirea cu pă- 
rintele Calinic Cărăvan. 

— El unde trăia? 

— La Mănăstirea Lainici. Am fost impresionat defi- 
nitiv de întâlnirea cu acest părinte luminat. 

— În ce sens? 

— Am trăit sentimentul că mă aflu în fața unui om 
care „nu-i din lumea aceasta”. Prin prezența sa, te strămu- 
ta și pe tine în altă lume. Părintele Calinic Cărăvan trăise 
răpirea minții în rugăciune. Era primul care-mi spunea 
experiența extazului. Mă fascina acest lucru, îmi dădea 
elan. El era un isihast tăinuit. Erau vremi când duhovnicii 
cu faimă și influență erau pândiţi, înăbușiţi. Când ieșeam 
din chilia părintelui Calinic, un bizar „pelerin” mă iscodea: 

„Ce tot vorbeşti cu bătrânul, ce canon îţi dă bătrânul?”. Îi 
spuneam că nu vorbesc decât cultură, și nu-mi dă nici 
un canon. Bizarul pelerin se exprima astfel: „Ce găsiți voi 
la moșneagul ăsta șters și mocnit?” Răspundeam: „Păi... 
găsim mocnirea!” Stătea cu ochii pe mine... dar nu știu să 
fi fost și alte urmări. Cred că atunci, cu părintele Calinic, 
s-a petrecut apropierea mea esenţială de rugăciunea ini- 
mii. Dânsul avusese rugăciunea, răpirea extatică, vorbea 
puțin și precis, ca unul care a trăit acestea. (Nu știu dacă el 
a fost ultimul isihast de talia celor autentici de altădată... 
poate a fost el... Am avut o șansă rară să aflu de la dânsul 
experiența și taina rugăciunii văzătoare.) 


— Cu cine v-aţi mai întâlnit dintre cei care au însemnat 
ceva pentru „cealaltă vreme a vieții”? 

— Am mai întâlnit monahi sporiți, mulți. Nu erau isi- 
haști, dar îmi întrețineau un climat sufletesc propice rugă- 
ciunii inimii. La mănăstiri din Bucovina, și apoi din zona 
Iașului. La București, m-am apropiat de părintele Galeriu. 
Am avut o bună comunicare cu mitropolitul Antonie, la 
Sibiu, el m-a introdus în istoria „Rugului Aprins”. Tot pă- 
rintele Antonie m-a condus prima dată aici, la Sâmbăta 
de Sus, unde am aflat de existența d-voastră. Am mai avut 
întâlniri memorabile la Râmeți, Bistrița-Neamţ, Frăsinei. 

— ÎI cunoaşteţi pe părintele Ghelasie? 

— Îl cunosc, da, chiar dinainte de a începe el să publice. 
În 1991, eu i-am publicat primul său volum, Memoriile unui 
isihast, de altfel lucrarea sa cea mai „adunată”. Îşi făcuse din 
„isihasm” un clișeu existențial. Vorbirea sa era mai limpede 
și mai... isihastă decât scrierile sale. M-a întrebat odată 
de ce n-am recenzat niciuna din lucrările lui, de ce nu 

mi-am spus părerea. I-am răspuns: Intitulează-le reverii 
religioase, şi nu isihasm; şi atunci am să le recenzez.” Eu 
le socoteam ca fiind reverii mistagoge, inflație metaforică. 
Ele au, făcând o selecție, valoare poetică. 

— Da. 

— Am început să scriu despre Filocalia și să vorbesc 
public despre aceasta din anii 1987-1988, deci înainte de 
Revoluţie. Numeam conferințele mele cu genericul „Despre 
optimizare umană”, asta suna științific, derutam cenzura, o 
contracaram. În loc de „rugăciunea minţii”, foloseam terme- 
nii „Oratio mentis”, tot ca să mă feresc de cenzură. După 
revoluţie, în 1990, am întemeiat Centrul de practică isihastă. 
Ce să vă mai spun? În 1992, am călătorit în India. 


Masteratul în India 


Vasile Andru: În India, am plecat cu o bursă de studii 
(oferită de Șivananda Forest Academy). Se studia acolo filoso- 
fia Vedanta, filosofia indiană de bază, filosofie non-duală. 

Părintele Teofil: Cum v-aţi înțeles cu ei? În ce limbă? 

— În engleză și în franceză. Cursurile profesorilor erau 
traduse la cască. Am învăţat și un lexic minimal în hindi; și 
puţin în limba malayalam, vorbită în sudul Indiei. 

— Yoga aţi cunoscut-o de aici, nu? 

— Da, am cunoscut-o din ţară, în 1975, cu profesorul 
Mario Sorin Vasilescu. Acesta predă o yoga medicală. El 
a rezolvat și cazuri de boli la care medicina clasică s-a vă- 
zut ezitantă. În călătoria mea în India, yoga a ocupat un loc 
secundar, ca „gimnastică” specifică, să zicem. În principal, 
ni se preda filosofie și limba sanskrită, și medicină tradițio- 
nală. Am studiat la Trivandrum (în Sud) și, o vreme, la Ris- 
hikesh, în Nord, unde a stat și Mircea Eliade, într-un ashram. 

— Ce-i asta ashram? 

— Un așezământ spiritual, ceva între mănăstire și aca- 
demie. Mircea Eliade traduce „ashram” prin „mănăstire”. 
Centrul care mi-a acordat mie bursa are o dominantă 
academică, pedagogică, se studia mult, se făceau exami- 
nări la sfârșitul fiecărei zile. Faptul că am studiat în India 
a produs reacţii diverse și întrebarea naivă dacă nu mi-am 
„alterat” ortodoxia. Dimpotrivă, în câteva rânduri am în- 
tărit-o pe a altora. Am avut ocazia, de pildă, să risipesc 
adeziunea la mitul reîncarnării la unii compatrioți care 
n-au fost niciodată în Asia, și au dobândit această doc- 
trină pe malul Dâmboviţei... În India am avut ocazia să 
constitui un mic grup de practică isihastă și să dezvălui 
rugăciunea minţii la câţiva indieni. 

— La Muntele Athos aţi fost? 

— Caut acum sprijin să pot ajunge acolo. Am și găsit 
acest sprijin. Nădăjduiesc să ajung foarte curând. (Notă. 
La ora când duceam acest dialog, încă nu fusesem la 
Muntele Athos. Dar, în anii care au urmat, am fost de trei 
ori la Sfântul Munte, cu șederi lungi. Experiența primei 
călătorii la Athos am povestit-o în cartea Isforie și taină la 


Sfântul Munte Athos.) 


Oratio mentis, o denumire contra cenzurii 

Vasile Andru: Am fost întrebat de ce am folosit termenul 
„oratio mentis”. Pentru că am început dinainte de Revolu- 
ție, când termenul „rugăciune” era cenzurat, era prohibit. 
Abia din 1990, lucrarea aceasta s-a putut face la lumina zilei. 
Am întemeiat Centrul de practică isihastă „oratio mentis”, 
înregistrat juridic, sub egida Ministerului Culturii (și Cul- 
telor). Așadar, termenul „oratio” l-am lansat înainte de 1990, 

cenzura nu s-a sesizat, termenul suna științific, conferin- 
tele filocalice le anunțam pe afiș sub genericul „Optimizare 
umană”. Cenzura, dacă ar fi auzit un termen explicit — 

— „Rugăciunea. 

— Da, dacă aș fi zis „Rugăciunea lui lisus”, sigur m-ar 
fi stopat. Am scris despre „oratio mentis” chiar înainte 
de revoluţie, am reușit să public eseuri pe teme filocalice, 
pe care le-am adunat în volumul Viață şi semn (1989), 
într-o vreme în care nimeni nu vorbea despre isihasm, 
nu putea vorbi. Scriam și despre chipuri de monahi spo- 
riţi, demni de pateric. Astfel am folosit „oratio mentis” 
din nevoia de a — 

— De a străbate. 

— Da. L-am păstrat și astăzi, pentru că lumea se obiș- 
nuise cu el, deși cineva a obiectat că sună a catolicism (!), că 
fac concesii catolicilor, pentru că este pe latinește. Vreau să 
vă întreb și pe d-voastră dacă acest termen poate fi păstrat 
în continuare (ca termen de identificare). 

— Cred că da. Deși nu ştiu dacă spune ceea ce vrem să 
spunem prin el. Dar dacă-i cunoscut deja, și se știe despre 
ce-i vorba, poate să meargă înainte. 

— Cercul nostru (tot mai mulți participanți) nu este 
„novator”, ci foarte conservator. Chiar trebuie să-i liniștesc 
pe cei care cred că am întemeiat un „curent”, o biserică, o 
fracțiune... Pe primul plan, punem cunoașterea Filocaliei 
şi deprinderea Rugăciunii minții, fidel tradiției. Este și un 
bun prilej ca oamenii să afle despre Filocalia. 

— Ce citiți din Filocalia? 

— Începând cu Antonie cel Mare (volumul I din 
Filocalia), și continuând cu alți părinți ai deșertului. 

— Filocalia poate fi citită de oriunde. 

— De oriunde. Am luat-o întâi cronologic, ca orientare. 

— Și unde ați ajuns? 

— În vara aceasta (1995), în tabăra isihastă, ne-am ocu- 
pat cu precădere de volumul V, cu Petru Damaschin. Dar 
am citit/comentat și din alți părinți: loan Casian (în vol. I) 
Isaac Sirul (în vol.X), loan Scărarul (în vol. LX), Simeon 
Noul Teolog (în vol.VI). 

— Tabăra asta de vară, cu program filocalic adică. 

— Da. Tematica taberei a fost: „Valori isihaste în op- 
timizarea umană”. Mirenii află despre marile modele 
isihaste, le au la dispoziţie, le pot prelua. 

— Unde aţi fost? 

— La Câmpulung Moldovenesc. 

— În oraș? 

— Da. Participanţii au fost cazați la un internat. M-a 
ajutat inspectoratul școlar local. Au luat masa la o cantină 
a primăriei, transformată așa în... trapeză. Primăria mi-a 
pus la dispoziţie și o sală pentru dezbateri și pentru prac- 
tica propriu zisă. 


Filocalia, instrument nu scop 


Părintele Teofil: Am fost și eu în vară la o tabără 
studențească. Tabăra era la Posada. Am ţinut 12 cuvân- 
tări. Era postul imediat, în legătură cu Sfânta Maria. Am 
vorbit despre Maica Domnului în ortodoxie, în gândi- 
rea și evlavia ortodoxă; exemplul Maicii Domnului, cine 
e Maica Domnului pentru mine. După aceea, am vorbit 
despre sfânta liturghie. Și despre lecturile filocalice. Ade- 
vărul este că eu, deși preţuiesc Filocalia foarte mult, nu 
consider că Filocalia trebuie cunoscută într-atât. De ce? 
Pentru că Filocalia a apărut la noi în ultimii ani. E accesi- 

bilă, să zicem, din anul 1945. [Iar volumul 12 s-a publicat 
în 1991]. Cine poate și câți pot - să se ocupe de Filocalia. 
Am vorbit undeva despre „Eu și Filocalia”, anume ca să 
sugerez gândul acesta că noi trebuie să ne raportăm și la 
Filocalie, că e bine s-o cunoaștem. Am vorbit și despre 
texte filocalice, care se impun atenției de la prima lectură. 
Am vorbit despre „Filocalia pentru toţi”. Am ţinut 3 con- 
ferințe în legătură cu Filocalia. Am vorbit și despre scopul 
vieţii creștine, pornind de la Filocalia. Sunt destul de bun 
cunoscător al Filocaliei, dar n-aș putea să spun că am fă- 
cut performanţe din cunoștințe filocalice. M-a interesat 
mai mult încadrarea oamenilor în viața liturgică. 


Îndreptar de viață în 5 reguli 
Vasile Andru: Unii din cei care vin la Cercul „Oratio 


mentis” sunt oameni care frecventează biserica, dar cei 
mai mulți abia așa o redescoperă. Pe noii cursanți, îi întreb 
dacă au duhovnic, iar dacă nu au, îi trimit să își caute. Este 
o condiţie. Cu mine, ei fac deprinderea rugăciunii minţii. 
Dar trebuie să aibă duhovnic, prin care să aibă legătura cu 
Biserica. Vă mai spun că, între principiile Cercului sunt 
cele 5 exigenţe ne care le-aţi formulat d-voastră: îndrep- 
tarul de viață îmbunătățită. 

Părintele Teofil: În „Convorbiri duhovnicești”, vo- 
lumul II. 

— Da. Mereu le evoc. Sunteţi foarte evocat. 5 reguli — 

— Participarea la Biserică; Rugăciunea dimineața și 
seara; Citirea a două capitole din Noul Testament, în fieca- 
re zi; Paza minţii prin rugăciunea de toată vremea; Postul. 
Îmi pare rău că pe atuncea nu știam și „îndreptarul de 

viață” dat de părintele Arsenie: „Oxigen, glicogen, somn, 

hormoni, şi concepții de viață creștină”. Îndreptar pe care 
l-am conjugat cu regulile de mai sus. 

— ÎL adaug și eu acum, acest îndreptar de viață. 

— Părintele Arsenie [Boca] a fost un om de cultură 
teologică, un om încadrat într-o viață religioasă autentică. 
El, pentru că avea și alte cunoștințe decât cele teologice, 
decât cele religioase, a avut în vedere și partea fizică a 
omului. Oxigen: să trăieşti în aer bun, în mediu fizic curat. 
Glicogen: e vorba de glucidele/zahărul din ficat, el a avut 
în vedere echilibrul organic prin hrană raţională: nici prea 
mult, nici prea puţin. Pentru că există boli de trai bun, 
și există boli de trai rău. Dar boli de trai de mijloc [de 
cumpătare] nu există. Somn: Majoritatea nevoitorilor pun 
accent pe priveghere, pe nedormire. Or părintele Arsenie 
pune accent pe somn! Chiar și spun așa despre mine, că 
de două lucruri nu mi-a părut rău în viață: dacă am făcut 
un bine și.dacă am dormit.. De câte ori am făcut un bine, 
m-am bucurat; și de câte ori am dormit, m-am odihnit 
și m-am bucurat. [Altădată, părintele Teofil a formulat 
astfel aceeași idee: „Două fapte bune am făcut eu în viața 
asta: somnul și fapta bună!”] 

— Grozav, într-adevăr. 

— Asta e o chestiune importantă, pentru că dacă ești 
odihnit, atunci și mintea ţi-e odihnită. Și dacă faci lucrare 
obosit, nu realizezi ceea ce ai putea realiza dacă te odihnești. 

— Așa e. După slujbele de noapte, a doua zi ești som- 
noros. Deși, după un timp, intri în acest ritm nou, și nu mai 
simți oboseală. (E ca și cum te acomodezi la un alt fus orar.) 

— Cineva a zis către mine, la Posada, când am fost pri- 
ma dată, seara, la o slujbă de seară, zicea cineva către mine: 
„Părinte, ce-ar fi să facem o noapte albă cu d-voastră?” Și 
zic eu: „Dacă facem o noapte albă, facem și-o zi neagră.” 

— Adevărat. 

— Omul trebuie totuşi să știe și măsurile, să se știe în- 
cadra, pentru că omul nu este o ființă sfas. Eu nu pot face 
ce poate face altul. Sunt oameni care, neodihniţi, pot face 
lucruri pe care eu odihnit nu le pot face. Poate n-ajung 
niciodată să le pot face. Pentru că nu suntem la fel cu 
structura. 


„Mai bine 5 cuvinte...” 


Vasile Andru: Vreau să vă întreb în ce privește for- 
mula isihastă (eu îi zic „stihul isihast”). Noi repetăm stihul 
de 5 cuvinte: „Doamne Iisuse Hristoase, miluiește-mă”. 
Dar există și formula crescută — 

Părintele Teofil: „Doamne Iisuse Hristoase, Fiul lui 
Dumnezeu, miluiește-mă pe mine păcătosul”. E formula 
clasică, e cea recomandată la călugărie, deci când te faci 
călugăr și primeşti mătăniile, se spune despre tine: „Fra- 
tele nostru (cutare) primește sabia Duhului, care este 
cuvântul lui Dumnezeu, spre rugăciunea din tot ceasul 
către Hristos. Că ești dator în toată vremea a avea în minte, 
în inimă, în cuget și în gura ta numele Domnului lisus 
și a zice: Doamne [isuse Hristoase, Fiul lui Dumnezeu, 
miluiește-mă pe mine păcătosul”. Asta e formula care o 
găsim în cărțile de slujbă, zicem așa, formula consacrată... 
Că sunt părinți care spun să zici „Doamne, miluiește-mă”, 
sau că e destul să zici „lisus”, și așa mai departe — sunt 
chestii de speculație. Rânduiala Bisericii, ceea ce cere 
Biserica de la un candidat la călugărie, este să zică formula 
întreagă. 

Notă. Un candidat la călugărie merge, evident, după 
rânduiala călugăriei. Toţi monahii, fără excepție, sunt 
chemaţi la „paza minţii prin rugăciunea de toată vremea”, 

dar nu toți sunt chemați la isihasm. Lângă părintele Teo- 
fil am înţeles această diferență între monahism și isihasm. 
Isihasmul nu se confundă cu monabismul, chiar dacă, în isto- 
rie, s-a pârguit în el. Același stih „Doamne, Lisuse...”, scurt 
sau crescut, servește și la paza minţii (fază purificativă, 
destinată tuturor) și la rugăciunea isihastă, contemplativă 
(destinată celor puţini care aleg exclusiv calea isihastă). 

Vasile Andru: Stihul scurt „Doamne Iisuse Hristoase, 
miluiește-mă”, are tradiţie. Și pe Athos mulți practicieni 
ai isihasmului spun stihul scurt, „Kyrie Iisou Hriste, eleison 
me”. Un călugăr sporit mi-a spus de ce folosește el formula 
scurtă. Întâi pentru că urmează indicaţia, sugestia, spusă 
de Sf .Pavel: „Mai bine 5 cuvinte...” Apoi, mi-a zis acel 
călugăr: „folosind formula scurtă ajung să repet de mai 
multe ori numele lui Iisus Hristos”. 

Părintele Teofil: Da, eu nu zic nimica, să zică fiecare 
cum vrea. Să zică, pentru că Dumnezeu știe ce zici. Dar 
dacă este vorba să-ți împlinești o datorie pe care ţi-o dă 
Biserica când te faci călugăr, atunci nu mai e corect să 
cauţi altă formulă. Mie, formula aceasta [crescută] mi-a 
predat-o părintele Arsenie Boca, în 1942. Și anume, așa 
mi-a spus să zic, și să o zic pe respiraţie, la nivelul gândului, 
deci nu cu cuvântul vorbit. Se poate zice și cu cuvântul 
vorbit, însă lupta nu e în cuvântul vorbit, lupta e în gând. 
Atuncea, ca să te lupți bine cu gândurile, trebuie să ai o 
stabilitate în gând. Gând cu gând se scoate, gând cu gând 
se luptă. Fără să fac o teorie (ce zic la nivelul gândului), 
și anume: Între respirații, fără să expir, fără să inspir, zic 
„Doamne”. Trag aerul în piept, şi odată cu asta zic: „Iisuse 
Hristoase, Fiul lui Dumnezeu”. Dând aerul afară, odată 
cu asta zic: „miluiește-mă pe mine, păcătosul”. Cu asta am 
plecat eu la drum în privința rugăciunii de toată vremea. 

— Și la mireni este valabil acest „de toată vremea”. 

— Și la mireni e același lucru. Adică eu, în zidirea 
mirenilor, le spun că totdeauna când au mintea liberă de 
o preocupare anume, totdeauna să zică „Doamne, Tisu- 
se Hristoase, Fiul lui Dumnezeu, miluiește-mă pe mine 
păcătosul”. Însă nu cu exclusivitate, ci s-o facă așa, pen- 
tru că mintea niciodată nu stă. Cum totdeauna gândește, 
atuncea rugăciunea trebuie s-o facă în toată vremea. Cât 
respiră, atâta să zică „Doamne Lisuse...”. Numai că lucrul 
acesta nu se face. Eu totdeauna le-am zis la oameni. Ni- 
menea cât îi în lumea aceasta nu poate să zică „Doamne 
Iisuse...” de câte ori respiră. Pentru că [sunt] alte lucruri 
pe care trebuie să le facem, din datorii speciale, datorii 
altele decât rugăciunea. Atunci rugăciunea o folosim când 
gândim „orice”. Dacă poţi gândi orice, atuncea mai bine 
să zici „Doamne lisuse Hristoase, Fiul lui Dumnezeu, 
miluiește-mă pe mine păcătosul”. Dar dacă am o datorie 
de gând, un studiu, mă așez la studiul respectiv, atuncea 
nu mai zic „Doamne Iisuse...” Pentru că nu poți face două 
lucruri cum se cade deodată. Sf. Maxim Mărturisitorul 
(vol. 2 din Filocalia, Cuvântul ascetic) zice: „Rugăciunea 
de toată vremea e altceva decât repetarea unei formule de 
rugăciune, și anume: este o atitudine de rugăciune”. Sf. 
Maxim Mărturisitorul spune (reluând vorbele unui bă- 
trân care răspundea la întrebările unui frate): „Rugăciunea 
neîntreruptă este a avea mintea pururea lipită de Dumnezeu, 
cu multă evlavie şi cu dor, a umbla cu nădejde în El şi a te 
încrede în El orice ai face și orice s-ar întâmpla.” 

— Aceasta e pravila cea mai înaltă. 

— Da, şi aceasta este definiția Sf. Maxim Mărturisi- 
torul despre rugăciunea de toată vremea. El nu spune în 


204 


scrierile lui nicăieri, sau cel puţin eu nu am întâlnit, un 
îndemn de rugăciune „de toată vremea” prin repetarea 
formulei „Doamne lisuse Hristoase, Fiul lui Dumne- 
zeu, miluieşte-mă pe mine păcătosu/”. În condiţiile în 
care, deducem, ucenicul se gândea că „de toată vremea” 
este repetarea acestei formule. Că, observa ucenicul, Sf. 
Apostol Pavel a zis: „Rugaţi-vă neîncetat”. Cum a putut 
el să folosească rugăciunea de toată vremea, când avea 
atâtea de făcut! Atuncea Sf. Maxim Mărturisitorul îi spune 
că rugăciunea este de fapt o atitudine, decât o angajare 
printr-o formulă de rugăciune. 

— Este un lucru pe care noi, la Cercul de practică 
isihastă, îl amintim și-l integrăm. Pornind tot de la Filo- 
calia. Atitudinea de „convorbire cu Dumnezeu”, ținând 
mintea lipită de El, nu doar prin stih. (Şi cunoscând că 
„de toată vremea” este faza exterioară, care-i folositoare 
pentru toți, la care sunt chemați toți, dar că nu toți sunt 
chemaţi la treapta isihastă, încă tainică.) 


O pravilă de angajare în rugăciune 


Părintele Teofil: Eu le spun la credincioși că pot să-și 
facă și pravilă din rugăciune, adică de angajare în rugă- 
ciunea „Doamne lisuse Hristoase, Fiul lui Dumnezeu, 
miluiește-mă pe mine păcătosul”. Așa ușoară, de o oră, de 
jumătate de oră, dimineaţa sau când vor. Dar să încerce să 
aibă totuși o pravilă, și să se urmărească în timpul acestei 
pravile, din punct de vedere al gândului, al rătăcirii min- 
tii, să „vadă” ce gânduri îi vin în minte, în timpul cât zice 
„Doamne Iisuse...” Pentru că la celelalte rugăciuni nu poți 
să te verifici așa de bine, cum te verifici la rugăciunea aceas- 
ta. Deci eu recomand din toate puterile mele rugăciunea 

aceasta cu „Doamne Iisuse Hristoase, Fiul lui Dumnezeu, 
miluiește-mă pe mine păcătosul”, dar nu pentru rugăciunea 
aceasta în exclusivitate, ci însoţită de participarea la slujba 
în biserică. Cei mai mulți sunt bucuroși să citească din 
Psaltire, să citească Acatistele, Paraclisul Maicii Domnului, 
să ia parte la slujbele Bisericii, să urmărească conţinutul 
slujbelor din punct de vedere doctrinar, dogmatic, moral, 
și să aibă un material la îndemână. Altfel n-ar fi nevoie de 
slujbe, n-ar fi nevoie de sărbători, n-ar fi nevoie de po- 
pasuri duhovnicești prin slujbe, dacă ar fi de-ajuns această 
rugăciune „Doamne lisuse...”. Rugăciunea ne ajută, dar 
nu înlocuim cealaltă slujbă, de exemplu liturghia, sau slujba 
sfintelor taine. 

„— Pentru mireni, s-a zis, rugăciunea minţii este „li- 
turghia de după liturghie”. Numai pustnicul consacrat 
acestui fel de viețuire ajunge să facă exclusiv isihasm. În 
cazul practicienilor mireni, n-am întâlnit asemenea situa- 
ție, până la ora când vorbim noi. 

— Oamenii, când se ocupă, când se preocupă de ceva, 
cred că lucrul acela e cel mai important. Or lucrurile nu 
stau așa... 

— Trec la alt aspect. Apar și niște riscuri, la cei ce 
lucrează fără îndrumare e chiar riscant. Vorbesc acum de 
cei care au făcut pasul spre faza contemplativă. Survin fe- 
nomene psihice, pe care eu le corectez cu atenţie. Apar 
senzații sau stări, în genere plăcute sau tentante, nu le înșir, 
ele sunt individuale. Le previn, le corectez, ele țin de ilu- 
zionare, mai ales la „neofiți”. 

— Într-adevăr, nu e bun. Eu am susținut că rugă- 
ciunea trebuie urmărită ca rugăciune, fără fenomenele 
acestea. 

Cel care n-a ratat raiul 


Părintele Teofil nu era un adept al isihasmului „ilu- 
minatoriu”, sau al isihasmului „harismatic” (cf. Simeon 
Noul Teolog), ci un adept al mântuirii. Evident, şi isihasmul 
duce la mântuire, doar că îi are în vedere pe foarte puţini. 
Părintele Teofil, ca şi părintele Petroniu de la Athos, sunt 
adepți ai mântuirii celor mulți, or asta este posibil prin 
porunci, prin slujba sfintelor taine. De aceea, prin rugă- 
ciune, părintele Teofil nu îndemna la culmi mistice, ci la 
angajarea omului într-o viață religioasă, în perspectivă so- 
teriologică. (De altfel, mistica e mai individualistă decât 
pastoraţia!). De aceea, părintele Teofil spunea despre el 
însuși că nu este isihast. Vom completa: nu era un isihast, 
ci un mântuit. Un mântuit chiar din timpul vieții. Zicea: 
„Sursa bucuriei mele este convingerea că nu voi rata raiul!” 
— Mărturisesc că l-am îndrăgit chiar pentru ipostaza 
aceasta de mântuit, sursă de bucurie, învățându-te cum 
să nu ratezi Raiul. 

Vasile Andru: Cei care vă cer îndrumare, vă întreabă 
despre o anumită progresie? (Mă refer la unul care vrea să 
se angajeze pe cale isihastă, iluminativă.) Părintele Cle- 
opa vorbește despre multe etape, trecerea de la rugăciunea 
gurii la cea a minții, a inimii... la rugăciunea lucrătoare 
(sintagma stareţului Vasile de la Poiana Mărului), la ru- 
găciunea contemplativă... 

Părintele Teofil: Nu le spun, pentru că lucrurile 
acestea ei urmează să le experimenteze singuri. Adică, 
să se roage cum pot și atunci vor ajunge să se roage cum 
trebuie. Pentru mine, importantă este angajarea. Părintele 
Arsenie, când mi-a spus despre rugăciunea asta, n-a spus 
nici să întreb pe cineva, nici să mă informez din citit, ci 

să fac rugăciunea. Nu mi-a spus nici cât să fac, nici cât 
să nu fac, ci mi-a atras atenția asupra acestei posibilități 
de angajare într-o viața religioasă. Ei, asta fac și eu. Eu 
mă mulțumesc cu oamenii, nu fac aprecieri, speculaţii de 
lucrarea aceasta, dar dacă cineva-mi spune că — „uite, cu 
mine e așa și așa” — atuncea da, pot să-i spun. Iar altfel nu. 
Pentru că dacă pornim la rugăciunea aceasta corect, cu 
smerenie, eu nu cred că se poate întâmpla ceva rău. De 
ce? Pentru că eu nu fac lucrul acesta fără Dumnezeu, ci 
mă adresez lui Dumnezeu. Dacă mi s-ar putea întâmpla 
ceva rău, ar însemna că Dumnezeu e absent. Or Dumne- 
zeu e prezent, și atunci Dumnezeu trebuie să-mi dea la 
îndemână ceea ce-mi trebuie mie pentru a mă folosi eu. 
Dar nu citind din SZornic dintr-un capăt la altul, pentru 
că sunt o mulțime de lucruri care n-au nici o valoare din 
punct de vedere al angajării și al limpezirii. 


Unde ne sunt isihaștii? 

Vasile Andru: Există isihaști la noi, în România? 

Părintele Teofil: M-a întrebat odată Înalt preasfințitul 
[Antonie Plămădeală] dacă am vreun isihast aici, în mă- 
năstire. Și am zis: „Nu am niciunul. Şi nici eu nu sunt!”. 
Şi zice înaltul: „Dar la Sibiu sunt doi!” (Râde). Sunt mulți 
care se consideră isihaști. Nu ştiu, eu n-am cunoscut nici 
un om cu preocupări de felul acesta. 

— Adică cineva trăind exclusiv ca isihast. Și având 
continua mutare a minții în isihia. 

— Așa orice călugăr trebuie să zică „Doamne Iisuse Hris- 
toase, Fiul lui Dumnezeu, miluiește-mă pe mine păcătosul”. 
Dar așa o clauzură totală n-am cunoscut. Era la Sihăstria unul, 
povestea părintele Cleopa când m-am dus acolo; și atuncea 

mi-a venit ideea: ce fain ar fi să mă duc şi eu cu el! Dară după 
ce m-am gândit puțin, mi-am zis: Domnule, dacă omu-i cla- 
ustrat și nu vrea să vorbească cu nimeni, atunci de ce ar vorbi 
cu mine! Și am renunțat. Dar altfel nici n-am știut de alții. 

— Și cum consideraţi? 

— Păi nu ştiu. Eu spun așa: că mănăstirea este tinda 
raiului, este casa lui Dumnezeu, este poarta cerului și este 
locul împlinirilor. Dacă-i locul împlinirilor, atunci oamenii 
neîmpliniţi au ce căuta în mănăstire? Sf. Marcu Ascetul 
spune: „Hristos se face frate celui ce crede.” Dumnezeu 
nu se poate să nu te-mplinească dacă ţii legătura cu El, 
dacă iei seamă de Dumnezeu. 


Despre extaz și viziuni 

Vasile Andru: Ați avut momente de extaz? 

Părintele Teofil: Nu, n-am avut niciodată momente 
de extaz, ci momente de liniște, de bucurie, de nădejde. 
Lucruri care ţin de viaţa religioasă comună. 

— Da. 

— N-am urmărit niciodată altceva. Totdeauna m-am 
lăsat în mâinile Domnului Dumnezeu. Când am venit 
aici la mănăstire, când am hotărât să vin la mănăstire, nu 
mi-am propus nimic în legătură cu o viață excepțională, 
ci am zis: mă duc acolo și-i slujesc lui Dumnezeu în con- 
diţiile date. Îi slujesc lui Dumnezeu, am zis, nu mă duc 
să câștig [dobândesc] ceva ce nu pot avea în altă parte și 
acolo pot avea... și o să mă facă Dumnezeu — ştiu eu — folo- 
sitor oamenilor. Voi face ce va vrea Dumnezeu, ce plan 
are Dumnezeu cu mine, important pentru mine este să-i 
slujesc lui. Și cu asta am călătorit 42 de ani de viață mă- 
năstirească. N-am fost nepăsător, mi-am văzut de treabă, 

am fost la slujbă, n-am neglijat datoriile pe care le are în 
general un călugăr, dar nici n-am avut niște lucruri [stări]. 
de performanță în nimic. Nici în rugăciune, nici în slujire, 
nici în predică, nici în absolut nimic. 

— Nu zic să-ți propui, să cauţi o anumită stare. Dar 
rugăciunea neîntreruptă aduce... starea de răpire... 

— Da, am dus lucrurile așa, înainte, cum cresc plantele 
în natură, așa mi-am dorit să fie întotdeauna, adică fără 
opintiri, fără —știu eu — niște încercări de depășire. 

— Da, așa. 

— Am zis: dacă Dumnezeu vrea ceva cu mine, eu tre- 
buie să mă supun lui Dumnezeu. Și să cer de la Dumnezeu 
ce vrea Dumnezeu cu mine, nu ce vreau eu cu Dumnezeu. 

— Dar survin momente... Nu le cauţi, ci ele vin. 

— Vin, vin. Știu eu la cine? Poate la unii nu, iar la alții 
vin prea mult. Dumnezeu știe. Eu nu mă compar cu nime- 
nea, pentru că viața nu se trăiește prin comparaţie. Fiecare 
om are viața lui. Sf. loan Gură de Aur e unic în existența 
istoriei bisericești. Nu poate să mai fie cineva Sfântul loan 
Gură de Aur. Sau, știu eu, Sf. Serafim din Sarov. E unic. Păi 
cine mai e Sf. Serafim din Sarov? Niciunul. E unul singur 
în istorie, și atuncea și eu pot să am ceva, dar nu cu gândul 
că mă asemăn cu aceștia. 

— Dar o viziune îngerească ați avut? 

— Nu. Eu am trăit o viață comună. O viață. 

— Şi părintelui Stăniloae i s-a pus această întrebare: 
dacă a văzut îngeri. Și a răspuns că n-a văzut îngeri. 

— Nu, n-am văzut îngeri. Îmi doresc să-mi văd păcatele. 

— Părintele Stăniloae spunea: „Am văzut într-o sin- 
gură situaţie îngeri: oamenii când se roagă în biserică sunt 
îngeri.” Dar părintele Argatu mi-a spus că a avut vedenii, 
mi-a povestit câteva din ele. 

— Da, mă rog... 

— Doar că n-a văzut îngeri, ci l-a văzut pe cornilă... 
Odată, zice, necuratul a încercat să-l tenteze cu o vedenie, 
luând înfățișarea Maicii Domnului. Analizabil... 

Mă rog, sunt oameni și oameni. Unii mai sensibili 
la treburile astea. Eu de exemplu, în legătură cu visele... 
Se spune, în Sfânta Evanghelie că dreptului Iosif i s-au 
descoperit în vis mai multe lucruri. De exemplu, faptul că 
Mântuitorul e conceput de la Duhul Sfânt sau faptul că 
trebuie să meargă în Egipt, i s-a descoperit în vis — sau să 
se întoarcă din Egipt. Eu zic că pentru mine Dumnezeu 
trebuie să găsească o altă metodă, adică fiecare om are 
deschiderea lui, Dumnezeu (ştie cum), adică Dumnezeu 
nu este un Dumnezeu pe care-l descoperi, ci este Dumne- 
zeu care ni se descoperă nouă. El știe cu fiecare ce trebuie 
să facă; dacă pentru a-l conduce vine direct, sau prin 
oameni. El ştie. 

(Voi spune azi că Părintele Teofil a avuż trăiri extatice. 
Dar el nu le numea extaze, ci bucurii. Zicea: „Singurul fe- 
nomen — de care am avut parte în legătură cu rugăciunea 
— a fost bucuria, bucurie intensă în suflet!”„Și am ajuns să 
am o bucurie așa de mare, încât parcă mi-era teamă că o 
să mor de bucurie!”) 


„Nu cere semne și minuni” 


Vasile Andru: Aţi avut semne? semne ale unei pre- 
zenţe dumnezeiești? 

Părintele Teofil: Nu am avut. Dar eu am conștiința 
prezenței lui Dumnezeu, nu trebuie să am un semn pentru 
asta. Faptul că sunt convins de treaba asta e cel mai bun 
semn pentru mine. Altceva ce să mai îmi dea Dumnezeu! 

N-aş fi convins de prezența Lui, dacă aș cere semne. „Oa- 
menii aceștia cer semne, dar semn nu li se va da”. 

— Nu să cereți. Ci să vină așa. 

— A, aşa au fost anumite potriviri în viața mea! că am 
hotărât să plec undeva și a venit o mașină chiar atunci, sau 
știu ce... Și asta poate fi văzut ca un semn, depinde cum 
îl interpretează... Sunt lucruri care nu știu dacă totdeauna 
sunt ceea ce gândim noi că este. De exemplu, Ion Alexan- 
dru [poetul] a venit odată aici la mănăstire și era iarnă, şi 
nu reușea să ajungă de la gară încoace; și se zice că a zis el: 
„Doamne, pentru rugăciunile părintelui Teofil, ajută-mă să 
găsesc o ocazie!” Și chiar atunci a venit o ocazie. Acum, 
dacă am avut eu vreo contribuție, trebuia s-o știu și eu. 
Dacă n-am avut-o, înseamnă că e părerea lui. 

— Aveţi un mod foarte realist, foarte lucid, de a vedea 
lucrurile. Câte unul mă întreabă uneori despre întrezărirea 
lui Dumnezeu. 

— Dragă, cel mai mare lucru când e vorba despre Dum- 
nezeu, despre întrezărirea lui Dumnezeu, despre vederea 
lui Dumnezeu este să știi că nu-l poți vedea pe Dumnezeu, 
că-i mai presus de ceea ce poți cuprinde. Deci certitudi- 
nea interioară a prezenței lui Dumnezeu, a existenței lui 
Dumnezeu este mai mult decât orice semn al prezenţei lui 
Dumnezeu. Dacă ajungi vreodată la convingerea că Dum- 
nezeu te are în vedere, că Dumnezeu te ia în seamă, că 
Dumnezeu îți conduce viața asta — este mai mult decât ori- 
ce. Știu eu... că unul a văzut o lumină, c-a văzut o scăpărare, 
c-a văzut un fulger... Asta-i nimica față de ce e esenţialul 
— aceea că știu că Dumnezeu e cu mine, cu tine. „Cu noi 
este Dumnezeu, cu al Său Har, cu a Sa iubire de oameni, 
totdeauna acum și pururea și în vecii vecilor, Amin.” 

Partea a V-a 


SINTEZE, PARADIGME, 
AFORISME FILOCALICE 


„Să nu vezi, să nu auzi, să nu-ți amintești 
de păcat.” 


Părintele Petroniu de la Prodromu 


Trei chei ale rugăciunii 
isihaste 


Cheia unu: Cantitatea aduce calitatea. Repetarea 
multă a Numelui lisus purifică mintea, o ţine „nedezlipită” 
de puterile cerești. 

„Cantitatea” mai înseamnă: strădanie pentru păs- 
trarea unui ritm constant, zilnic, de practică. În Sfornicul 
scrie: „Cu cât mai des te așezi la această rugăciune, cu 
atât mai bine.” Respectarea fermă a unui program zilnic 
și a orelor fixe este, la început, mai importantă decât 
intensitatea. ` 

Tarkovski își începe filmul Ofranda cu o parabolă 
din Pateric: Un călugăr bătrân, Pamvo, a sădit pe munte 
un pom uscat. Și i-a spus ucenicului său să-l ude zilnic, la 
aceeași oră. Ucenicul a făcut întocmai, sculându-se în zori 
și urcând pe munte să ude pomul, în fiecare zi. Peste trei ani, 
pomul s-a trezit la viață... Tarkovski conchide: „Dacă am 
face în fiecare zi, exact în același moment, unul și același 
lucru, ca un ritual, neabătut, constant, sistematic, lumea 
s-ar schimba”. Vom mai spune că marele cineast a practi- 
cat o vreme isihasmul. 

La noi, în cercurile de Practică isihastă, insistăm 
chiar pe aceasta, pe hotărârea fiecăruia de a respecta un 
ritm constant, o oră anume, zilnic. Dimineaţa fiecare își 
alege ora lui, în funcție de programul profesional. Dar 
seara am convenit o oră comună, 20%. În tabăra isihas- 
tă, achiziția cea mai de preț a fost deprinderea rugăciunii 
minţii și formarea reflexului unui ritm constant, de trei 
ori pe zi. 

Pentru cei care nu au îndrumător, „cantitatea” tre- 
buie restrânsă la 15 —20 minute, pentru că după aceasta 
apar efecte psihice particulare care trebuiesc evaluate de 
un îndrumător. Pentru cei care au îndrumător, cantita- 
tea, durata, poate fi extinsă oricât de mult. 

Prin „cantitate” împlinești și pravila întâi, adică „a 
ține mintea și inima nedezlipite de Dumnezeu; în orice 
timp, în orice loc”. Din această strădanie rezultă calitatea. 


Cheia doi: Calitatea șterge imaginaţia. Calitatea ru- 
găciunii purifică mintea de reprezentări și imagini. Maxim 
Mărturisitorul spune: „Mintea lui Hristos este mintea fără 
imaginaţie!” Această afirmaţie a uimit pe mulți, care au în- 
trebat: „Cum adică, imaginaţia nu este bună? Că la școală 
ni se spune să ne dezvoltăm imaginaţia!” 

Vom răspunde: Te servești de imaginaţie ca de o sca- 
ră, ca să mai urci o treaptă. Dar după ce ai urcat, după ce 
ești pe platoul de sus, nu mai cari scara în spate. 

Imaginaţia este operațiunea cu imagini. Imaginile sunt 
substitute ale realului. Deci imaginaţia este operațiunea cu 
substitute. Ne servim de ea în cotidian, în lumea cu trei 
dimensiuni. Ne servim și de cuvinte, semne ale obiectelor, 
dar știm că cuvintele nu sunt obiectele. 


216 


Contemplarea instaurează o stare mentală nouă, în 
care avem acces la Real. În acest caz, nu mai avem nevoie 
de substitute. Calitatea șterge imaginaţia și instaurează 
ceea ce se numește „mintea Noului Adam”. 


Cheia trei: Ștergerea imaginației duce la trezvie. 
Cum definim trez(v)ia? Să nu ne împotmolim în mitu- 
rile iluminării. Trezia (nepsis, în grecește) este extinderea 
mare a conștientului, eliberat de iluzii, și înglobând în el 
conținuturi din inconștient, din toate izvoarele ființei. 
Se spune și „răpirea minţii”, se spune și „supraconștiență”. 
Expresia „răpirea mingii” poate crea confuzii, poate încu- 
raja exaltări sau escapade afective. Duhovnicii recomandă 
controlarea și menţinerea continuă a treziei. Numai așa 
toate conținuturile psihismului, activate intens de puterea 
rugăciunii, vor fi transformate în lumină. 

Această transformare” nu ţine numai de efortul 
omului. Rugăciunea personală pregătește doar terenul 
minţii pe care, într-o zi, dacă va voi Domnul, va izbucni 
vederea adevărată, harică. Noi putem doar pregăti terenul. 
Harul este o lucrare divină care ni se dă într-o zi sau 
într-o viață... S-a spus că unul din zece mii de rugători se 
face vrednic de marea luminare. Dar nici ceilalți toți nu 
rămân fără răsplată. Căci, zice episcopul Kallistos, „rugă- 
ciunea înseamnă acțiune eficientă și cel ce se roagă primește 
o mare putere”. 

Ce este un isihast 


Isihastul este „persoana care a dobândit isihia”, 
adică liniștea iluminată. 

Cum se dobândește ISIHIA? 

Există o taină și o metodă a devenirii isihaste. „Meto- 
da” mai este numită „meșteșugul liniștirii”. Pe primul loc 
este procedeul de concentrare noera proseuche, rugăciunea 
minții și a inimii, sau rugăciune pură. „Iaina” se primește 
pe calea urmată neîncetat, în nevoință, în lucrarea cu sine. 

Procedeul noera proseuche a fost explicat de câteva ori. 
Taina — mai puțin. Pentru că ea se elucidează, se dezvăluie 
după ce practici. Cuvintele o numesc doar parțial. Ea se 
spune ucenicului în șoaptă. De la ureche la inimă! se zice. 

Schimbarea minţii se produce de trei ori. A menţine 
mintea schimbată, decuplată de la sursa păcatului, mutată în 
„alt veac”. Adevărata metodă este să vrei, să vrei fără întreru- 
pere. Să ștergi urmele lumești și amintirea păcatului. 

Amintirea păcatului micșorează amintirea de Dumne- 
zeu și puterile sufletești sunt scăzute. 

În lume, totul ne amintește cu plăcere căderea. De 
aceea recurgem la „asceza exterioară”, care se numește „me- 
todă” sau meșteșug. Și la cea interioară, metanoia. 

Pentru îsihast, totul este trăit la măsura isihastă. El se 
așează ca un isihast și se ridică tot ca un isihast. Ce înseamnă 
asta? Pentru el așezarea înseamnă „stasis” (stabilitatea fizi- 
că în care se stabilizează mintea). Pentru isihast, ridicarea 
este „anastasis”, adică înviere. Sf. Vasile spunea: Cåârfd ze 
ridici, când îşi îndrepți corpul, când stai drept, să-ți aminteşti 
de înviere. Isihastul mănâncă precum un isihast, bea apă 
precum un isihast: adică acestea nu sunt gesturi biologice, 
ci spirituale. Dar mai ales, el slujește ca un isihast: cu bucuria 
de a oferi, fiindcă el nu este el, ci este semenul său. 


Isihasmul nu se confundă cu monahismul, ci doar se 
pârguiește în el. 


Isihasmul s-a practicat în retragere, în renunțare la 
„lume”. lar dacă un laic a practicat isihasmul (cum a fost 
românul Lazăr din satul Șugag), el a dobândit un statut 
moral și social care l-a scos din „laicitate”. L-a făcut să 
semene cu un „monah”. 

Încă nu putem prevedea dacă cei care au început 
practica Oratio mentis vor folosi-o doar pentru îmbunătă- 
țirea zilei de azi, sau se vor consacra căutării desăvârșirii. 
Important este ca experiența spirituală să își facă loc tot 
mai mult în viața cotidiană. 

Isihastul este un singuratic? 

Propoziția „Fericiţi cei singuri şi aleși” se poate traduce: 
„Fericiţi cei unificați și aleși”. 

Singurătatea este suferință, când nu o faci vindecare 
de orice suferință. 

Fericiți cei singuri, că aceia vor fi împreună. Vor percepe 
continuitatea între ei și toate ființele vii. 


Ce este „nevoinţa” 


Rugăciunea isihastă este tainică și personală. Ea se pri- 
mește de la un îndrumător care, la rândul său, a primit-o de 
la un îndrumător din „lanțul de aur” al transmiterii isihaste. 


Condiţia principală a practicii rugăciunii minții în 
inimă este iertarea: „lartă din toată inima pe fratele tău” 
(Matei, 18:35). 

Condiţia necesară: lăsarea grijilor. „Nu vă îngrijorați 
de viaţa voastră... nici pentru trupul vostru... de ziua de 


mâine...” (Matei, 6:25-34). 


Numai concentrarea se poate învăța. Câtă vreme re- 
petarea stihului isihast este controlată de voinţă, are loc 
concentrarea. Contemplarea survine prin „odihna puterilor 
naturale ale voinței” și lucrarea în har. 

Varsanufie: „Nu luptăm cu gândurile, ci fixăm atenția 
asupra altui lucru (repetarea numelui lui lisus) și gândurile 


dispar”. 
Evitarea „transei”. Multi confundă transa cu extazul 
HI] ) 
și astfel ei nu progresează în rugăciunea minții, ci, dimpotri- 
E] E] 


vă, riscă stagnări și derive. 

Transa nu-i o stare iluminatorie. Transa este o stare 
hipnogenă. Se recurge la ea în terapii speciale. Dar în rugă- 
ciune, transa este sever evitată. 


Te mobilizezi în trezie și în „murirea față de toate”, ca și 
când ai fi în faţa lui Dumnezeu. (după Simeon Noul Teolog, 
Cuvântul ascetic 68). 


Evitarea „vedeniilor”. În „Patericul egiptean”, un capitol 
amplu (cap.VII) expune 13 cazuri de năluciri și înșelăciuni, 
dramatizări onirice și chiar deviații psihotice venite din de- 
rivele transei, prin slaba controlare a minții. 


Omul scindat, omul „atașat de lume”, are 11000 de 
trebuințe. Omul optimizat are numai 44 de trebuințe, cele 
naturale. Sfântul nu are trebuințe. 

Reducerea trebuințelor este înțelepciune umană. 

Eliberarea totală de trebuinţe este înțelepciune divină. 


Întrebat despre modul de a face noera proseuche (rugă- 
ciunea minții), părintele Emilianos, de la mănăstirea Simonos 
Petras (Athos) răspunde atât de nuanțat: 

„Pot sta în picioare, ca prin aceasta sa arăt tensiu- 
nea mea, elanul meu, lupta mea, disponibilitatea mea. 
Pot îngenunchea, ca să-mi exprim smerenia și nevred- 
nicia mea. Pot să mă plec cu fața la pământ ca să-mi 
arăt deşșertăciunea și eșecul pe care le am până acum, ca 
Dumnezeu să se milostivească mai mult și mai grabnic 
ca mine. Pot să mă plimb cu mătăniile în mână, rostind 
sau nu cu glas tare rugăciunea, ca să-mi înving neputința, 
ca să-mi înving somnul. Pot să lucrez ca să-mi destram 

plictiseala (akedia). Pot să urc munți sau să car pietre, ca 
să-mi birui slăbiciunea trupului, fiindcă duhul poate fi 
râvnitor, dar trupul continuă să-și aibă neputința lui. Pot 
să stau în orice fel, însă trebuie să simt în mine că acest 
strigăt țâșnește din adânc, ca într-o zi Dumnezeu să-l asculte. 
(...) Va trebui să învăţăm să ne rugăm și în tăcere absolută; 
de aici și marea importanță a nopții! dar mă voi ruga și în 
mijlocul zarvei, ca să vânez tăcerea absolută, ca să vorbesc 
cu Dumnezeu. Dumnezeu răspunde mai cu seamă celor 
care tac într-un loc tăcut. 

Când înțeleg că aici pe aproape suflă Duhul Sfânt 
și, în loc ca el să sufle pe lângă mine, pot să-l aduc înăuntrul 
meu și să-L fac reînvierea existenței mele, atunci începe aș- 
teptarea tainică și dureroasă. Când începe această așteptâre 
a Duhului, încep să gust mai dinainte semnele prevestitoare 
ale venirii Lui. «Aveţi deja ceea ce căutați; înainte de a le 
căuta, le-aţi primit». (Mc. 11:24).” 

Sondare abisală. 
Adăugarea binelui 


Părintele Teofil Părăian vorbește de câteva ori despre un 
efect al rugăciunii minții: produce întâlnirea cu tine însuți 
cel necunoscut ție. 

„Rugăciunea are darul de a ne descoperi pe noi înșine 
nouă ... punându-ne în evidență și negativele din alcătuirea 
noastră.” 

S-a constatat că doar 10% din minte se află în partea 
conștientă a omului. Restul este o mare necunoscută. Și 
adesea acel vast necunoscut este povarnic sau alienant, 
ascunde urâţenii și un balast ce trebuie eliberat, aruncat. 
Prin rugăciunea minţii, în faza purificativă, adică mereu, 
„scormonim în inconștient” (expresia părintelui Teofil) și 
aflăm conţinuturi surprinzătoare, de care astfel ne eliberăm. 
Rugăciunea minții, „îndesită”, îți dezvăluie zone psihice 
abisale, aruncă la suprafață depozite de răutăți și astfel 
mintea se limpezește, sufletul se limpezește. 


Părintele Teofil povestește experienţe extraordinare. 
Când era foarte june, s-a spovedit la părintele Arsenie 
Boca, și acesta l-a întrebat: 

„Li-a venit vreodată să omori un om?” 

Junele Teofil s-a speriat foarte tare la o asemenea în- 
trebare. Cum! De unde! El nu bănuia că ar putea avea 
asemenea lavă pulsională în adâncul său. Că nimeni nu-și 
cunoaște tabloul pulsional, cu acele porunci ancestrale, care 
„comandă” reușite sau eşecuri, damnarea sau salvarea. 

Astfel părintele Arsenie Boca îi punea în față un adevăr 
psihologic ignorat: omul are în el multă răutate inconștien- 
tă, are agresivitate inconștientă ... chiar și pornirea de a 
omorî! 


Parabolă veche. 

Un magistru îl întreabă pe ucenic: „De ce fuge iepurele 
de tine?” 

Ucenicul răspunde: „Pentru că iepurele este fricos.” 

P P 
Maestrul zice: „Nu. Ci pentru că tu ai în tine pornirea 
P po 

de a ucide!” 


Părintele Teofil avea să descopere, în ani de practi- 
că a rugăciunii, cum din abisal este arătată și expulzată 
răutate și negativitate, moștenită sau dobândită ... în 
fiecare zi. 

Prin rugăciunea „mai îndesită”, zice, „am băgat de 
seamă că port în suflet multă răutate; m-am întâlnit cu 
mizeria din mine! Eram tânăr și se părea că n-am agoni- 
sit prea multe rele în lumea aceasta. Și, într-adevăr, n-am 
agonisit multe rele, dar am adus multe rele din străfunduri 
de existență în existența mea. O încărcătură, încărcătura 
negativă a celor ce mi-au oferit, prin darul lui Dumnezeu, 
existenţa. Au pus în mine și ceea ce au avut ei bun.” Dar 
nu numai ... 

O referinţă etnografică. Într-o credință populară româ- 
nă, se spune că, la naștere, copilul o despovărează pe mamă 
de 7 păcate, preluându-le el! Asta este o răsplată pentru 
mamă. Dar este și adeverirea că nimeni nu se naște fără 
păcat ... 

În acest episod folcloric găsim intuiţia că un copil se 
naște cu un tablou ereditar, cu bune și rele. Științific vor- 
bind, acest tablou conţine 8 „clase pulsionale”, deci o cifră 
foarte apropiată de cele „7 păcate” intuite de folclor. Cât 
despre faptul că mama este răsplătită la naștere, ușurată de 
clasele pulsionale negative, faptul poate fi adevărat, dacă 
ne gândim că travaliul formidabil al nașterii arde multă 
negativitate. 


Părintele Teofil zice că, prin meditaţia isihastă, într-o 
primă fază „scormonești în inconștient”. 

Un alt termen pentru acest proces este „introspecţie”. 
Acest termen s-ar traduce prin „oglindirea lăuntrului”. Din 
latinescul inzrospeczare = „a privi înlăuntru”. Species = formă, 
chip, mutră. Italienescul specchio = oglindă. 

Introspecţie nu înseamnă „analiza lăuntrului”, ci vederea 
lui, oglindirea abisalului. Și: expulzarea unor conținuturi po- 
varnice din abisal. 


Cu o ironie medicală, Părintele Teofil zice: 

Mai demult oamenii nu știau de nervosi, ştiau de 

» 3 395 
răi. Ziceau de cutare: îi rău! Acum se zice: îi tare nervos! 
Nu-i rău, ci nervos. Dar nervozitatea îi arată răutatea, 
pentru că iese la suprafață ceva ce porți în tine ... Ci- 
neva care știe că răutatea trebuie rezolvată numai atunci 
scapă de ea.” 

Așadar, răutatea, vorbind mai pe ocolite, se zice „ner- 
vozitate”. Firește, există o legătură între nevroză și răutate. 
Nevroticul n-are cum să fie bun: este rău fie cu el însuși, 
fie cu alții. Un complexat psihic n-are cum să fie bun. 
Complexul Cain, adică tendința maladivă de eliminare a 
semenului, este un stadiu nevrotic, uneori psihotic, și se 
manifestă ca răutate, invidie, agresivitate. Într-o anumită 
fază, multe din bolile egoului pot fi remediate prin practica 
isihiei. 

Din experiența sa, părintele Teofil spune cum, în- 
desind rugăciunea minții, a scormonit în abisal, a răscolit, 
şi-a rezolvat răutăţi neștiute: „Și scormonelile acestea au 
adus la iveală fel de fel de gânduri, de închipuiri, de ima- 
gini, de chipuri ale răutății, pentru că răutatea are multe 
chipuri.” 


O întrebare care i s-a pus părintelui Teofil, și care s-a 
pus de când există practică contemplativă: „Câtă vreme 
trebuie să stăruie cineva în rugăciune ca să scape de rele și 
să-și realizeze cele bune?” 

O frază din Pateric, mult citată: „De va voi Duhul 
[sau Domnul, în alte locuri], de dimineață până seară 
ajungi la măsura dumnezeiască!” 

Enunţul acesta trebuie privit ca o metaforă niptică, 
sau un paradox trezitor. În toate disciplinele sapienția- 
le există acest aforism niptic, și există cazuri de iluminări 
spontane. Dar de fiecare dată, aceste iluminări spontane 
survin la oameni care făceau multă asceză şi care-şi muta- 
seră de mult mintea de la simțuri la duh ... 

„Important este, zice părintele Teofil, să fim angajaţi 
într-o viață superioară, printr-o lucrare statornică”. 

Și astfel, dacă suntem angajați în rugăciune și-ntr-o 
viață superioară, da, măsura dumnezeiască (źþeosis) s-ar 
putea atinge ... cândva ... într-o singură zi! 


Expulzarea răutăților și adăugarea binelui 


Faza purificativă, de care am vorbit aici, are ca rezultat 
nu numai expulzarea răutăţilor, nu numai vindecarea unor 
sau a complexului Cain inconștient. Ci are și alt rezultat: 
adăugarea binelui, „adaosuri de virtute”, dobândirea unor 
calități însemnate. 

În principal, survine extinderea conștiinței. Conștiința 
extinsă are și ea beneficiul ei: plusul de claritate mentală, 
până la claritate perfectă, până la clarviziune. Conștiinţa 
extinsă este un rezultat optim, pregătind ceea ce Filocalia 
numește „faza iluminativă”. Nu există granițe perceptibile 
între o fază și altă fază. Conștiinţa lărgită este și vindecare 
de îngustare nevrotică, de ignoranță. Conștiința extinsă 
sau lărgită poate fi un alt nume dat iluminării. 

Termeni filocalici 
de rememorare a metodei 


I. Obiectul 

Isihasm. „Isihasmul nu-i ceea ce gândești!” (Un părinte 
niptic) Alte definiri: vezi Glosar. 

Isihia. „Nu se poate pocăi cineva, fără liniștire.” (Calist 
Anghelicude) Câtă isihia, atâta metanoia. 

Stih isihast. Îndrăznire către tronul harului. „Să ne apro- 
piem cu îndrăznire de tronul harului.” (Sf. Pavel). Repetarea 
formulei consacrate: Atașare întru detașare. Sau: Atașare 
minunată, întru detașare de tot. 

Rugăciunea minţii: Tac gândurile ca să vorbească 
Dumnezeu. 

Nepsis (gr.). „Fii treaz, prietene al lui Dumnezeu. Dacă 
vezi vreo imagine ori un înger, refuză să le primeşti.” (Grigorie 
Sinaitul) 


II. Meşteșugul 

Metodă: Cale (din gr. meta+hodos). Taina personală a 
unui sfânt este o metodă vie. Cea mai bună pentru un neofit. 

Klisis gonaton (gr.), mătănii: Exercițiul învierii din 
moartea păcatului. 

Stasis (gr.): așezare, stabilitate la rugăciune. „Omul atinge 
maxima înălțime când stă în genunchi! (Un strateg). 

Anastasis (gr.): ridicare, înviere. Noul Adam. „Cel din 
urmă vrăjmaș care va fi nimicit este moartea.” În gr.: Eskatos 
ekthros cathargete o thanatos. (I Cor. 15:26) 


Concentrare monologhică: Voia omului tatonând ferm 
voia Domnului, thelema. 

Cardoscopie: Atenţia inimii. Unde este atenția ta, acolo 
este mintea ta. „Intoarcerea minții în inimă” (Tradiţia filocali- 
că). „Inima este mintea fără gânduri.” (V.A.) 

Contemplare (gr. THEOria): A tinde spre Dumnezeu. 
A tinde iarăși spre Dumnezeu. 

Kenosis (gr.), golire de sine. Ridicarea minții la cinstea 
smereniei. 

Ofranda de la capătul nevoinței. „Ridicarea mâinilor mele, 
jertfă de seară...” (Cf. Ioannis Chrysostomi, Expositio in Psal- 
mum 145, Migne T.LV) Vezi și simbolul isihast al lui Andrei 
Șaguna: un cocostârc cu globul pământesc între ghearele 
piciorului stâng. 


III. Stăruințţa 

Askesis. „Să nu vă numiţi isihaști, ci râvnitori.” 

Odighima (gr. din hodos=cale): Îndrumare. Principiul: 
„Totul cu îndrumare!” Chiar și pentru exerciţiul plecării privirii 
în pământ, este nevoie de îndrumare... 

Paza minţii. „Dacă vrei să ai zile fericite, să trăiești ne- 
trupeşte în trupul tău.” (Un părinte niptic). 

Sophrosyne (gr.): Înfrânare. „Răbdare, răbdare, răbdare!” 
(Părintele Cleopa). 

Catharsis (gr.): purificare. Tac gândurile. Expulzarea ne- 
gativității ştiute și neștiute, moștenite sau dobândite. 

Fotisis (gr.): iluminare, vedere în Duh. „Cei care au fost 
luminaţi (fotisthentas) și s-au făcut părtași Duhului... și dacă 


totuși au recăzut... l-au răstignit din nou pe Hristos, în ei.” (Sf. 
Pavel) 

Glosar 


Agalia (gr.): Veselie duhovnicească. Una dintre calitățile 
omului îmbunătățit. 


Akedia (gr.): Langoare, tristețe, lipsa bucuriei în lucrare, tul- 
burare fără noimă a minții“ (Sf. loan Casian), deprimare, 
„duhul întristării care usucă orice plăcere a sufletului“ 
(Evagrie Ponticul). Insatisfacția de a fi. 


Amerimnia (gr.): Lipsa grijilor, lăsarea grijilor. Îndemn de 
trecere de la cele materiale la cele duhovnicești: „Nu vă 
îngrijorați!“ (mi merimnate), „Căutaţi numai Împărăția 
și toate celelalte vi se vor adăuga vouă“ (Matei 6:25, 33). 
Noţiune de bază a ascezei și a îmbunătățirii, reluată de 
practica isihastă. Pusă în relație cu besychia (isihia), adi- 
că liniștea contemplativă. loan Scărarul îi consacră două 
capitole, așezând-o pe treapta 27 a Scării: „Buna râvnă a 
liniștii (Besycbia) este lipsa grijilor (amerimnia) în toate lu- 
crurile.“ (Cap. XXVII, Despre sfințita liniștire a trupului 
și a sufletului). 


Asceză (din gr. askesis): Practică, exercițiu, nevoință, pre- 
gătire duhovnicească metodică, desprindere de patimi, 
disciplina trupului și a sufletului, exercițiu consecvent de 
schimbare a direcției vieții de la simțuri la duh. 


Ascultare: Responsabilitate, lucrare manuală sau intelectuală 
încredințată de povățuitorul duhovnicesc unui ucenic, vizând 
și modelarea unei trăsături de caracter sau despătimirea. 

Atimie (gr. athymia): Cădere psihică, lipsă de tonus afectiv, 
scăderea capacității de adaptare la mediu, indiferentism 
afectiv, însoțind stări depresive. 


Binele: Ceea ce nu contrariază dreapta natură și legile reve- 
late. Valoare morală și religioasă. Observaţie psihologică 
conexă: Eul este simbolizat în obiecte; Dumnezeu e sim- 
bolizat în alegeri optime. Creștinismul consideră binele 
un reflex al harului: „o rază arătătoare de Dumnezeu“, 
cum spune Calist Catafigiotul (Filocalia, vol. 8). 


Blândeţe: Starea celui temperat și iubitor. Trăsătură esen- 
țială decurgând din echilibru și sănătate psihică deplină. 
Normalitatea mentală este tolerantă necondiționat și 
este fără răutate. „Cei blânzi vor moșteni pământul“, zice 
Mântuitorul. Blândețea trebuie protejată prin înțelepciu- 
ne și tact, cu care se însoțește: „Fiţi dar înţelepţi (în text, în 
gr.: fronimi=deștept, prudent, avizat) ca șerpii și blânzi ca 
porumbeii“ (Mt.10:16). 


Boală: Suferință fizică sau psihică. Alterare a stării de sănătate 
ca stare de echilibru organic, psihic, social. „Stigmat al nea- 
mului omenesc, sau poate o caracteristică genetică a speţei“, 
boala psihică a provocat o atentă mirare, o cutremurare 
a celor ce o întâlneau (Eduard Pamfil, Doru Ogodescu — 
Psibozele). Direct legată de păcat și de încălcarea legii revelate, 
boala nu este pedeapsă pentru păcat, ci oprire de la păcat. 


Canon: Măsură, regulă privind rânduiala creştină, discipli- 
nă, legislaţie bisericească. Canon de pocăință: rugăciuni, 
ofrande, citiri biblice, pelerinaje; dar și oprire temporară 
de la împărtășanie. Un canon aspru este resimțit ca o 
penitență. Canonul judicios este un medicament. Canon de 
nevoință (lucru): urmarea consecventă, zilnică, a unui pro- 
gram spiritual, indicat de călăuza duhovnicească și asumat 
cu vrednicie. 

Contemplaţie (lat. contemplatio; gr. theoria): Vederea minții. 


Treaptă a cunoașterii revelatorii (theoria = vederea ne-mediată 
a lui Dumnezeu); cunoaștere directă a rațiunilor divine. Sf. 
Maxim zice că vederea minții (contemplarea) „curățește 
mintea care se întinde spre vederea lui Dumnezeu pe cât 


= 


îi este cu putință . 


Filocalia: 1. Dragoste de frumos duhovnicesc. 2. Culegere 


de texte patristice din scrierile, mărturiile, experiențele 
marilor asceți; conține pravile, metode, modele de viață 
contemplativă și ascetică. Culegerea a fost alcătuită în 
sec. XVIII, de către Nicodim Aghioritul și Macarie din 
Corint, pe Sfântul Munte Athos și publicată la Veneţia în 
1782, cu titlul: Filocalia părinților niptici. (Niptici = care 
practică trezvia). Antologia a fost tradusă în slavonă de 
Paisie de la Neamț (cu titlul: Dobroto-liubie, sec. XVIII) 
și în rusă de Ignatie Briancianinov (sec. XIX). În limba 
română, există două versiuni. Ediţia completă e tradusă 
de părintele prof. Dumitru Stăniloae, cu titlul: Fi/oca/ia 
sfintelor nevointe ale desăvârşirii, în 12 volume (primul 
publicat în 1947, la Sibiu, unde apar 4 volume; urmă- 
toarele apar la București, 1976-1991), conţinând și note și 
comentarii de mare valoare teologică. Subtitlul Fi/oca/iei 
numește cele trei stadii ale urcușului isihast: „cum se poate 
omul curăța, lumina şi desăvârși”. 


Filocalia deschisă. Posibile adaosuri moderne la vechea 

Filocalie. Termenul „filocalia deschisă“ a fost folosit de 
părintele Teofil Părăian, mare promotor contemporan 
al Filocaliei. "Teologia occidentală consideră că epoca 
Filocaliei s-a încheiat odată cu sfârșitul epocii de aur a 
patristicii. Ortodoxia răsăriteană consideră că duhul 
filocalic s-a exprimat neîntrerupt până astăzi. Așadar, 
Filocalia nu-i doar un fenomen istoric, cu o durată revo- 
lută; ci este un fenomen viu, productiv și-n zilele noastre. 


Vezi și volumul F/orilegiu filocalic, antologie de monahul 
Ignatie (Editura Herald, 2003). 


Iluminare. În greacă: forisis. „Vedere în Duh”. Termen 
figurând în subtitlul Filocaliei: „...cum se poate omul 
curăți, lumina și desăvârși”. Subtitlul marchează cele trei 
faze ale lucrării isihaste: faza purificativă, iluminativă și 
unitivă (żbeosis). Sf. Pavel folosește termenul fozisthentas (= 
care au fost luminați), cu explicația imediată: genethentas 
pneumatos aghiou (= s-au făcut părtași Duhului Sfânt). În 
mod didactic, distingem între: iluminare naturală — cea la 
care se poate accede prin nevoință controlată de voință; și 
iluminarea supranaturală sau harică — aceea care survine 
ca „un dar ceresc” (gr. doreas tis epouraniou), cum spune Sf. 


Pavel (Evr. 6:4). 


Isihasm: Tradiţie ascetică, începând din secolele IV și V, 
de căutare a Împărăziei cerești înlăuntrul omului (Luca 
17:21: „... Basileia tou Tbeou entos imon estin“). Structurată 
ca o mișcare de renaștere spirituală în secolele XIII-XIV, 
prin introducerea metodică și sistematică a Rugăciunii lui 
Iisus ca procedeu de purificare a minții, de contemplare, 
de iluminare. Nicodim Aghioritul (sec. XVIII) spune că 
rugăciunea inimii aparține tuturor, atât monahilor cât și 
mirenilor. 


Isihia (din gr. Pesychia): Tăcere, liniște, liniștire; concentrare 
interioară. Isihia nu este un scop în sine, ci terenul pe care 
se practică virtuți precum despătimirea (apateia), trezvia 
sau „atenția inimii“ (nepsis) și mutarea de la simțuri la duh 
(7netanoia). 


Intelepciune: Cunoaștere a lucrurilor, a lumii, a lăun- 
trului; care se răsfrânge într-un bine al ființei, personal 
și rezonant. Reducere a trebuințelor. Reducerea celor 3 
conflicte: cu sacrul, cu sine, cu semenul. Sunt 3 „înțelep- 

ciuni”: Sophia (cunoaștere divină), phronesis (= prudența), 
synesis (judecata). Românii vădesc înțelepciunea a doua. 


Maslu: Taina în care cel bolnav, prin ungere cu untdelemn 
sfințit și invocarea harului Sfântului Duh de către preoți, 
primește tămăduirea trupului și iertarea sufletului (Pr. Dr. 


Ion Bria, 1981; C. Buceac, Liturghia, Cernăuţi 1909). 


Nepsis (gr.): Sobrietate, veghe, discernământ. Paza minții, 
luare-aminte. Vezi: Trezvie. 


Noera proseuche (gr.). Rugăciunea minții; vezi mai jos. 
Oratio mentis (lat). Rugăciunea minții; vezi mai jos. 


i at.): „străinul”, pelerinul, cel care a renunta 
Peregrinnus (lat.): „st P, pel l, cel țat 
la lumesc. 


Psihoterapie isihastă: Terapie vizând echilibrul psihic, 
bazată pe tradiția filocalică, pe practica isihastă și pe vin- 
decări sacerdotale, pe relația duhovnic-penitent/pacient. 
Termen pe care l-am propus (V.A.) în anii 1990-1991. 
Până acum, s-au folosit termeni precum: Psihoterapie 
ortodoxă (Mitropolit Hierotheus Vlachos) sau Terapii 
ortodoxe. Doctorul D. A. Andreev folosește și termenul: 
Psihiatrie ortodoxă. Acești termeni indică terenul confesional 
pe care s-au cristalizat aceste cercetări; și sunt restrictivi, 
căci ar presupune și existența unei psihoterapii catolice, 
protestante etc. Cred că termenul Psihoterapie isihastă 
numește bine materia, resursele și conținutul acestei disci- 
pline. Este vorba nu doar de conturarea unui nou obiect, 
ci și de spiriualizarea actului medical: pregătirea psiho- 
terapeuţilor pe un teren de duhovnicie. 


Purificare, iluminare, desăvârșire: Cele trei stadii ale 
practicii filocalice. Aceste trei cuvinte-cheie figurează în 
subtitlul Filocaliei. Prima etapă are și un bogat conținut 
terapeutic. Dar nu se pot trasa linii de demarcație fermă 
între aceste stadii. 

Rugăciunea lui lisus: „Rugăciune a minții în timpul căreia 
este invocat lisus“. Alte denumiri: Rugăciunea inimii; 
rugăciunea minții în inimă; rugăciunea pură. În latină: 
oratio mentis, în greacă: noera proseuche. Procedeu de con- 
centrare, introspecţie și contemplare, bazat pe repetarea 
unui stih isihast, în anumite conditii (stare, loc, durată, 
mod, etape, precauții), fără de care lucrarea nu se realizează. 
Prima condiţie este transmiterea directă, de la călăuzitor la 
ucenic. Există mai multe stihuri isihaste. Cel mai frecvent 
folosit pe Sf. Munte Athos este: Kyrie Iisou Hriste, eleison me 
(= Doamne Iisuse Hristoase, miluiește-mă.) Prima fază, 
numită „rugăciunea lucrătoare“ (gr. praktike) poate fi folosită 
de oricine. A doua fază, îngăduită doar celor despătimiți, 
este „rugăciunea văzătoare“. 


Slujire: În sens filocalic, slujirea este lucrarea celui care nu-i 
preocupat de câștigul ce ar rezulta din lucrul său. Este 
cuvântul corector pentru „grijă“. În lucrul pe care-l face 
în familie, în profesie, în rânduieli religioase, omul îm- 
bunătățit nu are mintea grijilor, ci mintea slujirii: senină, 
mulțumită. Munca poate fi făcută ca o ofrandă, ca optimă 
exprimare de sine. Pasul de la grijă la slujire este pasul de 
la biologic la spiritual, de la emoția distructivă a robotelii 
la emoția filocalică a celui vindecat de cotidian. În gre- 
ceşte, slujire se zice diakonia. În plan înalt, slujirea are o 


destinație soteriologică sau de mântuire. 


Soteriologie (gr. O Soter=Mântuitorul). Doctrina creștină 
despre mântuire. Soteria: mântuire, eliberare; restaurarea 
omului, vindecarea naturii umane, recâștigarea stării de 
desăvârșire (vezi și Theosis) 


'Theosis (gr.): Îndumnezeire; contopire cu divinitatea. Faza 
a treia a trăirii mistice, numită și faza unitivă, primele 
două faze fiind cea purificativă și cea iluminativă. Theosis 
e raportată și la „contemplarea (= żheoria) luminii increate”; 

participarea la existența lui Dumnezeu prin energiile 
divine necreate. „Părtași ai firii dumnezeiești” (I Petru 
1:4). Prefacere spirituală, primită ca o iluminare directă a 
dumnezeirii. (Calist și Ignatie). 


Trezvie: Stare de luare-aminte şi de menținere a mentalului 

purificat. Evitare a evenimentelor psihice, unele specta- 
culoase, care pot surveni în timpul contemplaţiei; refuzul 
fantasmelor, refuzul transei; menținerea discernământului 
și a conștiinței extinse, clare. În grecește: nepsis. „Trezvia 
(...) izbăvește pe om de gânduri și cuvinte pătimașe, de 
fapte rele; ea îi dăruiește, atât cât este cu putință, dezle- 
garea tainelor dumnezeiești și ascunse.“ (Isihie Sinaitul). 

Isihasmul (din grecescul hesychia = tăcere, linişte şi 
concentrare interioară) este o tradiție contemplativă datând 
din primele secole ale erei creştine. E] se organizează ca o 
mișcare de renaştere spirituală cu numele de „isihasm” în 
secolul XIV, pe Sf. Munte Athos. Dar practica „rugă- 
ciunii neîntrerupte”, care stă în centrul acestui curent 
înnoitor, datează din vechime. Emblematice sunt cuvintele 
îngereşti, auzite în minte de Arsenie cel Mare (354-449), 
pe când era un senator roman; cuvinte care i-au „progra- 
mat” restul vieții, spre isihasm în Nitria (Egipt): Tace, fuge, 
quiesce (Taci, fugi, linișteşte-te). 

